text:
ኣብቲ ብዙሓት ሃገራውያን ትግራዎት፣ ካብ ወጻእን ካብ ውሽጢ ትግራይን ተኣኺኺቦም ኣብ ከተማ መቐለ ዝተኻየደ ዘተ፣ግንከኣ ብድፍኢት ህዝብን፣ ብመሪሕነት ወያኔ ዝተዓደመ ዕድመ መሰረት፣ ኣገድስቲ ነጥብታት ዝሓዘ ህዝባዊ ኣኼባ ተኻዪዱ። ኣብቲ ዝተኻየደ ኣኼባ ድማ እዝዮም ኣገደስቲ ነጥብታትት እኳድኣ ንህዝቢ ኤርትራ ዘቕንኡ ነይሮም። ንኤርትራውያን ዘቕንእ ኮይኑ ድማ ኤርትራውያን ከምኡ ዓይነት ዘተ ዝገብሩሉ ይግበሮ...
መብራህቱ ታእዛዝ እቲ ቀንዲ ስሞም እዩ፣ ብላታን ጌታን ሎሬንሶ ታእዛዝ ግና ክብሪ ስም ከም ሎርድ ማለትዩ፣ መኽንያቱ ኣብተን ዝተማህሩለን ዩኒቨርሲታት ብብሉጽ ትምህርቲ ስለዝተመረቑ እዩ እቲ መኽንያት። ክቡር መብራህቱ ፕሮፈሶር ሎሬንሶ ታእዛዝ ኣብ ዓዲ ቀዪሕ ኣከለግ)ዛይ ዝተወልዱ ወደባት ኤርትራዊ እዮም ። ሎንሬንሶ ታእዛይ ውሩይ ጸሓፋይ ስለዝነበሩ፣ ኩሉ ግዜ ከኣ ነታ ዝጽሕፉላ ፒሮ ቍሩብ ከዕርፉ ከለው፣ ነታ ፒሮ ኣብ...
“ንጻምኡን ድኻሙን ዘይፈልጠሉ መራሒ ከገልግል ዝነብር ህዝቢ፣ ንህይወቱ ንኸንቱ እዩ ዘድክማን ዘጨንቛን”። ብሊቀ መዛምራን ሞጎስ ዑቕባ-ገርጊስ ወፍሪ “ምድማር”! “ንምብርታዕ”፣ መራሒ ሕገ-ኣልቦ ግዝያዊ መንግስቲ ህግደፍ ኢሰያስ ኣፈወርቂ፣ ን2ይ ግዜ ንኢትዮጵያ ክበጽሕ እዩ ይብሃል ኣሎ። “ፕረዚደንት ኤርትራ” ኢሳይያስ ኣፈወርቂ ዝተመርሐ ጉጅለ ልኡኽ መንግስቲ...
ድሕሪ ሰፍ ዘይብል ሓርነታዊ ቃልሲ ህዝቢ ኤርትራ ምውድኡ፣ ኣብ ልዕሊ ደላይ ሰላምን ደላይ ሕርነትን ዝኾነ ህዝቢ ኤርትራ፣ ብመሃንድሳት ጽዮናውያን ሓድሽን ጸረ ሓርነትን ልዑላውነትን ውዲታዊ ፕሮጀክት ብስውር ተኣዊጁ። እቶም ብረቂቕ መጽናዕቲ ተጸኒዖም ዝተዳለዉ ውዲታት ከኣ፣ መልክዖም እንዳቀያየሩ ኣብ ልዕሊ ህዝቢ ኤርትራ በብሓደ ብግህዶ ክትግበሩ ክንከታተሎም ጸኒሕና ገና ድማ ንከታተሎም ኣሎና። እቲ ቀንዲ መንቀሊ እቲ ውዲት...
ሓደ ኢትዮጵያዊ መንእሰይ በዚ ኣብ መንጎ ኤርትራን ኢትዮጵያን ዝካየድ ንዝቀነየ ርኽክባት ተመርኲሹ፡ “ደስ ይበለና ኣብ መንጎናን ኣብ መንጎኹምን ሰላም ኰይኑ” እናበለ ና ይ ደ ስ ታ ስ ምዒቱ ገለጸለይ ። እቲ መንእሰይ ዘ ረ ባ ኡ ብምቅጻል፡ “ተዓጽዩ ዝነበረ መንገዲ ጽርግያታት ተኸፊቱልና፡ ኣቋሪጹ ዝነበረመስመር ተለፎንቀጺሉ፡ ነፈርቲ በረራ ጀሚረን”፡ ወዘተ…እናበለ ነ ቲ ብ...


c: text/html

text:
ቅዱስቦና ኣብ ወንጌላዊት ሉተራን ካተድራል ኣብ ዝተኻየደ ናይ ዝተፈላለያ ኣቢያተ ክርስቲያን ናይ ሓባር ርክብ፥ ናይ እቶም ኣብዚ እዋን’ዚ ብእምነቶም ምኽንያት ስደትን ካብኡ ሓሊፉ እውን ሰማዕትነት ኣብ ዝቕበሉ ኣሕዋትና ምስክርነት ጐይታ ወንጌል ብሓሴትን ምስጋናን ብጽንዓትን ንኽንበሮ ዝጽውዓና ምዃና ነስተውዕል።
ስምዖን ተ. ኣርኣያ - ከተማ ቫቲካን
ቅዱስ ኣቦና ኣብዚ ኣብ ናይ ወንጌላዊት ሉተራናዊት ቅዱስ ካቴድራል ቅድስተ ማርያም ኣብ ኣብ ዝተኻየደ ናይ ዝተፈላለያ ኣቢያተ ክርስቲያን ጉባኤ ዘስምዕዎ ቃል፡ ነተን ኣብ ላትቪያ ዝርከባ ዝተፈላለያ ኣቢያተ ክስቲያን ኣብ እነንብረሉ ዓለም ናይ ጐይታ ልኡካነ ወንጌል ምዃን ኣዚዩ ኣገዳሲ ምዃኑ ገሊጾም። ካብ ጠቕላላ ሕዝቢ ላትቪያ እቲ 80 ሚእታዊ ዝሽፍን ክርስቲያን ምዃኑ ክንገር እንከሎ፡ ነቶም ኣብታ ካቴድራል ንዝተረኽቡ ዓሰርተ ናይ ዝተፈላለያ ኣቢያተ ክርስቲያን መንፈሳዊ መራሕቲ ሰላምታኦም ኣቕሪቢምን … ኣብ መንጐ ዝተፈላለያ ኣቢያተ ክርስቲያን ናይ ምትሕብባርን ምክብባርን ምሕዝነትን ጉዕዞ ክህሉ ሓደራ ቢሎም፡ እቲ ኣብ መንጐ ዝተፈላለያ ኣቢያተ ክርስያን ዝንበር ናብ ሓድነት ዝኣመተ ህያው ጉዕዞ ምኽንያት ተስፋን ኣመስግኖን እዩ ኢሎም።
እንኰ መገዲ ሓድነት
ቅድሚ ስቓዩን መስዋዕቱን እታ ናይ ኢየሱስ ጸሎት ናብ ኣቦ፡ መስቀሉን ናይ ብዙሓት ኣሕዋት መስቀል እናማዕደወ ዘቕረቦ ጸሎት፡ ኣሰርን ክንስዕቦ ዝግብኣና መገዲ ሓባሪ እዩ፥
ኣብኡ ጸሎቱን ኣብኡን ኣብ ቤተ ክርስቲያኑን ዘሎና እምነት ወሲጥና፡ እቲ ኣብ እግዚኣብሔር ዘለዓለምማዊ ጸጋ ሓድነት እናተመነና እቲ እንኰ ዝዀነ ናይ ዝተፈላለያ ኣቢያተ ክርስቲያን ሓድነት ተኻኣልነቱ ኣብኡ ኢና እንረኽቦ፡ ኣብ ናይ ብዙሓት መንእሰያትን ኣረጋውያንን መስቀልን ኣብቶም ብዙሕ ግዜ ንምዝመዛን ንትርጉም ኣልቦ ሕይወት ዝቃልዑን ዕድላት ዝተፍነፈጐምን ኣብ ዝተነጸሉን መስቀል ኢና እንረኽቦ። ኢየሱስ ንኣቡኡን ንኣና ኣሕዋቱን እናጠመተ ሓደ ምእንቲ ክዀኑ እንክብል ዘቕርቦ ጸሎት ካብ ምድጋም ኣየቋረጸን።
ጉዕዞ ንሓድነት ናይ ዕለት ዕለት ጻዕሪ እዩ
ቅዱስ ኣቦና ቅድሚ ዘረባ ምስማዖም ሊቀ ጳጳሳት ያኒስ ቫናግስ ኣብ ዘስምዕዎ ቃል፡ ሃገሮም ኣብ ትሕቲ ኢእግዚኣብሔራዊ ሶቪየታዊ ኣርዑት ኣብ ዝነበረትሉ እዋን፡ ዝነበረቶ ዝጠቐስዎ ከቢድ ናይ ስቓይ ዘመን እናሓሰቡ፡ እታ ኩሎም ዝርከቡላ ካቴድራል እተቑጽሮ ናይ 800 ዓመት ታሪኽ ዘዘንትዎ ታሪኽ ናይ ብዙሓት ክርስቲያን ሕይወት ታሪኽን ናይ ብዙሓት ኣሕዋት ምስክርነት እምነት ዝምስክር እዩ፡ ጸሎትን ኣምልዀን ስግደትን ኣብ ጽንክር ኣዋን ተስፋ ምዕቃብን ነቲ ዘጋጥም ዝነበረ ጾር ኢፍትሓውነትን ስቓይን ኵሉ ንምብዳህ ዘኽኣለኩም ሓይሊ ንምንባር ብዙሕ መስዋዕትነት ዝኸፈለኩም ምዃኑ የነጽር።
እዛ ካቴድራል ንኹልና ብሓባር ጠርኒፋ እቲ ዘሎና ምትእስሳር ክቕጽል ዘኽእል መንፈስ ቅዱስ ጽን እንበሉን ቅዱስ ስፍራ እያ፡ ብዙህነት ምግምማዕ ማለት ኣይኰነን፡ መንፈስ ቅዱስ ብናይ ዘተን ምርድዳእን ሕድ ሕዳዊ ምክብባርን ብሕውነታውን ኣጽዋሩ ይኽደነና።
ታሪኽ ክርስትና ናይ ዝሓለፈ ከይኑ ከይተርፍ
… እቲ ኣብዛ ካቴድራል ዝርከብ መንፍሳዊ መጋበርያ ኩሉ ሓደ ካብቲ ኣብ ኤውሮጳ ዝርከብ ጥንታዊ ናይ ክርስትና መንነት መግለጺ ከምዝዀነን፡ ናይ ሕዝቢ ላትቪያ ሕይወትን ባህል መንነትን መግለጺ እዩ፡ እቲ ዓብይ ፈተና እምበኣርከስ ክርስትናዊ መንነት ተቐማጢ ወይ ከኣ በጻሒ ክርስቲያን ብምዃን ብዝንበር ሕይወት ከይግለጽ ሓደራ፡ ናይ ቅብእን ኣሳእልን መዘክር ከይኑ ከይተርፍ።
ኣብ መኽፈቲ እዚ መንፈሳዊ ጉባኤና ዝተነበ ወንጌል ከምዝሕብሮ፡ እምነትና ዝኽዘን ዘይኰነስ ኣብ ኩሉ ጸፍሕታት ሕብረተሰብ ክቃላሕን ክስማዕን እዩ፡ ስለምንታይ ካልኦት ሰሚዖም ጽባቔ እምነት ከስተንትኑን ብብርሃን ክኹልዑን መታን።
ሰለ ናይ ሰብኣዊ ፍጥረት ክብሪ ምግዳል
ወንጌላዊ ጥዑም ውሁድ ሙዚቃ ናይ ዝሓለፈ ታሪኽ ኰይኑ ዝተርፍን ኣብ ሕይወትና ምስ ዘይዝየም ጥራሕ እዩ፡ እሞ እቲ ከይስማዕን ከይዋዕዋዕን ዝእግዶ ተስፋ ኣልቦ ዝዀነ ኵሉ ዓይነት ጻዕሪ፡ እቲ ናይ ወንጌል ሓሴት እንተድኣ ዘየቃላሕናዮ እቲ ካብ ናይ ወንጌል ሓሴት ዝምጭነው ብቕዓት ምትሕልላይን ምትሕስሳብ ምትእምማንን ምትዕራቕ ዘይብልና ንኸውን ይገብረና።
በይናውነት ደሴታውነት ናይ እዋንና ዓበይቲ ሕማማት
ከምኡ እውን እቲ ሕይወትና ናብ ላዕለዋይ ሰማይ ዘቕንዖ መሰረት ብበይናውነትን ብደሴታውነት ሕይወት ብምንባር ነጥፍኦ፡ እዚ ናይ እዋንና ሕማም፡ እምነት ኣብ ዘይ ምንባርና ንብዙሓት ኣረጋውያንን ኣብ ገዛእ ርእሶም ብምሕዳግን ንበይናውነት ሕማም ነቃልዖምን መንሰያት ብዘይ ዝውከስዎ ዕሴት ነትርፎምን ናይ መጻኢ ዕድላት ነጥፍኣሎም።
ናይ ኣቢያተ ክርስትያን ውህደት ኣብ ደም
ቅዱስነቶም ኣስዒቦም እንነብረሉ ዘሎና እዋን ቀሊል ከምዘይኰ ብዙሓት ኣሕዋትን ኣሓትን ብእምነቶም ምኽንያት ንብዙሕ ሓደጋ ተቓሊዖም ከምዝርከቡን፡ እዚ ናይዞም ኣሕዋት ናይ ደም ሰማዕትነት እቲ ክርስቶስ ብዘይ ምቁራጽ ወንጌል ብሓሴትን ብምልኣት ንኽንነብሮ ዘቕረበልና ጻዋዒት ንኽነብሮ ዝዕድምን ናብ ሓድነት ዝወስድ ደመ ሰማዕታት እዩ።
ነፍሲ ወከፍ ህሞትን ግዜን ኩነትን ምስ ኣቦን ኣሕዋትን ብፍላይ ከኣ ምስቶም ዝተናዕቁን ከም ውዳቕ ዝሕሰቡን ናይ ሱታፌን ዕርቅን ዕድሎት ገይርና ንኽንበሮ ጐይታ ሓይሊ ክህበና እዩ።
ናብቲ ድህረ እዋናውነት ሕብረተሰብ ምባል
ሓድነት ኣብ ጐይታ፥ ብወንጌላዊ ልኡክነት መንፈስ እናስተውዓሉ ኣስዒቦም፡ ካብ ገዛእ ርእስኻ ወጺእካ ናብ ናይ ኣሕዛብን ባህልታትን ናብ ናይ ድሕረ እዋናውነት ሕብረተሰብ ንኽትብል ዝድርኽ እዩ፡ እዚ ናይ ዝተፈላለያ ኣቢያተ ክርስቲያን ናይ ሓባር ተልእኾ ዝኽወን ናይ ኢየሱስ ክርስቶስ መንፈስ ምስ ዝነበር ጥራሕ እዩ።
እቲ ተልእኾ ከም ቅድም ኩነት ሱታፈን ሓድነትን እዩ ዘንብረልና፡ ናብ ናይ ዝሓለፈ ኣቝሳል ምጥማትን ገዛእ ርእሳዊ ውከሳ ኣቋሪጽና ኣብ ናይ ጐይታ ጸሎት ነትኵር። ኣብ ጐደናታትና ናይ ወንጌል ጥዑም ውሁድ ሙዚቃ ክቃላሕ ናይ ተልእኾ ወንጌል ሕቶ እዩ።
እቲ ኣብ ካተድራል ቅድስተ ማርያም ዝተኻየደ ናይ ዝተፈላለያ ኣቢያተ ክርስቲያን ርክብ፥ ብቋንቋ ላትቪያ ኢየሱስ ዘስተምሃሮ ጸሎት ብናይ ሊተራናዊትን ብናይ ኦርቶዶክሳዊትን ካቶሊካዊትን ባፕቲስታዊት ቤተ ርክስቲያን ሊቃነ ጳጳሳት ብሁባሬ ዓሪጉ፡ ሕጻናት ብዝተወልዔ ሽምዓ ተሰንዮም ብዘቕረብዎ ዑደት ተዛዙሙ፡

robotstxt: allowed

filter: keep


text:
ኣብቲ ዝሓለፈ ቀዳማይ ፕሬዝዳንታዊ ክትዕ ዝሕቱል ምንቅስቓስ ድሕሪ ምግባሮም ፕሬዝዳንት ኦባማ ኣብዚ ናይ ትማሊ ካልኣይ ክርክር ዕቱብን መጥቕዓይን ነይሮም።
ንሶምን ሚት ራምኒን ኣብ ጥቓ ኒው ዮርክ ኣብዝርከብ ናይ ኦፍስትራ ዩኒቨርስቲ መአከቢ ኣዳራሽ ንመን ከምዝመርፁ ገና ዘይወሰኑ መረፅቲ ንዝቕረብዎም ሕቶታት መልሲ ሂቦም።
ኣብ ዝሓለፈ ወርሒ መስከረም ኣብ ሊብያ ቤንጋዚ ኣብዝርከብ ቆንሱላር ዩናይትድ ስቴትስ ንኣምባሳደርን ንካልኦት ሰለስተ ኣሜሪካዊያንን ብዛዕባ ዝቐተለ መጥቓዕት ሕቶ ቐሪቡ ነይሩ።
ፕሬዝዳንት ኦባማ እቲ መጥቓዕቲ ንኽፍፀም ንዝተፈፀመ ናይ ፀጥታ ኽፍተት ሙልእ ሓላፈነት ከምዝወስዱ ብምግላፅ ነገር ግን ራምኒ እቲ መጥቓዕቲ ምስተፈፀመ ሽዑ ንሽዑ ንዝሃብዎ መልሲ ነቒፎም።
ንደሕንነት ዲፕሎማሰኛታትና ኣብ እንሰርሐሉ ዘለና እዋን ሚት ራምኒ ፖለቲካዊ ሸቶ ንምምዝጋብ ዘውፅእዎ ጋዜጣዊ መግለፂ ሓደ ዋና ኣዛዚ ሰራዊት ከሰርሖ ዘይግባእ እዩ ኢሎም ኦባማ።
ሚት ራምኒ ብወገኖም ኣብ ቤንጋዚ ዝተፈፀመ መጥቓዕቲ መርኣያ ኣብ ምሉእ ማእኸላይ ምብራቕ ዝርአ ዘሎ ናይቲ ምምሕዳር ውድቀት ፖሊስ ወፃኢ እዩ ኢሎም።ድሕሪ እቲ መጥቓዕቲ ፖለቲካ ዝተፃወቱ ንሶም ከይኮኑስ ፕሬዝዳንት ኦባማ እዮም ከም ኣበሃህላ ሚት ራምኒ።
ኣብ ጉዳይ ቁጠባ ፕሬዝዳንት ኦባማ ዛጊድ ንዘመዝገብዎ ብምዕቃብ ኢኮኖሚያዊ ሕውየት ንምስላጥ ኣበርቲዖም ምስርሖም ከምዝቕፅልሉ ገሊፆም ኣለው።’’ብወርሒ 800 ሽሕ ስራሕ ካብ ምስኣን ወፂኢና ዛጊድ ሓሙሽተ ሚሊዮን ስራሕቲ ፈጢርና ኣለና።ኣብ ቀልቀል ውድቀት ዝነበረ ናይ መኪና ኢንዱስትሪ’ውን ኣድሒናዮ ኣለና።’’
ሚት ራምኒ ብወገኖም ኦባማ ኣብ ዘርኣይዎ ዝሕቱል ኢኮኖሚያዊ ምንቅስቓስ ኣብ ካልኣይ ናይ ስልጣን ዘመኖም’ውን ከምዘየምሓይሹዎ ገሊፆም። ከምዚ ብምባል ‘’ክዛረበኩም ዝደሊዮ ንፕሬዝዳንት ኦባማ እንተመሪፅኩምዎም እንታይ ከምዝፅበየኩም ክትፈልጡ ኣለኩም።እቶም ዝሓለፉ ኣርባዕተ ዓመታት እዮም ክድገሙ።’’
ድሕሪ እቲ ክትዕ ኣብዝተኻየዱ ብርክት ዝበሉ መዐቀኒ ሪኢቶታት ህዝቢ ፕሬዝዳንት ኦባማ ብዝተውሰነ ፀብለልታ ኣሪኢዮም ኣለው።ኦባማን ራምኒን ኣብ ጉዳያት ፖሊስታት ወፃኢ ዘተኮሩ ጉዳያት ንምክርኻር ንሳልሳይን ናይ መወዳእታን ክርክር ዝቕፅል ሰኒ ኣብ ፍሎሪዳ ክራኸቡ እዮም።V


text:
መንግስ ሓደ ካብቶም ድሕሪ ነዊሕን መሪር መከራ ዝተሓልፎን ጉዕዞ ስደት ፡ ብምትሕብባር መንግስቲ ኢትዮጵያን ዘይመንግስታውያን ትካላትን ካብ ግብጺ ናብ ኢትዮጵያ ተመሊሱ ሂወቱ ዝመርሕ ዘሎ ኤርትራዊ ስደተኛ እዩ። ናብ ኢትዮጵያ ካብ ዝመጽእ ድሮ ሓደ ዓመትን መንፈቕን ኣቚጺሩ ኣሎ። ኣብ ኢትዮጵያ ብዘሎ ስደተኛታት ካብ መዓስከራት ወጺኦም ክሰርሑ ንዘፍቅድ ሕጊ እንዳተጠቕመ ድማ ኣብ ከተማ ኣዲስ ኣበባ ሂወቱ ኣብ ምምራሕ ይርከብ ኣሎ። መንግስ ካብ ኤርትራ ካብ ዝወጽእ ኣብ ጉዕዞ ስደት ዝሓለፎም ጸገማት ንብዓት እንዳሰዓሮ እዩ ዘዘንቱ።
“ዝነበርኩሉ ኣሃዱ ሳዋ እዩ። ካብ ኣሃዶይ ከኣ ልዕሊ ዓመት ኮብሊለ ኔረ። ከምኡ ኢልካ ከምዘይሕለፍ ምስረኣኹ ከኣ ሓደ ነገር ወሲነ። ናብ ኣሃዶይ ክምለስ እሞ ካብኡ ናብ ሱዳን ክኸይድ። ናብ ሳዋ ከኣ ኣምሪሔ። ካብ ኣስመራ ተበጊሰ ፎርቶ ሳዋ እየ በጺሔ። ኣብ ፎርቶ ሳዋ እትው ምስበልኩ ዝፈልጦም ሰባት ኣባላት መደበር ታዕሊም ሳዋ ዝኾኑ እየ ረኺበ። ገለ ካብኣቶም ከኣ ሓለፍትና እዮም ኔሮም። ኣበይ ደኣ ኔርካ፧ እምበኣር ባዕልኻ ተመሊስካ። ተጣዒስካ ተመሊስካ ዝብል ዘረባታት ፈኔሙለይ። ኣነ ከኣ እወ! ኢለ ቢራ ይሰትዩ ስለዝነበሩ ኣብ ጥርጣሬ ከይኣትው ምስኦም ሓንቲ ቢራ ሰትየ። ቁሩብ ጽንሕ ኢለ፡ ክሸይን እየ ኢለ ምሉቕ ኢለ ወጺኤ። ሓለዋ ደሓን ከም ዘሎን ናበይ ገጸይ ክወጽእ ከምዘለኒን ሓደ ኣባል ሳዋ ዝኾነ ዓርከይ ነጊሩኒ ኔሩ እዩ። ብናቱ ሓበሬታ ተሞርኪሰ ከኣ ካብ ፎርቶ ሳዋ ናብ ሱዳን መንገዲ ጀሚረ፡” ይብል መንግስ ኣብ ፈለማ ዕላሉ።
“ ክብገስ ከለዂ ከባቢ ሰዓት ሸውዓተ ናይ ኣጋ ምሸት ይኸውን ኔሩ። ምሉእ ለይቲ ክጓዓዝ ሓዲረ ከኣ ወጋሕታ ከተማ ከሰላ ኣትየ። ኣብታ ከተማ ብቐረባ ዝፈልጦ ሰብ ስለዘይነበርኒ፡ ናይ ኣጋይሻ ምንቅስቓሳተይ ዘስተብሃሉ ኣባላት ፖሊስ ሻቡ ሒዞሙኒ። እቶም ኣባላት ፖሊስ ከኣ ብዘይወዓል ሕደር ናብ ዕጡቓት ራሻይዳ ሸይጦሙኒ። እቶም ንዓይን ንከማይን ዝዓደጉና ዕጡቓት ኣዳሊዮም ናብ ዝጸንሑ መኪና ኣንዳፈራርሑን ብረት እንዳወጣወጡን ይጽዕኑና። ጉዕዞ ተጀሚሩ ብዘይ ዕረፍቲን መግብን ድሕሪ ሓደ መዓልትን ፈረቓን ጫፍ ፈለግ ኒል ናብ ሱዳን በጺሕና። ካብዚ ከኣ ብጃልባ ጌሮም ናብ ኣስዋን ወሲዶምና። እዚ መንገዲ ናይ ጃልባ 48 ሰዓታት ወሲዱልና፡” ክብል ነቲ ኣብ ሱዳን ዝጎኖፎ ፈላሚ ናይቲ ብሕጂ ዝስዕብ ተደራራቢ ጸገም የዘንትው።
መንግስ ናብ ኣስዋን ድሕሪ ምብጻሖም ዘጋኖፎ ኩነት ብኸምዚ ይትርኽ።
“ኣብ ኣስዋን ምስበጻሕና ብሽፍንቲ ናይ ጽዕነት መኪና እዮም ወሲዶምና። እታ መኪና ጤለ በጊዕ እተጓዓዕዝ እያ ኔራ መስለኒ ብርቱዕ ሽታ ነይሩዋ። ካብ ኣስዋን ከኣ ናብ ሲናይ ኣቲና። ኣብ ሲናይ ምስኣተና ነቶም ዝጨወዩና ራሻይዳ ዝቕበሉዎም ሰባት ጸኒሖምና። እቲ ዝኣተናዮ ቦታ እንዳ ሱልጣን እዩ ዝበሃል። ኣብ መኽዘን እዮም የእትዮምና። ኣብቲ መኽዘን ዓጽሚ ጥራይ ዝተረፉ ሰባት ጸኒሖምና። እዞም ብጥሜትን መግረፍትን ስቓይን ዝተሰነፉ ሰባት ልዕሊ 60 እዮም ዝበጽሑ። ብጣዕሚ ኣደንጊጾምና፡ ግን ንገብረሎም ነገር ኣይነበረን። ዕጫና ከምኦም ምዃኑ ተረዲእና ኩላትና ብውሽጥና ተሳቒናን ፈሪሕናን።ኣብ እንዳ ሱልጣን ምስኣተና፡ ካብቶም ኣብኡ ዝጸንሑና ሰባት ቀልጢፎም እዮም ፈሊዮምና። ናብ ካልእ መኽዘን ከኣ የእትዮምና። ኣዒንትና ብፕላስተር ሸፊኖም፡ ኣእዳውናን ኣእጋርናን ድማ ብሰንሰለት መቚሖም እዮም ናብቲ መኽዘን ኣትዮምና።”
“ዓይንና ብፕላስተር ምስ ሸፈኑናን ብሰንሰለት ምስኣሰሩናን ከኣ ማህረምቲ ጀሚሮም። ‘7000 ዶላር ኣሜሪካ የሐውሉልና በሉ!’ ኢሎም ከኣ ተሌፎን ቀሪቦሙልና። ኩላትና ከኣ በብተራ ንስድራናን ቤተሰብናን እንዳ ደወልና ሓውሉልና ኢልናዮም። ካብቶም 17 ሰባት ተጨዊና ብሓደ ዝመጻና እቶም 14 የሐዊልና ወዲእና። ሓደ ካባና ግን ብማህረምትን ብጥምየትን ሞይቱ። እቶም ዝኸፈልና ሽዑ ስደዱና እንተበልናዮም ፡ እዞም ክልተ ከይከፈሉ ኣይንሰደኩምን ኢና ኢሎምና። ቁሩብ መዓልታት ተጸብዮም እቶም ክልተ ዝኸፍለሎም ምስ ሰኣኑ ነዓና ድሕሪ ናይ ሰለስተ ወርሒ ስቓይ ኣውጺኦም ናብ ካልእ ቦታ ወሲዶምና። ተገላጊልና ኢልና ኣንዳሓሰብና ግና ናብዚኦም ተሼጥኩም ኣለዂም ኢሎም ናብ ካልእ ጉጅለ ኣሕለፉና። እዞም ዝዓደጉና ከኣ ብወገኖም 25000 ዶላር ኣሜሪካ ክፈሉ ወይ ከኣ ክንቀትለኩም ኢና ኢሎምና። ኣብዚውን ይሳቕዩናን የበሳብሱናን ኔሮም። ዓዲግናኩም ኢና ንዑ ምለስዎ እንዳበሉ ቀትርን ለይትን ስቓይ ኔሩ ሂወትና። ሞት ግን በየን ትምጻእ። ካብቲ ኩሉ ስቓይ እንተ ዝቐትሉና ምሓሸና ኔሩ። ካብ ሞት ዝኸፍእ ነገራት’ዩ ኣብ ልዕሌና ዝፍጸም ኔሩ።”
“ስለዝኾነ፡ ይሰዱናዶ ይኾኑ ዝብል ሓሳብ ካብ ኣእሙሮና ጠፊኡ፣ ለይትን ቀትርን ማህረምትን ስቓይን ኮይኑ ቀለብና። ሓደ ካብቶም ምሳና ዝነበሩ የሕዋቱ ካብ እስራኤል ከፊሎምሉ ካባና ወሲዶሞ ኣበይ ከምዘበልዎ ኣይንፈልጥን። እቲ ዝኸፍአ ከፊልካ ይፍንውኻ ድዮም ወይስ መሊሶም ይሸጡኻ ዝፈልጥ ሰብ የለን። እቲ ከፊሉ ዝተለቀ ብጻይና ዕጫኡ ባዕሉ እዩ ዝፈልጣ እምበር ንሕናስ ንፈልጦ ኣይነበረናን። ካብኡ ቀጺሉውን ሓደ ካልእ ተኸፊሉሉ ካባና ወሲዶሞ። እዚ ክኸውን ከሎ ግን በቲ ሓደ ከኣ መዓልታዊ እዮም ዝሞቱና ነይሮም። እቲ ምኽንያት ከኣ ስቓይን ጥሜትን ተስፋ ምቑራጽን እዩ። ከንድኡ ገንዘብ ስድራቤትና ካበይ ከምጽኡ ካብዝብል ሓሳብ ከኣ ተስፋ ብምቕራጽ ነብሶም ኢዳ ትህብ እሞ እቶም ዝተረፍና ንቐብሮም።”
መንግስ ነቶም ጸገማት ኣንዳዘከረን እንዳነብዐን ዕላሉ ይጽል።
“ከምዚ እንዳ በልና 42 ብጾትና ቀቢርና። መወዳእታ ዝተረፍና 16 ግዳያት ኔርና። ካብዚኦም እዉን ብዘይካ እቶም ከፊልና ብህይወት ዝሰረርና 8 ሰባት እቶም ዝተረፉ 8 ካልኦት ነዊሕ ከይጸንሑ ሞይቶሙና እዮም። ኣብ’ቲ ካልኣይ ቦታ ንልዕሊ ሰለስተ ወርሒ ዝኸዉን እየ ተዳጒነ።”
“ካብዚ ወጺእናውን መዓትና ኣይተወደአን!። ካብቶም 8 ብሂወት ዝተረፍና እቶም ሓሙሽተ ብሓለዋ ናይ ግብጺ ኣብ ዶብ ተታሒዝና እቶም ሰለስተ ከኣ ናብ እስራኤል ኣትዮም። ግብጻውያን ምስሓዙና ናብ ቤት ማእሰርቲ ቤት-ዓርሽ – 2 ዝበሃል የእትዮምና። ኣብቲ ቤት ማእሰርቲ’ውን ንክልተ ወርሒ ዝኣክል ጸኒሔ። ኣብኡ እንከለና ካብ ኣባል ኤምባሲ ኤርትራ ኣብ ግብጺ መጺኡ ዓድኹምዶ ትኸዱ መልሱ ኢልና ። ንሕና ከኣ ኣይንኸይድን ናብ ኢትዮጵያ ኢና ንደሊ ኢልናዮ። ካብ ኤምባሲ ኢትዮጵያ ንዝመጽአ ወኪል መጺኡ ሽግርና ምስ ነገርናዮ ከኣ ናይ ኣየርና ከፊሎም ኣምጺኦምና።
መንግስ ካብ ገዝኡ ካብ ዝወጸላ መዓልቲ ክሳብ ብሰላም ናብ ኢትዮጵያ ክሳዕ ዝመጽእን ንከባቢ 8 ኣዋርሕ እዩ ካብ ስቓይ ናብ ስቓይ ካብ ቤትማእሰርቲ ናብ ቤትማእሰርቲ ተሰጋጊሩ። ብምትሕብባር መንግስታት ኢትዮጵያን ግብጽን፡ ዝያዳ ከኣ ቤተሰቡ ኣብ ምኽፋል ዝተሓተቶ ናይ ጅሆ ገንዘብ፣ ብሰላም ክወጽእ ክኢሉ። ነዚ ኩሉ ሓሊፉ ከኣ ሂወቱ ኣሃዱ ኢሉ ብምጅማር፣ መነባብርኡ ኣብ ምምራሕ ይርከብ።


text:
ትካል ‘ኤሪ-ሶክ’፡ ሕብረተ-ሰብ – ድሕነቱን ድሕነት ከባቢኡን ንምውሓስ፡ ኣብ ኣተሓሕዛን ኣጠቓቕማን ዕትሮ ጋዝ ጥንቁቕ ክኸውን ኣዘኻኺሩ።
ኣብ’ቲ ትካል ሓላፊ ክፍሊ ዓታሩ ጋዝ ኣቶ በየነ ብርሃነ፡ ዕለታዊ ክሳብ 120 ዓታሩ ከምዝፈሪ፡ ኣብ’ዚ ግዜ’ዚ ጥረ-ነገር ኣትዩ ስለዘሎ እውን፡ እቲ ትካል ኣብ ዝሓሸ ደረጃ ከምዝርከብ ገሊጹ።
ዕትሮ ሕብሪ ምልካይን ኣፍ ዕትሮ ምቕያርን ህዝቢ ከወግዶም ዘለዎም ተርእዮታት ምዃኖም ብምሕባር ድማ፡ ሕብሪ ዝተለኽየ ኮነ ኣፉ ዝተቐየረ ዕትሮ፡ብመምዘኒታት ድሕነት ትካል ኤሪ-ሶክ ካብ ኣገልግሎት ወጻኢ ከምዝኾነ ኣረዲኡ።
ኣብ ሃገርና፡ ብዘይሕጋዊ መንገዲ ካብ ካልኦት ሃገራት ዝኣትዉ – ንኤሪሶክ ብምምስሳል ዝተሰርሑ ዓታሩን መጣኒን (ረጉሌተር) ከምዘለዉ ዝጠቐሰ ኣቶ በየነ፡ ህዝቢ ክዕድግ እንከሎ ክጥንቀቕ ከምኡ’ውን ዕትሮ ምልሓም ከወግድ ኣተሓሳሲቡ።
ኣብ 1995 ኣብ ዞባ ማእከል – ከባቢ ቊሸት ዝተደኰነ ትካል ኤሪ-ሶክ፡ ዓታሩ ጋዝ፡ ፎርኖታት፡ ብጋዝ ዝሰርሓ ሞጐጎ ኣድሓነት፡ ፋርኔሎን ካልእን የፍሪ።


text:
ፕረዚደንት ዘይቅሱን ክልል ጋምቤላ ኢትዮዽያ፣ቅድሚ ትሻዓተ ዓመት ኣብ ዝተፈፀመ ዓሌታዊ ቅትለት ኢዶም ከምዝሓወሱ ድሕሪ ምእማኖም፣ካብ ስልጣኖም ወሪዶም።
ፕረዚደንት‘ቲ ክልል ኦማድ ኦቦንግ ኦሉም፣ካብ ስልጣን ኣቦ-መንበርነት ገዛኢ ፓርቲ ዴሞክራስያዊ ምንቅስቃስ ህዝቢ ጋምቤላ ከምዝወረዱ፣ክልተ ጋዜጣታት ኢትዮዽያ ገሊፆም።እቲ ፓርቲ ምስ ኢህወዴግ ዝውግን ፓርቲ ምኻኑ ይፍለጥ።
ኣቶ ኦማድ ኦቦንግ ካብ ክልላዊ ፕረዚደንት ዝወርዱ እንተኾይኖም ግና ተወሳኺ ሓበሬታ የለን።ኣብ‘ቲ ኣሃዳዊ ስርዓተ-ፓርቲ ትኽተል ኢትዮዽያ፣ ስልጣን ናይ ፓርቲ ካብ መንግስታዊ ስልጣን ዝያዳ ይረብሕ።
ብርክት ዝበሉ ኣባላት ፈፃሚ ስራሕ ዴሞክራስያዊ ምንቅስቃስ ህዝቢ ጋምቤላ‘ውን ከምዝተወገዱ ተገሊፁ‘ሎ።
እዚ ምብራር ዝተፈፀመ፣ድሕሪ ንሰሙን ዝዘለቀ ግምገማ መንግስታዊ ስራሕቲ ምኻኑ‘ውን እቲ ዜና ይሕብር።መገምገሚ ነጥቢታት፣ግዕዝይና፣ኣሰሓሓቢ ኪራይ ሰፊሕ መርየት ሕርሻ ንወፃእተኛ ኢንቨስተራት፣ከምኡውን ቅድሚ ትሻዓተ ዓመት ኣብ ልዕሊ ውሑዳን ዓሌት ኣኝዋክ ተፈፂሙ ኣርባዕተ ሚእቲ ሰባት ምቅታሎም ዝብሉ’ዮም።
ክፍሊ ኣምሓርኛ ሬድዮ ድምፂ ኣሜሪካ ዘዘራረቦም ናይ ጋምቤላ ምንጭታቱ፣እቲ ብምስጢራዊ ዝተካየደን ዝተቃለዐን ቃለ-ምስክርነት፣ዓውታ ፈጢሩ‘ሎ ይብል።ኣብ‘ቲ ዝተቀርፀ ድምፂ፣ኣቶ ኦማድ ኦባንግ ኣብ‘ቲ ቅትለት ኢድ ከምዝነበሮም ይኣምኑ፣ብውልቆም ተሓታቲ እንተኾይኖም፣ ቀ/ሚ መለስ ዜናዊ‘ውን ክሕተቱ ኣለዎም ከምዝበሉን እቲ ዜና ይሕብር።
ኣብ ሁማን ራይት ዋች ዝሰርሕ ቤን ራውለንስ፣ኦማድ ኦባንግ ዝሃብዎ ቃለ-ምስክርነት፣እቲ ቅድሚ ትሻዓተ ዓመት ዝተፈፀመ ቅትለት ከምብሓድሽ ንክግምገም ዝዕድም‘ዩ ኢሎም።
“ሁማን ራይት ዋች ነቲ ቅድሚ ትሻዓተ-ዓሰርተ ዓመት ኣብ ጋምቤላ ዝተፈፀመ መርሚሩዎ‘ዩ።ንክፃረ‘ውን ፀዊዑ‘ዩ።ስለዚ ኣብ‘ዚ እዋን ከምኡ እንተይሎም፣ኣብ‘ቲ እዋን እንታይ ከምዝተፈፀመ ንምምርማርን መን ተሓታቲ ምኻኑን ንምፍላጥ ዕድል ክህበና‘ዩ“ ይብሉ።
ኣብ‘ቲ ዝተቀርፀ ድምፂ፣ኣቶ ኦሞድ ኦባንግ ናይ‘ቶም ዝተቀትሉ ኣኝዋክ ዝርዝር ስም፣ምስ ላዕለዎት ኣዘዝቲ ሰራዊት ስለዝተራኸቡ፣በቲ ቅትለት ሓላፍነት‘ዶ ትወስድ ንዝብል ዝቀረበሎም ሕቶ ገምገምቲ ኣሚኖም ተቀቢሎም ይብሉ ሙሉእ ስሞም ክዕቀበሎም ዝሓተቱ ኣቶ ኦቶው፣
ሚስተር ኦቶው ብዛዕብኡ ክዛረቡ ከለው ”እወ ጊዜ ሃቡኒ‘ሞ፣ፅባሕ ንሕቶኹም መልሲ ሒዘ ክመፅእ ኢሎም። ንፅባሒቱ፣ሓቂ‘ዩ ነቲ ዝርዝር ስም ሂበ’የ።ነገር ግን፣ኣነ ኣይቀተልክዎምን ኢሎም።ዝቀተሉ ቀ/ሚ መለስ ዜናዊ‘ዮም።ምኽንያቱ ኣኝዋክ ንክቅተሉ ዝወሰኑን ትእዛዝ ዝሃቡን ንሶም‘ዮም።ስለ̎ዚ ኣነ ክሕተት እንተኾይነ፣ ንሶም‘ውን ክሕተቱ ኣለዎም።ነቲ ገበን ንምኽዋል ይመስለኒ፣ኣቶ ኦሞድ ኦባንግ ንተወሳኺ ሽዱሽተ ወርሒ ኣብ ስልጣኖም ንክፀንሑ ዝተወሰነ” ኢሎም።
ብዛዕባ‘ዚ ምዕባለ ሪኢቶኦም ዝሃቡ ምንስትር ኮምኒኬሽን ኢትዮዽያ ኣቶ በረከት ስምኦን ብወገኖም ”እቲ ቅድሚ ዓመታት ዝተኸሰተ ቅልውላው፣ ንሓንሳብን ንሓዋሩን ተፈቲሑ‘ዩ።ኣብ ሞንጎ ደቂ‘ቲ ከባቢን ካልኦት ተቀመጥቲ‘ቲ ከባቢን ግጭት ተወሊዑ፣ግን ሳላ ትኩር መንግስታዊ ጣልቃ ምእታው፣እቲ ፀገም ተፈቲሑ‘ዩ” ኢሎም።
ኣቶ በረከት ስምኦን፣ንሁማን ራይት ዋች ዘውፀኦ መግለፂ መልሲ ክህቡ ተሓቲቶም ከምዚ በሉ፣
ንሶም ኣብ ዝሃብዎ ሪኢቶ ”ወረያ ወረን ኣካል‘ቲ ሁማን ራይት ዋች ዘካይዶ ወፍሪ ፀለመን‘ዩ።እዚ ቅልውላው ዘጓነፈሉ እዋን፣ቅልውላው ዳርፉር ኣብ ዝተኸሰተሉ ወቅቲ‘ዩ ነይሩ።ግን ብመንፅር ኣብ ዳርፉር ዝተፈፀመን ኣፈታትሕኡን፣እቲ ኣብ ጋምቤላ ዝተፈፀመ ከምዘይዳረጎ ምርኣይ ይካኣል።እቲ ፀገም ተፈቲሑን፣ ተዓፅዩን‘ሎ።ኣብ ሞንጎ ዝተፈላለዩ ዓሌታት ንዝተኸሰተ ቅርሕንቲ ፈቲሕናዮ ኢና።ብሰላም‘ውን ይነብሩ‘ለው።ኣብ‘ዚ እዋን‘ዚ ቁስሊኻ እናሓከክኻ ናብ ብቀላ ምምላስ ዘድሊ ኣይመስለንን” ይብሉ።
ቅድሚ 7 ዓመት ሪፖርት ዘውፀአ ሁማን ራይት ዋች፣ሰራዊት ኢትዮዽያ፣ ሰፊሕ ቅትለት፣ፆታዊ ዓመፅን መግረፍቲን ኣብ ልዕሊ ዓሌት ኣኝዋክ ቅድሚ ትሻዓተ ዓመት ፈፂሙ ከምዝበለ ይዝከር።ስዒቡ ዝተካየደ መንግስታዊ ምርመራ ግና፣ሰራዊት ኢትዮዽያ፣ነቲ ዝተቃለሐ ክሲ ኣይፈፀመን ኢሉ ናፃ ኣውፂእዎ‘ዩ።
እዚ ከምዚ‘ሉ ከሎ፣ሁማን ራይት ዋች፣ሎሚ ሰሉስ ብዛዕባ ጋምቤላ ካልእ መግለፂ ከውፅእ‘ዩ።እቲ መግለፂ፣መንግስቲ ኢትዮዽያ ንህዝቢ‘ቲ ከባቢ ኣፈናቂሉ ንንግዳዊ ሕርሻ ንምክራይ ኢሉ ኣስገዳድ ሰፈራ ምጅማሩ ዝነቅፍ ምኻኑ‘ውን ምንጭታት ይጠቅሱ።ካብ‘ቶም ሰብዓ ሽሕ ሰፈርቲ፣መብዛሕተኦም ኣባላት ሰበኽ ሳግም ኣኝዋክ‘ዮም።
ምንስትር ኮምንኬሽን ኢትዮዽያ ኣቶ በረከት ስምኦን ግና፣ሁማን ራይት ዋች ኣብ ጉዳይ መርየትን ሰፈራን መሰረት ዘይብሉ ሪፖርት ብተኸታታሊ ዓመታት ከምዘውፀአን፣ንዓና ይብሉ ንሶም፣ሕቶ ሰብኣዊ መሰላት ዘይኮነስ፣ ፖለቲካውን ኣረኣእያዊን መንቀሊ ዘለዎ‘ዩ ምስ በሉ፣
ኣቶ በረኸት ”እዛ ሃገር ኣብ‘ቲ ከባቢ ገና ኣብ ጥቅሚ ዘይዋዓለ ሰፋሕቲ መርየት ኣለዋ። ስለዚ መንግስቲ ኣብ ሕርሻ ዝዋፈሩ ኢንቨስተራት ውሽጢ ሃገርን ወፃኢን የተኣላልሽ‘ዩ ዘሎ።ፀጋታታ ክትምዝምዝ ዘለዋ ድኻ ሃገር‘ያ ዘላትና።ሓደ ካብ‘ቶም ፀጋታትና ድማ መርየት‘ዩ።እንተኾነ እቲ ዝጠቀስዎ ኣሃዝ ኣዝዩ ዝተጋነነን፣ክሳብ ሎሚ ኣብ ሙሉእ ኢትዮዽያ፣450 ሽሕ ሄክታር መርየት ኢና ፈቂድና” ባሃላይ‘ዮም።
ካብ‘ቲ ኢትዮዽያ ዘለዋ 3 ነጥቢ 4 ሚልዮን ሄክታር ተሓራሳይ መርየት፣ ዛጊድ ኣብ ጥቅሚ ዝዋዓለ መርየት 42 ሽሕ ሄክታር ማለት ሓደ ነጥቢ 5 ሚእታዊ ምኻኑ፣ኣብ ኢትዮዽያ ዝርጋሐ መሓውራዊ ቅርፅታት የለን ክብል ዘውፀኦ መግለፂ ሓሶት ምኻኑ ጠቂሶም።
እዚ ከምዚ‘ሉ ከሎ፣ኣብ ኢትዮዽያ ኣምባሳደር ኣሜሪካ ዶናልድ ቡዝ፣ኣብ ጋምቤላ ነቲ ነዊሕ ትፅቢት ዝተገብረሉ ናይ ክልተ መዓልቲ መገሻ ፈፂሞም ኣለው።ካብ ኤምባሲ ዝተረኽበ መግለፂ፣ኣምባሳደር ቡዝ፣ምስ ክልላዊ ፕረዚደንት ኦማድ ኦባንግ ተራኺቦም፣ብዛዕባ ክልላዊ ምዕባለን ንግዳዊ ሕርሻ ከምዝተዘራረቡን ኣፍሊጡ።እቲ መግለፂ ወሲኹ፣ሚስተር ቡዝ፣ምስ ትካል ስደተኛታት ሕ/መ‘ውን ተራኺቦም ይብል።


text:
ቆላሕታ ዘድልዮ ቅዱስ ተግባር
ልእላውነት ሃገርና ብብዙሕ መስዋእትን ስንክልናን ዝተረጋገጸን፥ ክቡር ታሪኽናን ሓበናን ጥራይ ዘይኮነስ ፥ ክንዕቅቦን ክንሕብሕቦን ዘሎና ፥ ሃገራዊ ሓላፍነትን ፡ ግዴታን ከምዘለና ኩሉ ኤርትራዊ ክፈልጦ ዝግባእ ሓቂ ኢዩ። ንጀጋኑ ስውኣት ሞጐስ ፥ ንኣካለ ስንኩላና ድማ : ኣብ ጸገሞም ኣለናልኩም ክንብሎም ፥ ናይ ነፍሲ ወከፍ ሕልና ዘለዎ ኤርትራዊ ዜጋ ሃገራዊ ሓላፍነት ምዃኑ ምዝኽኻር ዘድልዮ ኣይመስለና።
ኣብ ሆላንድ እንነብር ግዱሳት ኤርትራውያን ንጸገማት ስንክልና ብምርዳእ፡ ብዘይካ ተጠርኒፍካ ብማሕበር ፣ ነዚ ጉዳይ ምግጣሙ እንተዘይ ኰይኑ ካልእ መንገዲ ስለዘየለ ካብ 2011 ብዕሊ ዝተመዝገበ ፥ ካብ ዝዀነ ፖለቲካዊ ጸጊዕ ነጻ ዝዀነ ማሕበር ኣቚምና ፡ ምስ ከማና ዝኣመሰሉ ኣብ ዝተፈላለየ ሃገራት ዝነብሩ ግዱሳት ኤርትራውያን ፥ ዓቕምና ዘፍቅዶ ንስንኩላን ክንሕግዝ ጸኒሕና ኢና። ምንጪ እቶትና ድማ ኣብ ኣባላት ማሕበርን ፣ ሰብ-ሕልና ኤርትራውያን ዝተመርኰሰ ምዃኑ ርዱእ ኢዩ ።
ካብዚ ሓቅታትብምንቃልድማ ፡ ኣብ ሃገርሱዳን (ከሰላ ) ንዝነብሩ ኣካለ ስንኩላን ንምሕጋዝ ፣ ብ 27-05 -2018 ናይድራርዕድመ ኣብ ዘዳለናዮ መዓልቲ ፡ካብርሑቕንቀረባንብኣካልብምርካብን ፡ ብዝተፋላለየምኽንያትክጥዕሞምዘይከኣሉድማብሕሳብባንክናይዚማሕበር ኣካለ ጽጉማን ኤርትራ ኣብ ሆላንድ ብምልኣኽ : ቅዱስ ወፈያኦም ከም ዘበርከቱ ክንሕብር ንፈቱ ። ኣብዚ ናይ ድራር ዕድመ መዓልቲ ዝተዋጽኤ ገንዘብ ጠቕላላ ድምር 765,- ኢይሮምዃኑ ንሕብር ። በዚ ኣጋጣሚ ንኩሎም ዕዱማት ፣ ነቲ ዘይሕለል ሓልዮትን ርህራሄን ኣብ ልዕሊ ጽጉማን ዜጋታቶም ዘርእይዎ ሃገራዊ ሓላፍነት ነመስግን ። ሕጂ’ውን ሕልንኡ ደሪኽዎ ክሕግዝ ዝደሊ ዜጋ ናብ’ዚ ሕሳብ ባንክ ማሕበር ክሰድድ ይኽእል።
STG. ERITREAN DISABLED FOUNDATION IN THE NETHERLAND
BANK : NL20INGB 0005169954 ጌርኩምክትሰዱትኽእሉ
ኣብ መደምደምታ ነቲ ብኣባላትን ብግዱሳት ኣሓትን፣፣ ግዚኦምን ጉልበቶምን ከይበቐቑ ፣ ኣዳልዮም ዘቕረብዎ ዝተፈላለየ ጥዑም ዓይነትመግብታት፣ ዕዱማት ብልቢ ኣመስጊኖም ። በዚ ኣጋጣሚ ድማ ማሕበር ፣ ንኣዳላውቲ መግቢ ዕዙዝ ምስጋና የመሓላልፍ ።
ዘለኣለማዊ ክብርን ሞጎስን ንስዋኣትና !!!
ማሕበር ኣካለ-ጽጉማን ሆላንድ


text:
September 22, 2018
ኣብ መንጎ ክልተአን ሃገራትን ህዝብታተንን ጥቡቕ ናይ ጂኦግራፍ፡ ታሪኽ፡ ባህልን ሃይማኖትን፡ ምትእስሳር ከምዘሎ መሰረት ብምግባር፣ናይ ሓድሕዶም ናጽነት፡ ልኡላውነትን ግዝኣታዊ ሓድነትን ብምኽባር፣ ነባሪ ሰላም ንምርግጋጽን ታሪኻዊ ምትእስሳሮም ንምድራዕን ካብ ዘለዎም ሃረርታ ብምብጋስ፣ ኣብ ተመላላእነትን ውህደትን ዝተመርኰሰ ኵለንትናዊ ምትሕብባር ንምህናጽ ቆሪጾም ብምብጋስ፣ ንዞባዊን ዓለማዊን ሰላምን ጸጥታን ንጡፍ ኣበርክቶ ንምግባር ብምሕላን፣ ብ9 ሓምለ 2018 ኣብ ኣስመራ ንዝፈረሙዎ ሓባራዊ ኣዋጅ ሰላምን ምሕዝነትን ዳግም ብምርግጋጽ፣ ንመትከላትን ዕላማታትን ቻርተር ሕቡራት ሃገራት ዘለዎም ተኣማንነት ዳግም ብምርግጋጽ፣ ክልተኦም ወገናት በዚ ዝስዕብ ተሰማሚዖም ኣለዉ፦
ዓንቀጽ ሓደ
ኣብ መንጎ ክልተአን ሃገራት ዝጸንሐ ኵነተ-ኲናት ኣኽቲሙ ኣሎ፡ ሓድሽ መዋእል ሰላምን ምሕዝነትን ኵለንትናዊ ምትሕብባርን ተራሕዩ ኣሎ።
ዓንቀጽ ክልተ
ክልተአን ሃገራት ኣብ ፖለቲካዊ፡ ጸጥታዊ፡ ምክልኻላዊ፡ ቍጠባዊ፡ ንግዳዊ፡ ወፍራዊ፡ ባህላዊን ማሕበራዊን ዓውድታት ኣብ ተመላላእነትን ውህደትን ዝተመርኰሰ ኵለንትናዊ ምትሕብባር ከማዕብላ እየን።
ዓንቀጽ ሰለስተ
ክልተአን ሃገራት ሓባራዊ ፕሮጀክትታት ወፍሪ፡ እንተላይ ሓባራዊ ፍሉይ ቍጠባዊ ዞናታት ከማዕብላ እየን።
ዓንቀጽ ኣርባዕተ
ክልተአን ሃገራት ንውሳነ ኮሚሽን ዶብ ኤርትራን ኢትዮጵያን ከተግብራኦ እየን።
ዓንቀጽ ሓሙሽተ
ክልተአን ሃገራት ዞባዊን ኣህጉራዊን ሰላምን ጸጥታን ምትሕብባርን ንምውሓስ ክጽዕታ እየን።
ዓንቀጽ ሽዱሽተ
ክልተአን ሃገራት ብመሰረት ኣህጉራዊ ሕጋጋትን ስምምዓትን፣ ግብረ-ሽበራ ከምኡ’ውን ንግዲ ደቂ-ሰብን ኣጽዋርን ዕጸ-ፋርስን ክምክታ እየን።
ዓንቀጽ ሸውዓተ
ክልተአን ሃገራት ንትግባረ እዚ ስምምዕ ዝኣልን ዝከታተልን ላዕለዋይ ሓባራዊ ኮሚተ፡ ከከም ኣድላዪነቱ ድማ ንኡሳን ኮሚተታት ከቝማ እየን።
እዚ ስምምዕ’ዚ ብ16 መስከረም 2018 ኣብ ጅዳ – ንግስነት ስዑዲ ዓረብ፣ ብኽልተ መበቆላዊ ቅዳሓት፣ ብቛንቋታት ኣምሓርኛ፡ ትግርኛ፡ ዓረብን እንግሊዝን ተፈሪሙ። ኣብ ትርጕም ዝኾነ ፍልልይ ምስ ዝህሉ፡ እቲ ናይ እንግሊዝ ረታዒ ይኸውን።
16 መ ስከረም 2018 ዓ.ም. ጅዳ – ስዑዲ ዓረብ


text:
ምዕራፍ ሓሙሽተ
ርግጽነት መልሲ ጸሎት
“ዝለመነ ኵሉ ይቕበል ኢዩ፡ ዝደለየ ድማ ይረክብ፡ ማዕጾ ዃሕዃሕ ንዘበለውን ይኽፈተሉ ኢዩ እሞ፡ ለምኑ ይውሃበኩም። ድለዩ፡ ትረኽቡ። ማዕጾ ዃሕዃሕ ኣብሉ፡ ይኽፈተልኩም ኢዩ።” (ማቴዎስ 7፡7-8)
“ትልምኑ ኢኹም እሞ፡ ብፍትወት ስጋኹም ምእንቲ ክትዘርውዎ፡ ብኽፉእ ስለ ዝለመንኩም፡ ኣይትቕበሉን ኢኹም።” (ያእቆብ 4፡3)
ጐይታና፡ ኣብቲ ኣቐዲሙ ዝሰበኸሉ ከረን፡ ዳግም ብዛዕባ ጸሎት ክምህር ተመሊሱ መጺኡ። ኣብ መጀመርታ፡ እቲ ኣብ ሕቡእ ዘሎ ኣቦ ብግሁድ ከምዝኽሕሰና፡ ከምኡውን ኣርኣያ ዝዀነና ኣገባብ ጸሎት ሂቡና። (ማቴ 6፡5-15)
ሕጂ ድማ፡ ንጸሎት ኣመልኪቱ፡ ኣብ ቃል ኣምላኽ ከምቀንዲ ነገር ንዝሕሰብ ክምህረና ደሊዩ። ንሱ ከኣ፡ ጸሎት ከምዝስማዕን መልሲ ከምዝረክብን ዘረጋግጽ ኢዩ። ኣብዚ፡ ብኸመይ ተመሳሳሊ ትርጉም ዘለዎም ቃላት ተጠቒሙ፡ ነቲ በበይኑ ተስፋታት ከምዝገለጾ ነስተውዕል። “ይወሃበኩም፡ ትረኽቡ ኢኹም፡ ይኽፈተልኩም ኢዩ።” ብምቕጻል ድማ፡ ምእንቲ ነዚ መረጋገጺ ክዀነና፡ ነዚ ስዒቡ ዘሎ ሕጊ መንግስቲ ኣምላኽ ሂቡና፦ “ዝለመነ ኵሉ ይወሃቦ ኢዩ፡ ዝደለየ ድማ ይረክብ፡ ማዕጾ ዃሕዃሕ ዘበለ እውን ይኽፈተሉ ኢዩ።”
በዞም ሽዱሽተ ግዜ ዝተደጋገሙ ቃላት ድማ፡ ኣእምሮና ብሓደ ሓቂ ክምሰጥ ኢዩ ደሊዩ። ንሱ ከኣ፡ ልማኖና መልሲ ከምዝረክብ ብልዑል ርእሰ ተኣማንነት ክንጽበ ከምዘሎና ኢዩ። ካብ ኵሎም ዓይነታት ትምህርቲ ቤት-ትምህርቲ ጸሎት፡ ብደረጃ ኣገዳስነቱ፡ ድሕሪ ፍቕሪ ኣቦ ምፍላጥ ዚመጽእ፡ ነፍሲ ወከፍ ዚሓትት ይወሃቦ ኢዩ፡ ዚብል ኢዩ።
ጐይታና፡ ኣብ ዝተጠቐመሎም ሰለስተ ቃላት፡ ማለት ምልማን፡ ምድላይ፡ ምዅሕዃሕ ኣብ ዚብሉ ቃላት፡ ናይ ትርጉም ፍልልይ ከምዘሎ ንርኢ። ዕላምኡ ድማ፡ ብርግጽ ከምኡ እንተ ዀይኑ፡ እቲ ኣብ ፈለማ ዝተጠቐሰ ምልማን ዚብል ቃል፡ ነቲ እንልምኖ ህያብ የመልክት። ይኹንምበር ብዘይ እቲ ወሃቢ፡ ነቲ ህያብ ሓቲተ ክቕበል እኽእል ይኸውን እየ። እቲ ስዒቡ ዝመጽእ፡ ማለት ምድላይ ዚብል ቃል፡ ብመሰረት ቃል ኣምላኽ፡ ንእግዚኣብሄር ባዕሉ ምድላይ የመልክት። ክርስቶስ፡ ንዕኡ ደሊየ ከምዝረኽቦ መረጋገጺ ሂቡኒ ኢዩ። እንተዀነ ግን ብምልኣት ናብኡ ተጸጊዕና ከይሓበርና፡ ኣብ ግዜ ጸበባ ጥራይ ንእግዚኣብሄር ምርካብ እኹል ኣይኰነን። ምዅሕዃሕ ዚብል ቃል፡ ኣብ ሕቑፊ እግዚኣብሄር ንምንባር ምብሃግ የርኢ። እዚ፡ እቲ ህያብ ምልማንን ምቕባልን እምበኣር፡ ናብ ነቲ ወሃቢ ምድላይን ምርካብን ይመርሓና፡ ማለት ኢዩ። ካብኡ ብምቕጻል እውን፡ ንቤት ኣቦን ፍቕሩን ዃሕዂሕና ይኽፈተልና ማለት ኢዩ። ኣብዚ፡ ሓደ ነገር ርግጽ ኢዩ፡ ንሱ ድማ፡ ጐይታና፡ ምልማን፡ ምድላይን ምዅሕዃሕን፡ ከንቱ ከምዘይተርፉ ክንርዳእ ይደሊ ኢዩ። ስለዚ፡ መልሲ ምቕባል፡ ንእግዚኣብሄር ምርካብ፡ ምኽፋት ልቢን ቤትን እግዚኣብሄር፡ ዘየጠራጥሩ ፍረ ጸሎት ኢዮም፡ ማለት ኢዩ።
ጐይታ፡ ነዚ ሓቂ ብዝተፈላለየ ኣገባብ ክሕብር ዝደለየ፡ ኣገዳሲ ምዃኑ ስለ ዝተገንዘበ ኢዩ። ነዚ ምርዳእ ድማ፡ ዓቢይ ትምህርቲ ኢዩ። እዚ፡ ንሱ ንውሽጢ ልብና ከምዝፈልጥ መረጋገጺ እውን ኢዩ። ንእግዚኣብሄር ምጥርጣርን ዘይምእማንን፡ ንዓና ባህሪያዊ ነገራት ኢዮም። ንጸሎት ከምልሙድ ሃይማኖታዊ ተግባር ወሲድና፡ መልሲ ከይተጸበና ምግዳፉ፡ ንዓና ባህሪያዊ ተርእዮ ኢዩ። ንሱ፡ ዋላውን እግዚኣብሄር ጸሎት ከምዝሰምዕ እንተ ፈለጥና፡ ንዓና ንጉዱላት ልቢ፡ ብተስፋታት ዝተደገፈ ጸሎት ምእማን፡ ልዕሊ ዓቕምናን ዘይጭበጥ መንፈሳዊ ነገር ምዃኑን ይርዳእ ኢዩ። ስለዚ፡ ንሱ ብመጀመርያ ነቶም ምጽላይ ዝመሃሩ ኣብ ዝሃቦ መምርሒ፡ ነዚ ሓቂ ኣብ ልቦም ከስርጹዎን ከንብርዎን ደለየ። ጸሎት ብዙሕ ኢዩ ረብሕኡ። ለምኑ ክትወሃቡ ኢኹም፤ ነፍሲ ወከፍ ዝለመነ ክወሃብ ኢዩ። እዚ ዘይልወጥ ዘለኣለማዊ ሕጊ መንግስቲ ኣምላኽ ኢዩ። ሓቲትና እንተ ዘይተወሃብና ግና፡ ክፉእ ስለ ዝለመና፡ ወይ ጸሎትና ገለ ነገር ስለ ዝጐደሎ ጥራይ ኢዩ። ንጽናዕ፡ እቲ ቃልን እቲ መንፈስን ብግቡእ ምጽላይ ይምሃሩና። ልዕሊ ኵሉ ግና እቲ ንሱ ከበግሶ ዝደለየ፡ ርእስ ተኣማንነት ኣይነጥፍእ። ነፍሲ ወከፍ ዝልምን ይወሃቦ ኢዩ።
“ለምኑ ይወሃበኩም።” ክርስቶስ፡ ምእንቲ ኣብ ቤት-ትምህርቱ፡ ንተኣማንነት ጸሎት ካብ ምቋም ዝዓቢ ድርኺት የብሉን። ከምቲ ሓደ ህጻን፡ እቲ ቅምሪት ልክዕ ምዃኑ መረጋገጺ ክህብ ዘለዎ፡ ብልክዕ ከምዝጸለይና መረጋገጺኡ ድማ፡ እቲ መልሲ ኢዩ። ለሚና እንተ ዘይተወሃብና ግና፡ ብልክዕ ጸሎት ምግባር ስለ ዘይተመሃርና ኢዩ። ስለዚ ነፍሲ ወከፍ ኣብ ቤት-ትምህርቲ ክርስቶስ ዝመሃር ዘሎ ተመሃራይ፡ ንቓላት ጐይታ ኣብኡ እንከለው ብቐሊል ክርድኦም ይግባእ። ነፍሲ ወከፍ ዝልምን ይወሃቦ ኢዩ። ንሱ፡ ኣብዚ ብዘይ ቅድመ ኵነት ምዝራቡ፡ ብቑዕ ምኽኒት ስለ ዘለዎ ከኣ ኢዩ።
ብጥበብ ሰብ ነዚ ቃል ከይነድክሞ ንጠንቀቕ። ንሱ፡ ሰማያዊ ነገራት ምዝሕብረና ኣብኡ እንከሎ ንተኣመኖ። ነቲ ምሉእ ብምሉእ ዝኣመነ፡ ንቓሉ ባዕሉ ከብርሃሉ ከኣ ኢዩ። ሕቶን ጸገምን ምዚለዓል፡ ቅድሚ ነቲ ቃል ኣብኡ እንከሎ ምቕባልና፡ ክንድምድም ኣይንድለ። ኣይፋሉን፡ ንዅሉ ደኣ ንዕኡ ንግደፈሉ። ነቲ ግድል ምፍታሕ ናቱ ግደ ኢዩ። ናትና ተራ፡ ብመጀመርታን ብምልኣትን ንተስፋታቱ ተቐቢልና ጨቢጥና ምሓዝ ኢዩ። ኣብ ውሻጦ ክፍልና፡ ከምኡውን ኣብ ውሻጦ ልብና፡ እዚ ቃል ብብርሃናዊ ፊደል ይጸሓፍ። ነፍሲ ወከፍ ዝለመነ፡ ይወሃቦ ኢዩ።
ብመሰረት እዚ ትምህርቲ ጐይታና፡ ጸሎት ክልተ ክፍልታት ሒዙ ኣሎ። እዞም ክልተ ወገናት፡ ሰብኣዊን መለኾታዊን ድማ ኢዮም። እቲ ሰብኣዊ ይልምን፡ እቲ መለኾታዊ ከኣ ይህብ። ወይ ንኽልቴኦም ብመንጽር ሰብ ንምምዛኖም፡ እቲ ዝልምንን ዝቕበልን ኢዮም። እዚኦም ክልተ ምቓላት ድማ ሓደ ምሉእ ይዀኑ። እዚ፡ ንሱ፡ ንሕና ክሳብ መልሲ ዘይረኸብና፡ ክነዕርፍ ከምዘይግባእ ይሕብረና ኣሎ። ምኽንያቱ ድማ፡ ክንወሃብ፡ ፍቓድ ኣምላኽን መምርሒ ስድራ-ቤት ኣቦን ኢዩ። ኵሉ ከምህጻን ተኣሚኑ ዝለመነ ክወሃቦ ኢዩ። መልሲ ስለ ዘይመጸ ጥራይ፡ እግዚኣብሄር ክምልስ ፍቓደኛ ኣይኰነን ኢልና፡ ተሃኪና ክንገድፎ ኣይግባእን ኢዩ።
ኣይፋሉን፡ እኳ ደኣ ኣብቲ ጸሎት፡ ገለ እግዚኣብሄር ክቕበሎ ዝደለየ ነገር ጐዲሉዎ ኣሎ፡ ማለት ኢዩ። ከምህጻንን እሙንን ኰይና ክንልምን ይግባእ። እቲ መልሲ ክወሃበና እውን፡ ጸጋ ደሊና ክንጽሊ ይግባእ። ስጋ ኣብ ክንዲ ብመንፈስ ክጸሪን ክሳብ ብእምነት ምጽላይ ክመሃር ብቑዕ ክኸውንን ዝቕረብ፡ ቀልጢፉ ብዘይ መልሲ ኢዱ ክህብ ኣይኸብዶን ኢዩ።
ኣብ ግዜና፡ ጸሎት መልሲ ከይረኸበ ምዕጋብ፡ ዘሕዝን ፍሉጥ ምልክት፡ ድኽመት ክርስቲያናዊ ህይወት ኰይኑ ኣሎ። መዓልታዊ ይጽልዩ፡ ብዙሕ ነገር ይልምኑ፡ ገለ ካብኦም ከምዝስማዕ ድማ ይእመኑ። ይኹንምበር፡ ቀጥታዊ ርግጽ መልሲ ጸሎት፡ መምርሒ መዓልታዊ ህይወት ምዃኑ፡ ብዙሕ ኣይፈልጡን ኢዮም። እምበኣር ፍቓድ ኣቦ እዚ ኢዩ፡ መዓልታዊ ምስ ውላዱ ክራኸብን ልማኖኦም ሰሚዑ መልሲ ክህቦምን ኢዩ። መዓልታዊ ዝተፈለየ ልማኖ፡ ናብኡ ሒዘ ክቐርብ ድማ ፍቓዱ ኢዩ። ነቲ መዓልታዊ ዝልምኖ ክፍጽመለይ እውን ድሌቱ ኢዩ። እቶም ቀዳሞት ቅዱሳን፡ እግዚኣብሄር ህያው ምዃኑ፡ ጸሎት ብምምላሱ ኢዮም ኣረጋጊጾም። ብሰንኪ እዚ ድማ፡ ከምልኹዎን ከፍቕሩዎን ተለዓዓሉ። (መዝ 34፤ መዝ 66፡19፤ መዝ 116፡1) መምህርና፡ ጸሎትን መልሱን፡ ልማኖ ውላድን ውህበት ኣቦን፡ ነንሕድሕዶም ዝተታሓሓዙ ምዃኖም፡ ኣብ ኣእምሮና ክሓትም ይጽበ ኣሎ።
ከምቲ ሙሴ ናብ ምድረ ከነኣን ከምዘይኣትው ዝተሓበሮ፡ ጸሎትና ዝንጸገሉ ኩነታት ክህልው እውን ይኽእል ኢዩ። እቲ ምኽንያት ድማ፡ እቲ ልማኖ ብመሰረት ቃል ኣምላኽ ስለ ዘይቐረበ ኢዩ። እንተዀነ ግን ኣብያ እውን መልሲ ኢዩ። እግዚኣብሄር፡ ንኣገልጋሊኡ ኣብ ዘይንጹር ኩነት ክሓድጐ ፍቓዱ ኣይኰነን። ኣማልኽቲ ኣህዛብ ዓባሳት ኢዮም፡ ክዛረቡ እውን ኣይኽእሉን። ኣቦና፡ ውላዱ ዝለመኖ ነገር ኣብ ዘይህበሉ እዋን፡ ብንጹር የፍልጦ ኢዩ። እቲ ውላድ እውን ልማኑኡ የቋርጽ። እዚ ኩነት ንጐይታና ኣብ ጌተሴማኔ ከምዘጓነፎ ይዝከር።
ሙሴ ኣገልጋሊን ክርስቶስ ወዲን፡ ብመሰረት ቃል ኣምላኽ ከምዘይሓተቱ፡ ኣጸቢቖም ይፈልጡ ኢዮም። ልማኖኦም፡ ኰነ ደዀነ እቲ ውሳነ ክቕየር ይኽእልዶ ይኸውን ዚብል፡ ትሕትና ዝተላበሰ ሕቶ ነበረ። እግዚኣብሄር፡ ነቶም ክመሃሩ ቍሩባት ዚዀኑ፡ ልማኖኦም ከምፍቓዱ ምዃኑን ዘይምዃኑን፡ ብመገዲ ቃሉን መንፈሱን ይምህሮም ኢዩ። ልማኖና ብመሰረት ኣእምሮ ኣምላኽ እንተ ዘይኰይኑ ነንሳሕብ። ብመሰረት ኣእምሮ ኣምላኽ እንተ ዀይኑ ግና፡ መልሲ ክሳብ ዝመጸና ብትዕግስቲ ንጸበ። ስርዓት ጸሎት ዝተወሃበ፡ ምእንቲ መልሲ ክረክብ ኢዩ። ምልውዋጥ ፍቕሪ ኣቦን ውላዱን፡ ኣብ ጸሎትን መልሱን ይምርኰስ። ነዞም ተስፋታት ምጭባጥ ዝሰኣና ድማ፡ ልብና ካብ እግዚኣብሄር ኣዚዩ ዝተገለለ ብምዃኑ ክኸውን ኣለዎ። ነዞም ቃላት ተቐቢልናን ሓቅነቶም ፈሊጥናን ክነብቕዕ፡ እቲ ብዕኦም ኣቢሉ ብምልኣት ዝሕጐስ እሙን ልቢ ግና፡ ደንጊዩ ኢዩ ዝመጽእ።
መንፈሳዊ ህይወትና ገና ድኹም ስለ ዘሎ፡ ንሓሳባት እግዚኣብሄር ክንቕበል ክንክእል፡ ሓይልና ድኹም ኢዩ። ይኹንምበር፡ ከምኡ ገይሩ ክምህር ዝኽእል የልቦን እሞ፡ የሱስ ክምህረና ንዕኡ ንጠምት። ቃላቱ ኣብኡ እንከለው፡ ብቐሊል ምስ እንቕበሎም፡ ብመንፈሱ ድማ ኣባና ህይወትን ሓይሊን ክገብሮም እንተ ተኣሚናዮ፡ ኣብ ውሽጥና ሰሪጾም ክኣትዉ ኢዮም። እቲ እዞም ቃላት ዝሓዙዎ መንፈሳዊ መለኾታዊ ሓቂ ድማ፡ ኵለንትናና ክቖጻጸር ኢዩ። እቲ እንቕርቦ ነፍሲ ወከፍ ልማኖ፡ ክሳዕ ከምቲ የሱስ፡ “ለምኑ እሞ ይወሃበኩም።” ዚበሎ ዚኸውን እውን፡ ኣይክነዕርፍን ኢና።
ኣቱም ኣብ ቤት-ትምህርቲ የሱስ እትርከቡ ፍቑራት ተመሃሮ! ምእንቲ ነዚ ትምህርቲ ብግቡእ ክንመሃሮ፡ ገዛእ ርእስና ነዳልው። ነዞም ቃላት ከምቲ ዝተዘርብዎ ኣብኡ ከለው ንቐበሎም። ብኣእምሮ ሰብ ሓይሎም ኣይነድክም። ከምቲ የሱስ ዝሓበሮ፡ ንቐበሎምን ንተኣመኖምን። ንሱ፡ ብኸመይ ብምልኣት ከምእንርድኦም፡ ምስ ግዜ ክምህረና ኢዩ። ንሕጂ ብዘይ ምውልዋል ኣብኡ እንከለው ንተኣመኖም። ኣብ እንጽልየሉ እዋን፡ ግዜ ወሲድና፡ እቲ ዝልምን ይወሃቦ ኢዩ፡ ዚብል ድምጹ ንስማዕ። ብሰንኪ እቲ ድኹም እምነትና፡ ዘጓነፈና ዘሎ ተርእዮ፡ ነቲ እንጽበዮ ነገር መለክዒ እምነትና ኣይንግበሮ። ኣብ እዋን ጸሎትና ጥራይ ዘይኰነ፡ ኵሉ ግዜ እውን፡ ሰብ ኣብ ምድሪ ዝገብሮ ጸሎትን እግዚኣብሄር ኣብ ሰማይ ዝምልሶ መልሲን፡ ዝተታሓሓዙ ምዃኖም ፈሊጥና፡ ነዚ መረጋገጺ ጨቢጥና ክንሕዝ ንድለ። እቲ መልሲ ከምዝመጽእ ክንጽሊ ክምህረና ንየሱስ ንተኣመኖ። ነቲ ንሱ ሎሚ ዝሃበና ቃል ጨቢጥና እንተ ሒዝና፡ ንሱ ድማ ክፍጽሞ ኢዩ። “ለምኑ ይወሃበኩም።”
“ጐይታ፡ ምጽላይ ምሃረና።”
ዎ ጐይታ የሱስ! ነቲ ሕጂ ዝሃብካኒ ተስፋ ክርድኦን ክኣምኖን ምሃረኒ። ዎ ጐይታይ፡ መልሲ ኣብ ዘይመጻሉ እዋን፡ ልበይ ብኸመይ ዝበለ ምኽኒት ክጸናናዕ ከምዝህቅን፡ ካባኻ ዝተኸወለ ኣይኰነን። እቲ ሓሳብ ድማ፡ ጸሎተይ ምስ ኣብ ሕቡእ ዘሎ ምኽሪ ኣቦ ዝሳነ ኣይኰነን ዚብል ኢዩ። ምናልባት ካብዚ ዝሓሸ መልሲ ትህበኒ ትኸውን፡ ወይ ብዘይ መልሲ ብጸሎት ምስ እግዚኣብሄር ምሕባር በይኑ፡ እኹል በረኸት ምዃኑ ትገልጸለይ ትኸውን። ብሩኽ ጐይታይ፡ ኰይኑ ግና፡ ኣብ ትምህርትኻ ከምኡ ከምዘይበልካ እፈልጥ እየ። እኳ ደኣ፡ ኣብኡ እንከሎ፡ ጸሎት መልሲ ክጽበ ከምዝግባእ ኢኻ ምሂርካ። እዚ ኣብ መንጐ ኣቦን ውላዱን ዝግበር ሕብረት ምዃኑ ኣረጋጊጽካልና ኢኻ። ውላድ ይልምን፡ ኣቦ ድማ ይህብ።
ብሩኽ ጐይታ፡ ቃላትካ እሙንን ሓቅን ኢዩ። ኣነ፡ ንመልሲ ጸሎት ኣመልኪተ ንጹር ተመክሮ ዘይብለይ፡ ብኽፉእ ስለ ዝጸለይኩ ጥራይ ክኸውን ኣለዎ። ብውሑድ ዓቐን ብመንፈስ ስለ ዝነብር ከኣ፡ ጸሎተይ እውን ሒደት ብመንፈስ ዝዀነ፡ ብእምነት ብሓይሊ እውን ክጽልይ ዘይከኣልኩ።
ጐይታ! ምጽላይ ምሃረኒ። ጐይታ የሱስ! ኣነ በዚ ይኣምነካ እየ። ብእምነት ክጽሊ ምሃረኒ። ጐይታ! ነዚ ናይ ሎሚ ትምህርቲ ምሃረኒ። ነፍሲ ወከፍ ዝለመነ ክወሃብ ኢዩ። ኣሜን።


text:
ፕሬዝዳንት ኦባማ ኣብ ናይ ሎማዕንቲ ዓርቢ ጋዜጣዊ መግለፂኦም ምስ ፕሬዝዳንት ፑቲን ‘’ቅኑዕን’’ ’’ሃናፅን’’ ምይይጥ ኣካይድና ኢሎም።እንተኾነ ግን ኢሎም እቲ ዝርርብ ኣብ ልዕሊ ሶሪያ ናይ ወፃኢ ወታደራዊ ጣልቃ ምእታው ንዝቃወም ናይ ሩሲያ መርገፂ ዝልውጥ እዩ ኢሎም ከምዘይኣምኑ ሓቢሮም።
ፕሬዝዳንት ፑቲን ግን ኣንፃር ሶሪያ ዝፍፀመ ዝኾነ ይኹን ናይ ወፃኢ መጥቓዕቲ ዘይጛዊ እዩ ኢልምዎ ኣለው።
መብዛሕቲኦም መራሕቲ ጉጅለ-20 ትማሊ ሓሙስ ኣብዝነበረ ናይ ድራር እንግዶት መንግስቲ ሶሪያ ነቲ ናይ ኬሚካላዊ መጥቓዕቲ ፈፃሚኡ መንግስቲ ሶሪያ እዩ ምስ ዝብል መደምደምታ ዩናይትድ ስቴትስ ምቹዋት ምዃኖምን ሓቢሮም።ፕሬዝዳንት ኦባማ ዩናይትድ ስቴትስ ኣብ ልዕሊ ሶሪያ ወታደራዊ ስጉምቲ ዝወስድሉ ምኽንያት ንናይ 1994 ኣ/ፈ ናይ ሩዋንዳ ምፅናፍ ዘርኢ ከምኣብነት ጠቒሶም።
ዓብዪ ምጥሓስ ሰብኣዊ መሰላት ክፍጠር ከሎ ዩናይትድ ስቴትስ ስጉምቲ ንኽትወስድ ክሉሻዕ ድፍኢት ይበፅሓ እዩ ኢሎም ፕሬዝዳንት ኦባማ።
ኣብ ሩዋናዳ ዓለም ስጉምቲ ኣይወሰደን ኢሎም ዘማርሩ ሰባት ኣብ ዓለም ምጥሓስ ሰብኣዊ መሰላት እንትፍፀም ንምንታይ ኢና ሓደ ነገር ዘይንገብር? ይብሉ።ናብ ዩናይትድ ስቴትስ ድማ የማዕድው።እታ ኣብ ዓለም ኣዝያ ሓያል ሃገር ዩናይትድ ስቴትስ ንምንታይ ሓደ ነገር ዘይገበረት? ንምንታይ ኢኹም ከምዚ ዝበለ ዘሕዝን ተግባር ክፍፀም ፈቒድኩም?ዝብል ሕቶ ይልዓል ኢሎም።
ዓለምለኸ ማሕበረሰብ ኣብ ጥርጥር ኣብ ዝኣትየሉ እዋን ዩናይትድ ስቴትስ ስጉምቲ ንኽትወስድ ከቢድ ከምዝገብሮ ሓቢሮም።
ኣብ 1994 ኣ/ፈ ኣብ ሩዋናዳ ኣኽረርቲ ሁቱ 800 ሽሕ ንዝግመቱ ዓሌታት ቱትሲን ለዘብተኛ ሁቱን ዝተቐተልሉ ዘርኣዊ ጭፍጨፋ ዓለምለኸ ማሕበረሰብ ዝወሰዶ ስጉምቲ ኣይነበረን።
ብኻሊ ዜና ዩናይትድ ስቴትስ ኣብ ሊባኖስን ቱርንኪን ክልዓለ ክኽእል እዩ ዝበልዎ ህውከት ናብተን ሃገራት ንዝጉዓዙ ዜጋታታ ኣጠንቂቓ።
ምንስቴር ጉዳያት ወፃኢ እውን ኣዚዩ ኣገዳሲ ተልእኾ ዘይሰርሑ ሰራሕተኛታቱ ኣብ ልዕሊ ናይ ዩናይትድ ስቴትስ ትካላት ብዘሎ ስግኣት ካብተን ሃገራት ንኽወፁ ኣዚዙ’ሎ።


text:
ሎሚ ዘመን ልዕሊ 3.6 ነጥቢ ዘምጽኡ ተማሃሮ 1044 እዮም። ካብዚኦም እቶም 253 ምሉእ ነጥቢ ማለት 4 ዘምጽኡ`ዮም። ብሰሉስ ኣብ ኣስመራ ዝርከብ ቀጽሪ አክስፖ ኣብ ዝተኻየደ ስነ-ስርዓት ምዕዳል ሽልማት፡ ተማሃሮ ንዝተዳለወሎም ናይ Laptop ኮምፒተርን ገንዘብን ሽልማት፡ ካብ ፕረዚደንት ኢሳያስ ኣፈወርቅን ምንስተር ትምህርቲ ሰመረ ርእሶምን ተቐቢሎም። ሎሚ ዘመን እቶም 4ተ ነጥቢ ዘምጽኡ ጥራይ ዘይኮነስ፡ እቶም 3.6ን 3.8ን ዘምጽኡ ኸይተረፈ ናይ Laptop ኮምፒተርን ገንዘብን ሽልማት ምርካቦም ካብቲ ዝሓለፈ ፍልይ ዘብሎ`ዩ ኔሩ።
ክሳብ ዝሓለፈ 2007 ዓ.ም፡ 4ተ ነጥቢ ዘምጽኣ ደቀንስትዮ ኣይነብራን፡ ሎሚ ዘመን ግና 65 ደቀንስትዮ 4ተ ነጥቢ ኣምጺአን።
እዚ ንተማሃሮ ዝወሃብ ሽልማት ብሽልማት ዛግረ ዝፍለጥ ኾይኑ፡ ካብ 1998 ኣትሒዙ ዓመታዊ ዝዕደል`ዩ።
ኣስመራ ትርከብ ሰናይት ሃብቱ ዝለኣኸቶ ምሉእ ጸብጻብ ንምልክት ድምጺ ብምጥዋቕ ምስማዕ ይክኣል


text:
ኣብ ኢትዮጵያ ብዛዕባ ህጹጽ ግዜ አዋጅ መግለጺ ዝሃቡ ኮሚሽነር ፖሊስ ኣሰፋ ኣብይ፡ ብኣተሓባባርነት ኤርትራ ጸረ-ሰላም ዝበልዎም ሓይልታት ናብ ኢትዮጵያ ብምእታው ዝገብርዎ ምንቅስቓስ ከምዘሎ ገሊጾም ኔሮም።
ኮሚሽነር አሰፋ አብይ: ናይ ሰሙን’ዚ ኣፈጻጽማ ኮማንድ ፖስት ዕውት ኔሩ ድሕሪ ምባል ኣብ ሓደ ሓደ ከባቢታት መንገድታት ከምዝተዓጽወን ኣገልግሎት መጉዓዝያን ካልኦት ኣገልግሎታትን ምትዕንቓፋት ከምዝነበሩን`ውን ገሊጾም`ዮም።
መንግስቲ ኤርትራ ብወገኑ ኣብ ዝሃቦ ምላሽ፡ መንግስቲ ኢትዮጵያ ኻብቲ ክቆጻጸሮ ዘይኽኣለ ውሽጣዊ ቕልውላው-ጸጥታ ንምህዳም ዝገብሮ ምስምስ`ዩ ኽብል መሊሱ’ሎ።
ግንባር ሓርነት ኦሮሞ ኣብ ዝሃቦ ምላሽ ድማ፡ ካብ መንግስቲ ኤርትራ ዝረኽቦ ብረት ከምዘየለን፡ ሰራዊቱ ምስ ወያነ ኣብ ኩናት ዝጸንሐን ዘሎን ምዃኑን ገሊጹ። ኣብ ቀረባ ኣብ ከባቢ ሞያለ ስጉምትታት ከምዝወሰደ ዝገለጸ ወሃቢ ቃል-ኦነግ፡ “ዝሓለፈ ሰንበት መጋቢት 18 ኣብ ምዕራባዊ ወለጋ ናይ ነዳዲ ቦጥን ዓጃቢታን ተሃሪመን፡ ብኽልተ ኦራል መካይን ዝጉዓዙ ዝነበሩ ወተሃደራት`ቲ ስርዓት`ውን ካብ ጠቕሚ ወጻኢ ኮይኖም`ዮም” ኢሉ።
ውድብ ሓርበኛታት-ግንቦት ሸውዓተ ብወገኑ ኣብ ዝሃቦ ምላሽ “ስርዓት ወያኔ፡ ኣብ ህዝቢ ኢትዮጵያ ዘስፈኖ ምልካዊ ኣገዛዝኣ፡ ህዝቢ ፍትሕን ናጽነትን ንምርካብ ንዝገብሮ ቃልሲ፡ መኣዝን ንምስሓትን ግዳማዊ ንምግባርን ዝፍትኖ ልሙድ ባህሪኡ`ዩ” ድሕሪ ምባል፡ ምስ ኤርትራን ካልኦት ናይ ደገ ሃገራትን ዘተሓሕዝ የብሉን ይብል።
ብኻልእ ወገን፡ ኣባላትን ደገፍትን ዓረና ትግራይ ኣብ ዲያስፖራ ዝተባህለ ማሕበር ኣብ ዘውጽእዎ መግለጺ፡ ናይ ሕወሓት ውልቀ-መለኽቲ መራሕቲ፡ ዙርያኦም ብወተሃደራዊ ሓይሊ ተኸቢቦም እንተረኣዩ፡ ፈረስቲ ምዃኖም ካብ ታሪኽ ኣይምሃሩን`ዮም ይብል።
“ህጹጽ ግዜ ኣዋጅ ነታ ሃገር ናብ ዝበኣሰ ህውከትን ምፍሳስ-ደምን ንኽትኣቱ ዝዕድም ስለዝኾነ ብህጹጽ ክልዓል ንሓትት።”


text:
ዕለት 19 ታሕሳስ 2017 ዓ.ም. ቅዱስ ኣቦና ር.ሊ.ጳ. ፍራንቸስኮ ንወግዓዊ ምብጻሕ ሃገረ ቫቲካን ንዝኣተዉ ናይ ዮርዳኖስ ንጉስ ግርማውነቶም ኣብዱላሕ ዳግማዊ ቢን ኣል ሑሰይን ኣብ ሓዋርያዊ መንበሮም ተቐቢሎም ከምዘዘራረቡ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ግርማውነቶም ንጉስ ኣቡድላሕ ዳግማዊ ቢን ኣል ሑሰይን ካብ ቅዱስ ኣቦና ር.ሊ.ጳ. ፍራንቸስኮ ምስ ተሰናበቱ ብናይ ቅድስቲ መንበር ናይ ወጻኢ ርክባት ሓላፊ ሊቀ ጳጳሳት ብፁዕ ኣቡነ ፓውሎ ሪቻርድ ገላገር ዝተሰነዩ ምስ ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን ከምእተራኸቡ ዝሓበረ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ፥ ኣብቲ ዝተኻየደ ክሌኣዊ ርክብ ብዛዕባ ብሔራውን ዓለም ለኻውን ኣገደስቲ እዋናዊ ኣርእስታትን ብፍላይ ብዛዕባ ኣብ ማእከላይ ምብራቕ ሰላምን ምርግጋእን ውሑስ ንምግባር ኣብ ዝብል ርእሰ ነገር ብቐዳምነት ዝርርብ ከምእተኻየደን፡ ኣስዒቡ እውን ኣብ እየሩሳሌም ናይ ሓሽሚታውያን ሰዓብቲ ሃይማኖት ምስልምና ቅዱሳት ዓቃቢ ግደ ኣብ ዝብል ሕቶ ዘማእከለ ናይ ሓሳብ ልውውጥ ከምእተኻየደ ኣፍሊጡ።
ኣብ መንጐ ኣብቲ ዓውደ ኵነት ዝምልከቶም ወገናት ማሕበራዊ ዘተ ክህሉን ከምኡ እውን ኣብ መንጐ ዝተፈላለያ ሃይማኖታት ናይ ሓባር ዘተ ንምርግጋጽ ቅድስቲ መንበርን ሃገረ ዮርዳኖስን ዘካይድዎ ናይ ሓባር ጻዕሪ ብጽንዓት ሓዲሰን እንክብል ዝገለጸ ናይ ቅድስቲ መንበር ዜናን ክፍሊ ሕትመትን ምግለጺ ኣስዒቡ፥ ኣብ መወዳእታ፥ ህልውና ማሕበረ ክርስቲያን ኣብ ማእከላይ ምብራቕ ነባርነቱ ንምውሓስን ናይቲ ከባቢ ሕብረተሰብ ኣካል ምዃኑን ኣብቲ ከባቢ ዘለዎም ኵለ መዳያዊ ኣበርክቶ ኣፍልጦ ምሃብ ህላዌኦምን ኣበርክቶኦምን ንናይቲ ከባቢ ሕዝብን ሃገርን ምዕባለ ወሳኒ ካብ ዝበሃሉ ረቛሒታ ዋና ኢዩ ዝብል ሓሳብ ናይ ቅድስቲ መንበርን ዮርዳኖስን እምንቶ ምዃኑ ከምእተረጋገጸ ኣፍሊጡ።


text:
SANCTUARY REFUGEE HEALTH CENTRE KITCHENER ONTARIO CANADA
ን ስደተኛታት ኮን ዑቕባ ሐተትቲ ዛዳልይ እዚ ማዕኸል ጥዕና ዘድልይ ናይ ጥዕና ማልባ ህክምና ያካሂድ።
ብተኻለ መጠን ብተፈላለየ ቓንቓታት ዘርዲኦም ተርጎምቲ ንቕርበሎም ምኳንና ንሕብር።
ናይ ማሕበራዊ አገልግሎት ብከመይ መንገዲ ክቋቋሙ ዝተፈላለዩ ሐበሬታ ብምሃብ ዝሙላ ወረቀታት ብተወሳኪ ወላናቶም ናይ አእምሮ ጸገም ዘለዎም ወላስ ካብ ዝበጻሃሉ ጉድኣት ዝመጸኄ ካሎት ሕማማት ቁስሊ ፍሉይ ፕሮግራማት ናይ ህጻናታን:ወላዲ ቤተሰብን:ቆሉት ማእበይ:ኣኽብሮት ንብዙሓት ፍልልይ ዘርኢ ሐበሬታ ዛቕራብ አገልግሎታት ክንሰደኩም ድሉው ኢና።
ኩሉ እንገብር አገልግሎት ብዘይ ክፍሊት ኢዩ እንፍጽሞ
ብዙሕ ጊዜ ሕሙም ዝንሰደሉ ቦታታት ዘርእይ ካርታ እዚ ኣለዉ
ናይ ህዝቢ ኮረደዮ ካርታ እዚ ይርከብ
ብናትና ዶክተር ታካ ንሙኻን ይደልዩ ወይ ከኣ ንስኹም ዝትሃግዙዎም ስደተኛ አሎ?አራክቡና
ናይ ንሕና አድራሻ
310 King Street East, Suite 203
Kitchener, ON
N2G 2L3
ተሌፎን ቍጽሪ (226) 336 1321
ናይ ስራሕ ሰዓታት
ሰኑይ ክሳብ ሓሙስ 09:00 ቅ. ቀ – 4:30 ድ.ቀ
ዓርቢ 09:00 ቅ. ቀ – 1፡30 ድ.ቀ
ቀዳምን ሰንበት ዕጽዉ ኢዩ
ኣብ ዙርያ ናይ መንገዲ ናይ መኪና 2 ሰአት መዳሎ ቦታ አሉ ካልእ ኣማራጪ ክኸውኖኩም ምስ ታሕቲ እዚ ህንጻ አዳሊኩም ናይ መኪና መዓርፎ ትኬት ንዝሃተተና እንህብ ኢና
ኣውቶቡስ መስመር ቍጽሪ 7 ኣብ ቅድሚት ንኣብ ቅድሚት ኢዚያ ህንጻ ጠጠው ትብል. LRT ዝተወጠነ መስመር ከማን አብ ቀረባ ታሃልፍ


text:
ካብ ደቡብ ሱዳን መጺኦም ዝተባህሉ ካብ ዓሌት መርሌ ዝኾኑ ዕጡቃት ልዕሊ 200 ሰባት ከምዝቐተሉን ልዕሊ 100 ህጻናት ተጨውዮም ከምዝተወሰዱ ተገሊጹ’ሎ።
ሰመጉ ኣብቲ መግለጺኡ መንግስቲ ኢትዮጵያ ንሂወት ሰብን ንብረትን እኹል ሓለዋ ኣይገበረን ይብል። ኣቶ ብዙኣየሁ ወንድሙ ኣቦ-መንበር’ቲ ጉጅለን ተሓላቒ ሰብኣዊ መሰል’ዮም።
ንሶም ‘መንግስቲ ኣቐዲሙ እቲ ሓደጋ ከየጋጥም ክጥንቐቕ ኔርዎ። ኣብቲ ኸባቢ ንዝነበሩ ዜጋታት ዕጥቆም ከምዝፈትሑ ምእዛዙ ነቲ መጥቓዕቲ ኣቓሊዕዎም’ዩ። ድሕሪ’ቲ መጥቓዕቲ ብመንግስቲ ዝካየድ ዘሎ’ውን መንግስቲ ሓላፍነቱ ይስከም ከምዘሎ ዘመልክት ኣይኮነን’ይብሉ።
እቲ ግጭት ንነዊሕ ጊዜ ክካየድ ዝጸንሐ ኮይኑ ሰራዊት ምኽልኻል ቀልጢፉ ኣብቲ ቦታ ዘይምብጽሑ’ውን ካልእ ሕቶ’ዩ ይብል ሰመጉ።
እዚ ኣብ ኢትዮጵያ ዝንቀሳቀስ ጉባኤ ሰብኣዊ መሰላት እቶም ህጻናት ዝርኸብዎም ካብ ጋምቤላ ዝተጨወዩ ሰባት’ውን ኣብ ሕማቕ ኩነታት ከምዘለው ከምዝኣምን ይገልጽ።
ምሉእ ትሕዝቶ ኣብዚ ምስማዕ ይክኣል።


text:
ዘየድልያ' 21 ሚልዮን ደቂ ኣንስትዮ ህንዲ
ኣብ ስድራ ሃገረ ህንዲ፡ ብዘሎ ወዲ ናይ ምውላድ ልዑል ትምኒት፡ ልዕሊ 21 ሚልዮን 'ዘየድልያ' ደቂ ኣንስትዮ ከምዝፈጠረ፡ ፀብጻብ መንግስቲ እታ ሃገር ይሕብር።
ከም ሓበሬታ ሚኒስትር ፋይናንስ ህንዲ፡ ዝበዝሑ መፃምዲ እታ ሃገር፡ ወዲ ክንረክብ ብምባል ምውላድ ይቕጽሉ።
እዚ፡ ብዙሓት መፃምዲ ህንዲ ኣዋልድ ንከይወልዱ ከም መርሓ ዝኽተልዎ ሜላ፡ ነዚ ፀብፃብ ዘዳለዉ ሰብ ሞያ፡ ፆታ ብምፍላይ ካብ ዝግበር ምንፃል ጥንሲ ዝሐሸ ዋላ እኳ እንተኾነ፡ ኣብታ ሃገር ትሑት መጠን ደቂ ኣንስትዮ ክፈጥርን ንደቂ ኣንስትዮ ክወሃብ ዝኽእል ትኹረት ብጣዕሚ ክሃስዮን ከምዝኽእል የጠንቅቑ።
ኣብታ ሃገር ዘሎ ወዲ ናይ ምድላይ ድሌት ሕዚ እውን ልዑል ምዃኑ እዩ ዝግለጽ። ።
ብተወሳኺ ወዲ ተባዕታይ ውላድ ክህልወን ዝደልያ ኣደታት ህንዲ፡ ጓል ከምዝጠነሳ ኣብ ዝፈልጣሉ ግዘ፡ እቲ ጥንሲ ስለ ዝንፅልኦ፡ ካብ ሓፈሻዊ በዝሒ ህዝቢ እታ ሃገር 63 ሚልየን ደቂ ኣንስትዮ ክጎድላ ከምዝኽኣላ ነዚ መፅናዕቲ ዘካየዱ ኣካላት ሓቢሮም።
ናይዚ ምኸንያት ድማ ኣብ ህንዲ ዘሎ ወዲ ናይ ምርካብ ድሌት፡ ፆታ ብምፍላይ ምንፃል ጥንሲ ምክያዶምን ብዙሕ ትኹረትን ተገዳስነትን ንኣወዳት ስለዝተውሃበን ምዃኑ ገሊፆም።
ኣብ ህንዲ ኣብ ግዜ ጥንሲ እቲ ህፃን ቅድሚ ምውላዱ ፆትኡ ብሕክምና ምፍላጥ ዘይሕጋዊ እዩ። ይኹን እንበር ሕዚ እውን ህንዳውያን ክወልድዎ ዝደልዩ ህፃን ወዲ ጥራሕ ክኸውን ከም ዘለዎ ኣመና ብምምናይ ምንፃል ጥንሲ እናካየዱ እዮም።
ንምንታይ ኣወዳት ጥራሕ?
- ዘለዎም ሃፍቲ ኩሉ ካብ ንጓሎም ንወዶም ከውርሱ ምድላዮም
- ኣዋልድ ዝወለዱ ስድራ፡ መርዓ ጓሎም ንክርእዩ ገዝሚ ንክኸፍሉ ስለዝግደዱ
- ጓል ኣንስተይቲ፡ ድሕሪ መርዓዕኣ ናብ እንዳ ሰብኣያ ስለ ትኸይድ ዝብሉ ረቛሒታት፡ ካብቶም ህንዳውያን መጻምድቲ፡ ኣወዳት ክወልዱን ንደቂ ኣንስትዮ ዘግልሉን ሒደት ባህላዊ ምኽንያታት እዮም።
ካልእ ይትረፍ፡ ሓደ ጋዜጣ ናይታ ሃገር ኣብ ህንዲ ዘሎ ወዲ ናይ ምውላድ ልዑል ባህጊ፡ ደቂ ተባዕትዮ ወዲ ክወልዱ ዘኽእል ክሳብ ሕዚ ዘይተርኣየ ሳይንሳዊ ሜላ ብምባል፡ መማረፂፅታት ክሳብ ምፅራሕ በፂሑ እዩ።
ደቂ ተባዕትዮ ክድቅሱ እንከለዉ ንምዕራብ ገፆም ክድቅሱን፡ ኣብ ሰሙን ዝተወሰኑ መዓልታት ጥራሕ ፆታዊ ርክብ ክፍጽሙን ዝመክር ማዕዳ ይዝርዝር እቲ ጋዜጣ።
ግዝኣታት ፑንጃብን ሃርያናን ብባህጊ ወዲ ምውላድ ኣመና ዝተፀልዋ እንትኾና ግዝኣት መገሃሊያ እውን ብመጠኑ ኣካል እዚ ድሩት ባህጊ ክትኸውን ክኢላ እያ።
ኣብዘን ግዝኣታት ዝተኻየደ ቁጠባዊ መፅናዕቲ ከምዝሕብሮ፡ ኣብ ግዝኣታት ፑንጃብን ሃርያናን ትሕቲ 7 ዓመት ዝዕድሚኦም 1200 ደቂ ተባዕትዮ እንትርከቡ፡ ኣብ ተመሳሳሊ ዕድመ ዝርከባ ቁፅሪ ደቂኣንስትዮ ግና 1000 ጥራሕ እየን።


text:
%@LANGUAGE="JAVASCRIPT" CODEPAGE="65001"%>
ብወደባት፡ ግርማይ ኪዳነ (ወዲ ፊሊፖ) ሚላኖ-ኢጣልያ ኣቦታት ኣብ ዋዕላ ቤትጊዮርጊስ ክላዘብዎ፡ ክሰማምዕዎ ዝተኣከቡ ሰለስተ ዓበይቲ ኣርእስቲ ነይረነኦም፡፡
ንሰን ከኣ፡ 1. ንእቲ ብሰንኪ ቶንኮላዊ ውዲት ባዕዳውያን ገዛእቲ ዝተኣታተወ ኣገራጫዊ ቶንኮላት ኣብ ከበሳ ብምስምስ ሃይማኖት ምስልምናን ክርስትናን ክሳዕ ኣብ ምድማይ ዘብጸሔ ኣዕናውነት ንብድሕሪኡ ከይድገም ሃናጺ- ውሑስ ርጡብነት ንምግባር፡፡ 2. እቲ ብትሒም ትሒም ዝተኣታተው ዝነበረ ብሰንኪ ብውዲት ፈደረሽነት፡ ናይ ልዑላውነት ግበታ መጣጥሒ ባይታ ከም ዝኾነ ተገንዚቦም ኤርትራን ህዝባን ነብሶም ዝኸኣሉ ብሕገ እንዳባኦም ተኸባቢሮም ዝነብሩ ሓደ ህዝቢ ሓደ ባህጊ ከም ዝኾኑ ዘረጋገጸ መትከሎም ከነጽሩ፡፡ 3. ኤርትራ ሃገር፡ ብሽማግለ ብሄራት ዝተሃንጸት ሃገር ስለ ዝኾነት፡ ሃገራዊ ሓድነታ ዘረጋግጽ መሰረት ብሄራት ኩለን ተኣኪበን፡ ሓደ ጠማርን ውሕስን ዝኾነ ቅዋመ ሕጊ ክስርታ በቲ መሰረት እቲ ኸኣ ቅዋመ ሕጉ ተኸቢሩ፡ ንዝፍጠራ ፖለቲካዊ ሰልፍታት ቅጥዒ ክሕግጋ፡፡ ነዚ ዘውሕስ ከኣ! ክሳዕ እቲ ወግዓዊ ሃገርነት ኤርትራ ተኣዊጁ ሃገራዊ ቅዋመ ሕጊ ኣብ ሕገ እንዳባነት ጸዲቑ ብህዝቢ ዝምረቕ፡ ካብ ኩለን ብሄራት ዝተዋጸኤ ሰራዊት በቦታኡ ኤእንዳኡ ከይዝንጠል ከይዕመጽ ሓደ መሰጋገሪ ህዝባዊ ሰራዊት ክቐውምን ዕማሙን ስልጣኑን ክድረት፡፡ ኣብቲ ናይ ሽዑ ራኢ! ነዚ ኣገባብ ዘመደቦም፡ ካብ ኩቱር መግዛእትነት ዝተኣታተወ ዕሱብነት መሳርሒ ባዕዲ ኮይኖም ዘገልግሉ ዝነበሩን፡ በብግዜኡ ዝፍጠራ ዝነበራ ፖለቲካዊ ማሕበራት ኣብ ነንሕድሕደን ውድድርን በዲልካኒ በዲለካ ሕርቅምታታት (ቂምታ) ተኣታትዩ፡ ቅልውላው ከይፈጥር እሞ ትንፋስ ዝረኸበት ሃገር ከይትጽልምት መጠንቀቕታን ለባም ሓልዮትን እዩ ነይሩ፡፡ ነዚ ቅዱስ ዕላማ ኣብ ግብሪ ንምውዓል ዕለት ምስ ተቖጽረ ወዮ ኣብ ውሻጠ ማሕበራት ፖለቲካ ሶሊኹ ሓላይ ሃገርን ህዝብን ዝመስልን ዕሱባት እናመልመለ ዝዋፈር ዝነበረ ድሓር ብወግዒ ማሕበር ኣንድነት ስርርዑ ዝኣወጀ ጉጅለ ወኻሩ ባዕዳውያን፡ ነታ ብጎይቶቱ ኣዕነውቲ ተጠቒሞም፡ ኣስላማይ እንተነገሰ ነይምፈረደ ምሓረደ ሓሳኽ ጭርሖታት እናኣዋፈሩ ንኣብቲ እዋን እቲ ዓበይቲ ዓዲ ጽኑዓት ኤርትራውያን ከም በዓል ሓጂ ኢማም ሙሳ፣ ቀኘዝማች ብርሃኑ ኣሕመዲን፡ ኣብ ዝሓለፍዎ እናዘንጠሉ ኣብ ኣፍደገ ገዛውቶም ሸፋቱ ብምልኣኽ ኣብ መትልሖም (ርእሶም) ሽጉጥ እናተኸሉ “ኣፍካ ትሕዝ ወላ ደምካ ተፍስስ” ብሕልፊ ንምስሌነ ቀኘዝማች ብርሃኑ ኣሕመዲን (ኣብ ሹቕን ሽዑኡ ገዛ ከኒሻ ገዝኦም ኔሩ)፡፡ ኮታ ንእቶም ፍሩያት ፍሩያት ኣቦታት ኤርትራ ንኤርትራውያን ብዙሕ ዘሊፎሞም እዮም፡፡ ናቱ መቐጸልታታት ከኣ እዩ፡ ኣብ ዘመነ ፈደረሽን ንሓርበኛ ኣቦና ወልደኣብ ወልደማርያም እቲ ፈተነታት ቀጺሎሙዎ፡፡ እቶም ሸፋቱ ሽዩጣት፣ ዕሱባት ኢሓላፍነታውያን ኮይኖም ድኣ እምበር ዜግነቶም ኤርትራውያን እዮም ነይሮም፡፡ “ኣቦ ዝበደሎ ውላድ እንታይ ገበኑ ዝሕመሎ- ከም ልምዲ ኣቦኡ እንተዘይቀጸሎ ኾይኑ ሕጂ ኣስማት ናይ እቶም ኣንደለሓቕቲ ስሱዓት ሽመት ምዝጉቡን ዝኩርን እዩ፡፡ ወስታ ጥልመት ኣብ ዝቕልቀለሉ ንምዝርግሑ ኣይክጽግምን እዩ እሞ ካብ ኣስማት ሸፋቱ እቲ እዋን ንግዜኡ እቑጠብ፡፡ ኣብቲ ዋዕላ! ንኽሳተፉ ካብ ካልኦት ብሄራት ንኣስመራ ብኣቦና ሓርበኛ ሸኽ ኢብራሂም ሱልጣን ተመሪሖም ምስ መጹ፡ ከም ዘይምልከቶም ከምዘይውራዮም ሓሳቦም ከቕርቡ ዘይኮነስ ኣብቲ ዋዕላ ምህላዎም እውን ክንገር ኣይተደልየን፡፡ እቲ ዋዕላ! ኣብ ኢድ ፖለቲካዊ ሰልፍታት፣ ማሕበራት ተጨውዩ ንዝነበረ ውዑል ግቡእ ትርጉም ዋዕላን ከንቱነት ተዋሂቡ፡ ነቲ ብሳላ ኣቦታት ልዝብን ስምምዕን ተረጋጊኡ ፈጺመ ሃዲኡ ዝነበረ ቅልውላው ሃይማኖት ከም ብሓድሽ ኣብ ዛዕባ ኣቕሪቦም፡ ኤርትራ ክሳዕ ርጡብን ውሑስን ሰላማዊ ምሕደራ እተረጋግጽ፡ ኣብ ኤርትራ ንጎረባብቲ (ሱዳን) መሬትን ባሕርን ብዝሒ ምእመና ምስልምና ስለ ዘሎ እቶም ክርስትያን ውሑስ ህይወቶም ክሳዕ ዘረጋግጹ ኣብ ከባቢኣ ረዳእቲ ተሓለቕቲ ክኾኑዎም ዝኽእሉ ህዝቢ ክርስትያን ኢትዮጵያ ስለ ዝኾኑ ኣብ ትሕቲ ዘውዲ ኢትዮጵያ ብፌደረሽን ቅጥዒ ሕቡራት መንግስታት ዓለም እንተዝጸንሑ ምሓሸ ዝብል ሓሳኽ ቶንኮል ብእቶም ዕሱባት ኤርትራውያን ስሱዓት ሽመት ጨብጨብታ (ጣቓዒት) ሓሳብ ወይ ርእይቶ ዘይብሉ ቅቡል ኢሎም ኣዊጆምዎ፡፡ “እቲ ዘገርም ስርቂ፡ ብወፍሪ ሃይማኖት ዝመረዝዎ ታቱላ፡ ጎረባብቲ ሃገር ከም በዓል ሱዳን፣ የመን፣ ሱዑዲ፣ ጂቡቲ፣ ሶማል ምእመና ምስልምና ኢሎም ዝሓበርዎ እሞ ንኢትዮጵያ ከም ክርስትያን ዋሕስ ንምእመና ክርስትና ዝበልዎ፡ ሽዑኡ ይኹን ሕጂ ህዝቢ ኢትዮጵያ ብዝሒ ምእመና ክርስትና ዘይኮነ ምስልምና እዩ ዘለዎም”፡፡ ክቡራን ክቡራት! ዋዕላ ቤት ጊዮርጊስ ተዓዊቱዶ? ኣይተዓወተን? ርእይቶ ካባኹም ብርእይቶይ እቲ ዋዕላ ተዓዊቱ ይብሎ፡፡ ዘብለኒ ኸኣ፡ ኤርትራውያን ካብዚ ዋዕላ እዚ ክንመሃሮ ዘድልየና፡ ነታ ምስላ ምህለላ “ኣምላኸይ ካብ እፈትወካ- እሓልየልካ ዝብለኒ ድኣ ሓልወኒ እምበር ካብ ጸላኢኻ ሓምታኺኻ እየ ዝብለነስ ባዕለይ ክሕለው” እትብል ሓቂ ምዃና ኤርትራ ኣብ ደራዓይ ኩነታት ክትድቕደቕ ዘብጽሖ ካብ ጨሚትና እንገጥሞ ቶም እንሕልዎም ዝነበርና ባዕዳውያን ገዛእቲ ዘይኮነ፡ ካብ እቶም ሓለይቲ ሓብሓብቲ ኣፍቀርቲ ኤርትራን ኤርትራውነትን ብግርህና ዝተኣምኑ ምዃና፡ ብሰንኮም ዝሰዓበ ኩሉ ካበይ ዝተበገሰ ምዃኑ ክንመሃረሉ ስለ ዝግባእ፡፡ እቶም ወይጦታት ጠላማት! ንግቡእን ትርጉምን ዋዕላ ከቲሮም ብባዕዲ ዘኽተሩና ዝተኣታተወ መርዛም ንፋስ ሆቦብላኡ (ካምሲኑ) ክፍወስ-መንፈሳት ክሕደስ ዝግበኦ፡ እቲ ህዝቢ ኣብ ነንሕድሕዱ ክወቓቐስ ክነኻኸስ ክብል ከኣ ባይታ ተጠጢሑ ንዓመጽትና ኣስቢሑ ከምቲ ኣውለኛ “ኣንታ ዕዋኖ- ኣብ ኢድካ እንከሎስ ልማኖ” ኢሉ ኣዊሉ ዝወቐሰ፡ ካብ ሽዑኡ ክሳዕ ሕጂ እቲ ፍታሕ ጸገምና ኣብ ኢድና ፈውሱ እናሃለወ፡ በብዝተለፍለፈ ዝተኣህተፍተፈ ክንግራህ- ከም ዓይነ ስውራት ክንምራሕ ግዜና ብምብኻን፡ ንሓለምቲ ኣንነት ጮማ ኼንና ኣሎና፡፡ እቲ ብኣቦታት ተሰናዲው ዝነበረ ዛዕባ ዋዕላ ተለዚቡሉ ተመኻኺሩሉ ነይሩ እንተዝኸውን፡ ኣብዚ ሓሳረ መከራዶ ምሃለውና? ገድሊ ኤርትራ እውን! ኣብ ምጅማሩ ቅድሚ ብረት ምልዓሉ ካብቲ ዋዕላ ቤትጊዮርጊስ ኣሉታዊ ውዲታት እንታይን ንመን ረብሓን ተማሂሩ፡ መሰረት ሕቶ ሃገርነት ብሄርነት ንምድልዳል ሕውነት ዝዓለመ እቲ ቃልሲ ብሄራት ተወሃሂደን- ንሓበራዊ ረብሓኤን ኣሚተን ክቃላሳ ኸቃልሳ ከም ዘለወን፡ መሰረት ወከልቲ ህዝቢ ብዘይከኤን ከም ዘየሎ፡ ክረጋገጸለን ኣብ ውሻጠኤን ዝርከብ ዘይቀዳዊ ንዔኤንን መናድቐን ሃገር ብሄራት ኣዕናዊ ከይህሉ ባዕለን ንባዕለን እናተመራመራ ዘስምራሉ ባይታ ገድሊ ክኸውን ኣድማዕነቱ ተገንዚቦም እዮም ምንቅስቓስ ሓርነት ኤርትራ (ሓራካ) ዘለዓዓሉ፡፡ ካብቲ ኣተኩሮኦም! ከም ቀዳማይ ዕማም ወፍሪ ቃልሲ ዝሓንጸጽዎ፡ ኣብ ከበሳ ኤርትራ ብሰንኪ ባዕዳውያን ገዛእትን ደቂ ሃገር ኢና በሃልትን ዕሱባት ኣብ ሞንጎ ኣሕዋት መማስሕቲ መሬት ምእመና ምስልምና- ክርስትና ዝተፈጥረ ቁስሊ ኽሕከም፡ እቲ ዘስዓቦ ዕንወት ሃገራዊ ጭውየት ከይድገም ብዕቱብ ክስርሓሉ ኽቃለሰሉ ዝኣመነ መትከል ኣበጊሶም ስርዓት ኢምበራጦርያ ሃይለስላሴ ዓንገልቱን ዘይተጸበዩዎ ዘይሓለምዎ ገዚፉ ሓይሊ ከበሳ ናይ ብረታዊ ቃልሲ ኤርትራ ወይ ሞት ኢሉ ብረቱ ምስ ኣልዓለ፡ ንበዓል ሃይለስላሴ ጥራሕ ዘይኮነ፡ ንእቶም ብምኽንያት ገድሊ ገይሮም ውልቀ ረብሓኦምን ኣነንቶምን ዘጉስዖም ነቲ ቅዱስ ገድልና ጨውዮም ንእቲ በጃ ሃገር ዝተወፈየ ጅግና ኣብ ነንሕድሕዱ ከምዝናኸስ ከም ዝታኾስ ገይሮም ኣብቂዔ ዝበለ ስርዓት ሃይለስላሴን ዓንገልቱን ኣበራቢሮም፡ ውሻጠ ገድሊ ኸኣ ኣብ ውዲትን ቶንኮላትን ከም ዝኽሰትን ንከም በዓል ኢሳያስ ኣፈወርቅ ጠለማት ከም ዝፍጠሩ ተፈጢሮም ዝምልምሉ ኣጓሃሂሮም፡፡ ጉባኤታት ተገይሩ! እንታይ ኣፍርዩ እንታይከ ኣጻርዩ እንታይ ኣሪሙ ኢልና እንተንመራመር ሰብ ኣመል ኣብ ነንሕድሕዶም ምቅልላጽን ምምርራጽን እንተዘይኮይኑ ፈላጣት ኢና ክብሉ ኸኣ ቻርተር-ካርተር እናበልካ ንእትሓልሞ ስልጣን ዘዔውተካ ልዕልነት ዘስምዓካ እንተዘይኮይኑ እቲ ናይ ህዝቢ ድልየት ምንዮት ጌርና ኢና ዝበሃል እንተኾይኑ ንሕና መልሲ ክንህቦ እንኽእል ናይ ኣየነይተን ኤርትራ? (ካልእ ዘይፈለጥናያ ከምታ ናይ ህግደፍ ሓዳስ ኤርትራ ከይትህልው) ኢልና ክንሓትት ጥራሕ ኢና እንኽእል፡፡ ውጽኢት ጉባኤታት ከኣ ናበይ ደቕዲቑና ከም ዘሎ እንመሮ እንሓሮ ዘሎና ህይወት ንእቶም ዝሰመዓና ይስመዓና ኣሎ፡፡ ሃገራዊ ዋዕላ ካብ 31-7 ክሳዕ 9-8-2010 ኣብ ከተማ ኣዲስ ኣበባ ተገይሩ ብኣካል ከኣ ተሳቲፈ፡ ኣብ ተሳትፎይ ዝተዓዘብኩዎ ኸኣ ብዘይቃል ዓለም ዝወዓለ ይንገርካ ኣርእስቲ ሂበ ዓቕመይ ዝፈቐዶ ሓቢረ ክኒኡ እውን ኣብ ዋዕላ ዝወዓልኩም ተዛረቡ ኢለ ጻውዒታት እውን ደጋጊመ ጸዊዔ ግንከ ወይ ኮርዮም እንታይ ክንዛረበሉ ኢሎም ወይ ዘስክፍ ኩነት ሃሊውዎም ተሰኪፎም እዚ ባዕሎም ክገልጽዎ ዘለዎም እዩ ንዖኦም እገድፎ፡ ብወገነይ ንዝተባህለ ግን መጉርሒ ርእይቶታት መስፍሒ-ንሓለዋ ካብ ሽርሒ መታን ክጠቅምን እቲ ኣብ ልዕሊ ኣቦታትና ዋዕላ ቤት ጊዮርጊስ ከይድገም ተፈሊጡ ከዘኻኽር ምእንቲ ካብ ምሕባር ደው ክብል ሕልናይ ኣይፈቕደለይን ንዝመሓልኩሎም ብጾተይ ኣብ ፍቖዶ ቤት ማእሰርትታት መኻራታተይ በጃ ሃገርን ህዝብን ሓሊፎም ዘለው ኣይጠልሞምን እሞ፡ እቲ ዋዕላ ቤት ጊዮርጊስን እዚ ኣብ ኣዲስ ኣበባ ብኣካል ዝወዓልናዮ ሃገራዊ ዋዕላ ተማሳሳላይ ዘብለንን ፍልልዩ ኸኣ ኣበይ ክሕብር ጽቡቕ ፍቓድ ኣንበብተይ እሓትት፡፡ ኣንቢብኩም ከኣ ገምጋም ርእይቶኹም ሃቡ ዋዕላ ቤትጊዮርጊስ ኣብ ኤርትራ (ኣስመራ) ተኻይዱ፡ ንወከልቲ ስድራቤታት ዓንዲ ሃገር ብሄራት ግን ተዓዲመን ከብቅዓ ከምዘይካፈላ ኣብ ርእይቶ ምሃብ ከም ዝኽልከላ ብውሽጣውያን ሓለይቲ ሃገር ሓለይቲ ህዝቢ ብሃልቲ ኣብ ፖለቲካውን ማሕበራትን ሰልፍታት ዝተሰኹዑ ማሕበር ኣንድነት ዝጽውዑ ተኸቲሩ፡፡ ኣብ ዋዕላ ቤት ጊዮርጊስ ንእቲ መሰል ስድራቤታት ርጡብ ምርግጋጽን ምውሓስን ብሄራት ባዕለን ከየቕርበኦ ብፈላጣት ኢና ሓለይቲ ኢና በሃልቲ ስሱዓት ስርርዓት ተጨውዮ ሒዙና ኸኣ ኣብ ትሕቲ ዘውዲ ሃይለስላሴ ኣንበርኪኹ ኤርትራን ኤርትራውነትን ኣንበርኪኹ ኣሕኪኹ፡፡ እዚ ብሓሶኽሰኽ ወይጦታት ካብ ኤርትራውነት ኣብ ኢትዮጵያውነት ካብ ዝደቕደቐና ዝተመንዛዕናዮ ልዑላውነት ክንምልስ ክቡር ህይወታት ኣኽፊሉና፡፡ ዋዕላ ኣዲስ ኣበባ፡ ቅድሚ ርእይቶይ ምሃብ ቀሊዔን ኣብሪሄን ክገልጾ ዝደሊ፡ እዚ ዓቢይ ዕድል ንልዝብ ዝተዋህበና ክብረት ይሃቦም፡ ንልዑላውነትና ከነረጋግጽ ኣብ እንምክቶ ህይወት እንኸፍለሉ ዝነበርና ማዕረ ማዕሬና ክቡር ህይወት ዝኸፈሉ፡ እምነቶም መሰል ህዝቢ ልዕሊ ኹሉ ዘረጋገጹ፡ ኣብ ኤርትራ ተኸሲቱ ዘሎ ሽፍትነት ብምስማዕ ወይ ብወረ ዘይኮነ፡ ብኣካል ዝፈልጡ ብተመኩሮኦም ኣብ ቃልሲ ዘረጋገጹ ዝተዓደለና ዕድል፡ ነቲ ዋዕላ ኣብ ኣዲስ ኣበባ (ኢትዮጵያ) ምትግባሩ ጫውጫው ዘብሎምን ዘጥርጦምን ምናልባት ዳግማይ ግበታ ኤርትራ ብኢትዮጵ ንኽግበር ከም ኣብነት ማሕበር ኣንድነት ከቕርቡዎ ዝፍትኑ ኣዳዕዲዔ ከረጋግጸሎም ዝደሊ- ሎሚ ኣብ ኢትዮጵያ ኢምበራጦርያ፡ ወታሃደራዊ ስርዓት ወንበር ስሱዓት ኣይኮነን ዘሎ፡፡ ሎሚ ኣብ ኢትዮጵያ መሰል ርእሰ ውሳኔ ልዕሊ ኹሉ ዘተኣማምን ርጉጽ ቅዋመ ሕጊ፡ ብሕልሚ እውን ንክትሰፈው ዘይኽእል ዓንቀጽ ቁጽሪ 39 ይምስክሮን የረጋግጾን እሞ፡ ነዞም ክቡራን ኣኤንገድትና ምምስጋን ክኒኡ ኸኣ እቲ ኹሉ ንምስፋን ሰላም ኣብ ኤርትራ ዘተባብዑና ሸቶ ዓወት ከነስምዖም ከነረጋግጸሎም ምንዮት ክህልው ኣብ ዓለም ብተፈጥሮ ይኹን ብመጸኦ ግዜ ሕማቕ ግዜ ከየርክቦም ንጽልዮም፡ ጸሎትና ኸኣ ቀንዲ ሓቁ፡ እዞም ክቡራን ኣብ ዘለውዎ እዋን እንተዘይተዓዊትና ህላዌና ቀጻሊ መንነትና ኣብ ብርቱዕ ሓደጋ ከም ዝወድቕ ኣይረሳዕ እሞ እቶም ናይ ዘመን ብዓል ሃይለስላሴ ማሕበር ኣንድነት ጠፊአም ብመንገዲ እዚ ዝወዓልናዮ ሃገራዊ ዋዕላ፡ ብማሕበር ኣንነት ራእስነት ተተኪኦም ከይኾኑ ዓቢይን ጥንቁቕን ሓለዋ ኽንገብር ሓላፍነትና ሕድራዊ ግቡእናን እዩ፡፡ ነዚ ክብል ዘደረኸኒ፡ ኣብቲ ዝወዓልናዮ ሃገራዊ ዋዕላ ካብ ዝተዓዘብኩዎ ኣብ ናይ ጥርጠራ ድግማ መርገጽቲ ከየእትወና ዘብለኒ እዚ ዝስዕብ እዩ፡፡ ሎሚ፡ 1. ኣብ ኤርትራ ብዛዕባ ሃገርነት- ብዛዕባ ናጽነት ዘዛርብ ፈጺሙ የልቦን ክህልው ክቕልቀል እውን ኣይክእልን እዩ፡፡ ኣብ ኤርትራ ግህሰት መሰልን መንነት እዩ ብእክብካብ ሸፋቱ ህግደፍ ተጨውዩ ንህዝብና ኣሳቕዩ ስለ ዝነብር ዘመክተና ዘሎ እሞ፡ ነዚ ጭውየት ብኸመይ ኣብ ራህዋን ቅሳነትን ነብጽሖ? 2. ንእቲ ዝበሃል ዝምነ ራህዋ ቅሳነት ከነረጋግጽ ውሕስነት እንገብረሉ ብኸመይ? 3. ንግሆ ንግሆ ውድብ ዑቁብ ተቛቒሙ ዝበሃል ብዝሒ ሰልፍታት ንረብሓ ህዝቢ ኤርትራ ከም ዝኾነ በየናይ ነውሕሶ? 4. ውክልና ስድራቤታት ብሄራት ድየን ንግሆ ንግሆ ዝጭጨሐ እንቃቕሖ ውድብ ዑቁብ? 5. እቲ ምኽንያቱ ዘይፍለጥ ኣብ ኤርትራ ትሽዓተ ብሄራት ኣለዋ ዝበሃል መነ መንን ብኸመይን ኣበይ ዋናታት መሬትን ብሄራት ድየን ፍላስፋውያን ፖለቲካ ውድብ ማሕበር መን እዩ ርጡብ መልሲ ዝህቦ ብዛዕባኡኸ መዓስ እዩ ክልዘቦ? 6. እቲ ህዝቢ ኤርትራ ዝምነዮ ቅሳነት ካበይ ባይታኡ መንቀሊኡ ዝተለዘበ ዝተመደበ ኣዕጋቢነት ኣበይን መዓስን ተመያይጡ? ህዝቢኸ ብኸመይ መእመኒ ኡ ተገሊጹ? 7. ጸገምና ካብ መዓስን ብኸመይን ከም ዝተኣታተወ፡ እዚ ኣሳቓያይ ዕንወት ከብጽሕ ዝኸኣለ ሱር ሕማሙ እንታይ ተፈሊጡ እንታይ ተገሊጹ እንታይ ተዘኪሩ? 8. ኣብቲ ዝተገብረ ዋዕላ ናይ መዓልታት መሔንኮሊ ዝተዓደለ ጽሑፋት እሞ ዘይቃደው ቋንቋ ትርጉም ዝሓዘ ምንባሩ ኣብቲ ዋዕላ ነቲ ጌጋ ተኣሚኑዶ? ወይስ ሕደጎ ሕደጎ ህዝቢ መመሊሱ ከይዕዘቦ ኾይኑ ሰልሶ ዘስምዕ ክድገም ተሓሲቡ? ሃገራዊ ሽማግለ፡ እዚ ተኣፋፊ መጸውዕ ክዕደል ዝኸኣለ፡ ኣበይን መዓስን ተኸቲዑሉን በየን ኣስሚሩሉን፡ ኣብቲ ዋዕላ ንኹሉ እቲ ተሳታፋይ ዓዲምካ ኣብ ሓደ ኣደራሽ ከተልዕሎ ርእይቶ ምሃብ መሰል ክሕለው ዝግባእ፡ ኣይተገብረን ዘይመተግበሪኡ ኸኣ ልክዕ ከምቲ ኣብ ምቅርራብ ዋዕላ ቤትጊዮርጊስ ኣብ ዕመታና ዘብጽሔ ውሱናት ተወሳሲኖም ሽማግለ ኾይኖም ቁማር ዘበሉና እቲ ኣብዚ ሃገራዊ ዋዕላ ዝተገብኸ ማንታኡ ኣይመስልንዶ? ሲቪላውያን ማሕበራት እዚ ሽፋን እዚ ናይ ኣዕሩኽ ምይይጥ ፍልስፍና ዓለም ተጠቒምካ፡ ንሕና ኣብ ዝኾነ ፖለቲካዊ ምንቅስቓስ ኣይንሳተፍ ኣይንትንከፍ፡ ዕላማና ስቓይ ህዝቢ ዓመጽ ኣብ ልዕሊ ህዝቢ ምስ ዝግበር ጌጋ ኢልና እንጣበቕ ኣማዕደውቲ ኢና ክብሉ ድሕሪ ምጽናሕ፡፡ ኣሰናደውቲ ኮሚቴ ዋዕላ ኾይኖም፡ ኣብቲ ዋዕላ ዝተዓደለ መጥፍእ ግዜ ወረቓቕቲ ትርጉሙ እውን ዘይቃደው ከም ዝኾነ እናፈለጡ፡ ክጣበቑ ወይ ክሕብሩ ዘይኮነ ተሳታፋይ እናተዓሸወ ከስቅጡ (ሱቕ ክብሉ) ኣበይን መዓስን እዮም ዕላማና ጸረ ዓመጽ ጥብቅና ዝብልዎ? ወይስ እቲ ዝተፈጸመ ዕንኪልል ቅኑዕ ስለ ዝበልዎ እዩ፡፡ ኣብቲ ዋዕላ! ካብ እተሰምዔ ካብ ኪዳን (ኤርትራዊ ደሞክራሲያዊ ኪዳን) ወጻኢ ልዕሊ 18 (ዓሰርተው ሾሞንተ) ውድባት ኣለዋ ተባሂሉ፡፡ ኣብ እቲ ምምሳሕ እቲ ሃገራዊ ሽማግለ ዝበሃል፡ ክንደይ ተዊሂቡዎም? እቶም ዕጭ ዝበሉ ክንደይ? እተን ሲቪክ ማሕበር ዝብላ ክንደይ ማሕበርን ክንደይ ደቂ ማሕበርን ከም ዘለወን ኣይተፈልጠ ግንከ ንዓመታት ዝብለኦ ዝነበራ ነጻ ካብ ፖለቲካዊ ምንቅስቓስ ኣሉታ ሂበን ብስመንን ብስም ነጻ ህዝብን ሽምግልና ክማሰሓ ዘኽኣለን ኣየናይ ዝተላዘበ ዋዕላ እዩ? ብኣጋኡ ዝነቀወ ዝብኢ ጥዑም ድቃስ ነየደቅሰኒ ከም ዝበሃል ብሃገራዊ ዋዕላ ዝተመዘዙ ተባሂሉ ዝትለል (ዝታለል) ዘሎ ተልእኾ ቅኑዕ ጸብጻብን ቅኑዕ መግለጺ በየናይ ኣገባብ ኣጀማምራኡን ኣፈጻጽማኡን እቲ ዋዕላ ይነገር፡ ገድሊ ኤርትራ ክቀላለጽ ክብል ኣብ ኢድ ሕሱማት ሓራግጽ ከምዘረከሰና ይዘከር፡፡ ንምዃኑ ከምቲ ብዕላል እንሰምዖ ሕሜታት ኣብ ክግበር ዝምደብ ዘሎ ሃገራዊ ጉባኤ፡ መሰጋገሪ ባይቶ ክሰየም ይበሃል፡ እቲ ባይቶ ብኸመይ ክቐውም ብኸመይ ከውሕስ ዝተሓገገሉ ዝቕይድ ባይታ እዩ ክኸውን? ቅድሚ ገዛ ምስራሕ ኣቕሑት ገዛ ምግዛእ እቲ ኣቑሑት ተገዚኡ ናበይን ከመይን ክቕመጥ ክሳዕ መቐመጢኡ ገዛ ክህልው ከኣ ብደበና ጠቐር፣ ርስሓት ኣይበላሸንዶ? እዚ ማለተይ! ሃገራዊ ዋዕላ ኢልካ ዓዲምካ መስርሕ ሃገራዊ ዋዕላ ጥሒስካ፡ ንዘይሰማምዓካ ርእይቶይ ወይ ለበዋ ከይወሃበካ ብድፈኖ ሸፍኖ ባይቶ ሽምግልና ተዓዳዲልካ ቀጺልካ??? ሻዕብያ እምበኣር መሰል ህዝቢ ኣኽቢሩ እዩ? እሞ ከም ናቱ ዝሓዘሓዘ- ዝተዘንግዔ ኸኣ ተመነዔ ንህዝቢ ኤርትራ ኣየድልየናን እዩ፡፡ ድሕሪ መጥፍእትና ማሕበር ኣንድነት፡ ደገምቲ ማሕበር ራእስነት ሎሚ ኣየድለየና ጽባሕ፡ እሞ እቲ ሓቂ ከይደበነ ይውጻእ፡ መሰጋገሪን፡ ወሓሲን መሰጋገሪ ህዝባዊ ካብ ኩለን ብሄራት ኣሎ ድዩ? ክሳዕ ዝቐውም ክሳዕ ኣገባብ ዕማሙ ሕግታት ዝቐውም ብበዓል ውጩን ተረፍ መረፍ ህግደፍ ክንወሓስ? ብምትላል ጥራሕ ዘዳኽማና ዘለዋ ውድባት ይሃልወን ኣይሃልወን ዘይፍለጥ ሰራዊት ኣብ ነንሕድሕዶም ዝዋጠጡ ከከም እተዓስከርዎ ዝሕንጥጡ ዲና ክንወሓስ? ድሕሪ ዕልዋ፡ ዋዕላ ቤትጊዮርጊስ እታ ሃገራዊት ሰራዊት ናይ በዓል እንግሊዝ ዝነበረት ንጥፍኣትና ምስ ማሕበር ኣንድነት ዘገልገለት እኮ እያ ነቲ ከትሪ ናጽነትና ተሓባቢራቶ፡ ህዝቢ ዒም ከይትብል ኢላ ዝገትኣቶ እሞ ተረፍ መረፍ ሻዕብያ እንተኾይኖም ከም ሰራዊት ከገልግሉና ይፍታሓላ? ሰራዊት ተቓውሞ ውድባት እዮም ዝበሃል እንተኾይኑ ኸኣ ንህዝቢ ድዮም ከውሕሱ ከይዝመት ኽከላኸሉ ወይስ ንመራሕትኹም ኢና ዝብልዎም ከገልግሉ? እዚኣ እንተኾይና ኸኣ ብዙሕ ከይተዛረብና፡ ጎደናን ማዕጾን ኩነታት ሶማል ሃህ ኢሉ ይጽበየና ከም ዘሎ ኣይረሳዕ፡፡ ኣብ ሓደ ጽሑፍ ከም ዘንበብክዎ ብዕለት 8-2-2011 ዝተዘርገሔ ሃገራዊ ኮሚሽን ቻርተር ይሕንጽጽ ኣሎን ብዙሕ ኣሰካፊ እዩ ዝብሎን እሞ፡ ነዚ ገዚፍ ሃገራዊ ዕማም ክነድፉ ኣበይን መዓስን ዋዕላ ስልጣን ዝሃቦ ስለ ዘይፈለጥኩ ከም ኤርትራዊ መጠን ክፈልጥ ከማይ ከኣ ሓሙሽተ ሚልዮን ብዘይካ እቶም ወሃብትን ተቐበልትን ስለ ዘሎና እቲ ብኣናን መጻኢናን ዝትለም ትልሚ እንታይ ምዃኑ ክንፈልጦ መሰልና እዩ፡፡ ኣይኮነን ዝበሃል እንተኾይኑ ኸኣ ኣኽላብ ይነብሑ ገመል ከኣ ኣብ ስርሑ ዝተባህለ ይኸውን እሞ ሽዑኡ ንርእዮ፡፡ ደጋጊመ ዝብሎ ይእኽለና ጥልመት ማሕበር ኣንድነት ኣይተካእ ብማሕበር ራእስነት ኢለ፡፡ ሰናይ ቅነ ክንጻረ ንጓየ ለሚ ቕነ እብል፡፡ ብወደባት፡ ግርማይ ኪዳነ (ወዲ ፊሊፖ) ሚላኖ-ኢጣልያ


text:
መብዛሕተኦም ሕቶታት ምስ ጉድለት ግልፅነት ዝተሓሓዙ ስለዝነበሩ መልሲ ድሕሪ ምርካቦም በቲ ህውከት ተለኪሞም ዝነበሩ ተማሃሮ ናብ መኣዲ ትምህርቶም ተመሊሶም’ዮም ኢሎም ኣቶ ጌታቸው ረዳ።
መንግስቲ ብዝሒ ዝሞቱ 5 ሰባት’ዮም ክብል ከሎ ተቃወምቲ ግና ክልተ ዝተፈላለዩ ኣሃዛት ይህቡ። መድረክ 32 ክብል ከሎ፣ ኦሮሞ ፌደራሊስት ኮንግረስ ድማ 40 ይብል።
ኣብ’ዚ ሕጂ እዋን ንርትዓዊ ሕቶ ህዝቢ ንምምላስ ክልላዊ መንግስቲን ገዛኢ ፓርቲን ምስ ህዝቢ ልዝባት ድሕሪ ምክያዶም፣ ተቃወምቲ ከምቲ ዝምነይዎ ክቅፅለሎም ስለ ዘይካኣለ፣ ነቲ ብመሰረቱ ህውከት ዘይተፈለዮ ተቃውሞ መኣዝኑ ቀይሮም ናብ ዝፈለየሉ ዕጥቃዊ ግጭት ኣረሳሲኖምዎ’ዮም ኢሎም።
እቲ ህውከት ካብ ሞንጎ ዝተራኣየለን 18 ወረዳታት ክልል ኦሮምያ፣ ሎሚ ኣብ ክልተ ወረዳታት ጥራሕ’ዩ ተሓፂሩ ዘሎ። ብልዝብ ፍታሕ ክርከብ ጀሚሩ'ሎ፣ ቀደሙ’ውን ማስተር ፕላን ኣዲሳበባ ሰበብ’ምበር ጠንቂ ኣይነበረን በሉ ንሶም። ስለዚ ስግኣት ዝሓደሮም ሓይልታት፣ ዕጡቅ ሓይሊ ኣሰሊፎም፣ ናብ ዝፈለየሉ ግጭት ዝኣተውሉ ኩነታት’ዩ ዘሎ ኢሎም።


text:
(ብዓብለሎም መለስ ዝቐረበ)
ኣብ ዝሓለፉ ክልተ ሰለስተ ዓማውቲ ንተጋሩ ብፍሉይ ምጥቓዕ ከም ሓደ ኣካል ቃልሲ ተወሲዱ ይፍፀም ኣሎ። ናይ ስልጣን ቃልሲ ኣብ ውሽጢ ህወሓት ይኹን ኣብ ውሽጢ ኢህወዴግ እንተጋጥም ናይ ባእሲ ሜዳ ዝኸውን ዘሎ ህይወት፡ ረብሓን መሰልን ተጋሩ እዩ። ንነዊሕ እዋን ብኹሎም ፖሲብል መንገዲታት ማለት ብጋዜጣ፡ መፅሄት፡ ሬድዮን ቲቪን ንርብዒ ክፍለዘበን ዝተሰበኸ ነገር እዩ። ዝተዘርአ ድማ ክሕፈስ ተፈጥሮኣዊ እዩ። ገቢራዊ ኮይኑ ክመፅእ ግድን እዩ። እቲ ትማሊ ኣብ ወልድያ ዝተርኣየ ሓደን ምርር ዝበለን ኣካል እቲ ምንቅስቃስ እዩ።
ብካሊእ ወገን ድማ ትግራዋይ «ሃገረይ እያ፡ ኣቦታተይ ዝሰርሕዋ፡ »ታይ ዶ ታይ ዶስእናበለ ፋሕ ፋሕ ይብል ኣሎ። መቸስ መብዛሕቲኡ እኳ ብሕሱም ፀገምን ዝሓሸ ዕድልን ኣለሻ ዋላ ተኾነ ኤሌታት ግን ያው እቲ ልዕል ኢሉ ዘሎ ብኣፍ ህዝቢ ይዛረብሉ። ኣነ ኢትዮጵያ / ካብ ትግራይ ወፃኢ ዘሎ ከባቢታት ማለተይ እየ/ ኣይዓድናን ክብል ኣይክእልን ዓድና ስለዝኾነ። ተንኣሰ ፖሎቲካሊን ሕጋዊን ዓድና እዩ። ፍርቂ ዕድመይ እውን ካብ ትግራይ ወፃኢ እየ ተቐሚጠ። ይኹን ደኣእምበር እቲ ደሕሪ ገዛና ኸ ኣይዓድናን ዶ? እቶም ጎቦታትና ኸ ኣይዓድናን ዶ? ጥር ናበልና ናብቲ ናብቲ ነቋምት? ደሓር ከዓ ህይወትካ ዘይተድሕነላ ሃዋሀውሲ ስለምንታይ እኻ ትመርፃ? ብስሩ ባ ኤሊታት መስዋእቲ እዩ ዝብልዎ ምኽኒት መዓዝ ጠጠው ይብል? ስለምንታይ እዩ ከዓ ምልስ ምልስ ዘይመርፅን ካሊእ መዳይ ኣነባብራ ዘይምኩርን? ኣብዚ ጉዳይ ብግልፂ ዶ ምውጋዕ ኣየድልየናን ወይስ ድፈን ድፈን ኢና ንመርፅ? ዝለምዐት ትግራይ ዶ ካበይ እያ ትመፅእ? ዝለምዐት ትግራይ ከ ንኢትዮጵያ ኣይ ፀጋ እንዶ? ስለ እነቕርቦን እነበርክቶን ነገር ስለምንታይ ዘይንግደስ?
ኣብ ከም ኢትዮጵያ ዝኣመሰላ ዓድታት ፖሎቲካ ካብ ብሄራዊነት ብቐሊሉ ዘይወፅኣሉ፡ ዝመፃእኻሉ መንገዲ ዝርሰዓሉ ኩነታት ግርታ ዘእቱ እዩ። ስለምንታይ ልሂቃን ትግራይ ደኣ ምርሳዕ መሪፆም?
ሐዚ እውን ካብ ዓሚቕ ፍቕሪ ዝብገስ ስለ ረብሓናን መፃኢናን ካብ ምሕሳብ ገዲፍና ምህውታት ዶ ንቕፅል ንኾን? ኢሊት ሓይሊ ኣኺቡ ዕድላቱን ረብሓታቱን ምስ ዝናዲ ህዝቢ ይርባሕ ይጥቀም። ሰላምን ርግዓትን ይኸውን። ከም ትግራዋይ ድማ ሃውተት ምስ ዝብል ይሄው ነው ነገሩ።
ኣነ ክሳዕ ዝርደኣኒ ምህውታትኩም ኮነ ምጥባርኹም ንባዕልኩም ኣይረብሓኹም ንህዝብኹም ኣይረብሐ። እቲ ዘሕምም ግን እቲ ህዝቢ ዓቕሙ ኣብ ልዕሊ ምስኣኑ ተጠቒዑ።
ሓዱሽ መንእሰይ/ ሓዱሽ ኢሊት/ ጨሚቱ ምስ ዝጎዓዝ ለውጢ ክመፅእ እዩ፡ ምጭማት ድማ መጠን ሃንቺ መንቺ ምብዛሕ ኣይኮነን። ናብቲ ናብቲ ምቁማት እውን ኣይኮነን። ናብ ውሽጥኻን ረብሓን ምርኣይ እዩ። ሻቡ ተጠቓሚነትካ ይውስኽ። ይውሓስ።


text:
ኣብዚ ሰሙን ካብ ዝበጹሑና ዜናታት:
እቲ ዕሉል ተለኣኣኪ ክፍእ ኮይኑ ኣሽሓት ሰባት ከበሳብስ ዝጸንሔ ወዲ ከበደ (ሓላፊ ቤት ምእሰርቲ ዓዲ ኣቤቶ) ኣብ ትሕቲ ቀይዲ ኣቲዩ። እዚ ብጭካኒኡ ዝልለ ንጽሃት ዜጋታትና ከበሳብስ ዝጸንሔ: ንሱ ዝርገቦም ገለ ገል ኣባላት እታ ቤት ማእሰርቲውን ኣብ ቀይዲ ኣቲዮም ኣለው። ዝሓለፈ ሰሙን መራሒ ጉጂለ ህግደፍ ኢሰያስ ኣፈወርቂ ዑደት ናብ ዓዲ ኣቤቶ ጌሩ ከምዝነበረን ብሓላፍነት ክትሕተቱ ኢኩም ኢሉ ከም ዝኸደ ተወሳኪ ሓበሪታ ከምዘሎ ንሕብር። ኢሰያስ ካብ ሓላፍነት ንምሕዳም ዝጥቀመሉ ዝበለየ ሜላ ከምዝኾነ ኩላትና ንፈልጦ ጉዳይ እዩ።
ብተወሳኪ: ካብ ዓዲ ኣቤቶን ማይ ስርዋን ብእምነቶም ምኽንያት ተኣሲሮም ዝነበሩ ገለ ካብኣቶም ነጻ ከምዝወጹ ንሕብር። እቲ ቤት ማእሰርቲ ግን ከምዘይተዓጽወን እቶም ዝተፈትሑውን እምነቶም ከምዝኸሓዱን ዳግማይ ኣብ ናይ ፔንተኮስታል (ፔንጠ) እምነት ንዝግበር ምትእኽኻባት ንከይጽንበሩን ፈሪሞም ዝወጹ እዮም። እቶም ኣብ እምነትና ክንጸንዕ ኢና ዝበሉ ስጋብ ሕጂ ኣብ ትሕቲ ቀይዲ ከምዘለው ንሕብር።
ጀነራል ፍሊፖስ ወልደየውሃንስ ተኣሲሩ ዝብል ክነረጋግጾ ከምይዘይከኣልናን የግዳስ ካብ መዓስከር ሳዋ ከይትንቀሳቀስ ዝብል ትእዛዝ ተዋሂብዋ ዝብል ዜና ከምዝመጸና ንሕብር። ጉዳይ ናይ ፍሊፖስ ንከታተሎ ከምዘለናን ሓዲሽ ሓበሪታ ምስመጸና ክንሕብር ኢና።
ኣባላት ሃገራዊ ኣገልግሎትውን ኣብዝተፈላለየ ቦታትት ሕቶታት ናይ ምፍናዎም ከልዕሉ ከምዝጀመሩን እቲ ናህሪ ናብ ኩሉ ቦታትት ይላባዕ ከምዘሎን ብተወሳኪ ንሕብር። በዚ ተረኪቡ ዘሎ ናይ ሰላም ኩነታት ንሕናውን ሂወትና ክንመርሕ ኣፋንውና እንዳበሉ ሕቶታቶም የቅርቡ ኣለው። ነዚ ድማ ኩሉ ኤርትራዊ ክስዕቦ ዝግብኦ ጻዊዒት እዩ።
ካብ ሓደ ናይ ወጻኢዲፕሎማት ዝረኸብናዮ ሓበሪታ ክምዝእምቶ ኢሰያስ ምስ ተቃወምቲ ኤርትራ ናይ ሰላም መስርሕ ክጅምር እየ እንዳበለ ይቅሽሽ ከምዘሎ ተፈሊጡ ኣሎ። እዚ ናይ ሰላም መስርሕ ዘይኮነስ ናይ ምጽጋን ክኸውን ከምዝኽእል ኣባላት ዓርቢ ሓርነት ካብ ውሽጢ ዓዲ ሓቢሮም። ኣብዚ ሕጂ እዋን ገለ ገለ ሓለፍቲ ምእሳርን ምቅይያርን ብምክያድ ካብ ሓላፍነት ንምሕዳም ዝፍትን ዘሎ ከምዝመስልን ቃልስና ግን ንልዕልና ሕግን ሓገራዊ ልኡላዊነትን ክኸውን ከም ዘለዎ ነተሓሳስብ።
ብካልእ ሸነኽ ካብ ኢትዮጵያ ኣስታት 20 ዝኾኑ ኣውፈርቲ ንኣስመራ ኣቲ’ም ከምዘለው ሓዲሽ ሓበሪታ መጺኡና ኣሎ። እዞም ኣውፈርቲ ንኤርትራውያን ዝተነፍጎም ዕድላት ብዘይ ቅድመ ኩነት ኩወሃቦም ምኮኑ ይንገር ኣሎ። ኤርትራውያን ኣብዘይ ዓደም ከይዶም ከውፍሩን ከልምዑን ኣብ ገዛእ ዓዶም ከውፍሩ ብዘይምክኣሎም ኣዚዩ ዘሕዝን ፍጻሜ እዩ። ኣብዚ ሕጂ እዋን ኣንፈት መጻኢና ናበይ ምኾኑ ንጹር ኣብዘይኮነ ህሞት: ኩልኻ ወዲ ሃገር ኣብ ሓደ ዓሲልካ ህዝብካን ሃገርካን ክተድሕን ንምሕጸን።
ፐሮጀክት ዓርቢ ሓርነት


text:
ናብ ስደት ዘምርሑ 10 መንእሰያት፣ 3 ተቐቲሎም፡ 7 ተታሒዞም
ሓምለ, 26/2016
ናብ ስደት ዘምርሑ 10 መንእሰያት፣
3 ተቐቲሎም፡ 7 ተታሒዞም
ኣብ ሓምለ 21/2016 ካብ መደበር ታዕሊም ሳዋ ተበጊሶም ናብ ስደት ዘምርሑ ዝነበሩ 10 መንእሰያት ኣብ ግርማይካ ዓሪዱ ዝጸንሐ ሓይልታት ጸጥታ ህ.ግ.ደ.ፍ. ብተመልከተለይ ተኲሱ 3 መንእሰያት ክቐትል ከሎ፣ ዝተረፉ 7፡ ካብኦም 2 ደቂ-ኣንስትዮ ዝርከብኦም ድማ ተታሒዞም ኣብ ትሕቲ ቀይዲ ጸጥታ ኣትዮም ኣለዉ።
እዞም 10 መንእሰያት እዚኣቶም ኣባላት ሃገራዊ ኣገልግሎት መበል 29 ዙር ዝነበሩ እዮም። እንተኾነ ግን ተገፊፎም ኣብቲ ዘይኣምንሉ ግዱድ ዕስክርና ብምእታዎም ብሕልናን ዕግበትን ስለዘይተቐበልዎ ስደት ከም ኣማራጺ ተቐቢሎም ንተኲስካ ቅተል ፖሊሲ ህ.ግ.ደ.ፍ. ዝመጸ ይምጻእ ኢሎም ብድፍረት ንሞትን፡ ማእሰርትን መሪር ናይ ህ.ግ.ደ.ፍ. ጭካኔ እንዳፈለጡ ኣትዮሞ።
እዚ ሰራም ተኲስካ ቅተል ፖሊሲ ህ.ግ.ደ.ፍ. ብቕሉዕ ኮነ ብስዉር ክንደይ ንጹሃት ዜጋታትና ዘሕቅቕ ዘሎ ተርእዮ እዩ። ዋሕዚ ስደት ብምቕታል ዝዕገት ኣይኮነን። እቲ ጠንቂ ንዋሕዚ ስደት ኮይኑ ዘሎ ግጉይ ፖሊሲ ይኹን ፍሹል ስርዓት ቊጠባ ፖሊሲ ህ.ግ.ደ.ፍ. መሰረታዊ ፍታሕ ምስ ዝግበር እዩ። እንተኾነ ግን ካብ ነዊሕ እዋን ጀሚሩ ህዝቢ ንምብራስን ሃገር ንምብዳምን ናተይ ኢሉ ተተሓሒዝዎ ስለዝጸንሐ ሎሚ ባህርያቱ ክቕይር ዘይሕሰብዩ።
ከም ስሙር ደሞክራሲያዊ ግንባር ኤርትራ መጠን ክሳብ ሕጂ ብዝገበሮ ድሕሪ ወትሃደራዊ ታዕሊም ምውዳእ በብግዜኡ ብጅምላ ናብ ሱዳን ሰጊሮም ኣብ መዓስከር ሸገራይብ ዝቕመጡ ዘለዉ ቊጽሪ 126 በጺሑ ምህላዉ ክንሕብር ንፈቱ። ኣብ ምብራቓዊ ሱዳን ዕቚባ ከይሓተቱ ብቐጥታ ንካርቱም ዝሓልፉ ስደተኛታት ምስዚ ኣብ ላዕሊ ዝተጠቕሰ ቊጽሪ ዝድመር ኣይኮነን። ይኹን’ምበር ነዚ ኩሉ ሓደጋታት ሰጊሮም ካርቱም ዝኣተዉ’ውን ኣብ ውሑስ ቢታ በጺሖም ማለት ኣይኮነን።
ብሰንኪ’ቲ ብተደጋጋሚ ዝካየድ ዘሎ ጽዑቕ ግፋ ፍቓድ መንበሪ ወረቐት የብልኩምን ተባሂሎም ኣብ ፈቐዶ ቤት-ማእሰርትታት ሱዳን ተዳጒኖም ዘሎዉ ኤርትራውያን ዉሑዳት ኣይኮኑን; ብሰንኪ’ዚ በብእዋኑ ናብ ኤርትራ ዝጥረዙ ዘለዉ ዜጋታትና ኣብታ ዝተወልዱላ ሃገር ምስ ተመልሱ’ውን ዘሕልፍዎ ዘለዉ ዘስካሕክሕ ስቅያት መዳርግቲ የብሉን።
ነቲ ካብ ሳዋ ናብ ሱዳን ዘምርሕ ዘሎ ዋሕዚ ስደት ቀቲሉ’ውን ክቆጻጸሮ ስለዘይከኣለ ነቲ ኣብ ዶባት ዝንቀሳቐስ ኣሃዱታት ስለያ ህ.ግ.ደ.ፍ. ኣብ ሓምለ 23/2016 ዓ.ም.ፈ. ተወሳኺ ሓይሊ ካብ ክፍለ-ሰራዊት 36 ክልተ በጦሎኒ ወሲኽሉ ከምዘሎ እቲ ዝመጸና ሓበሬታ ብተወሳኺ ኣረጋጊጹ። እዚ ሓይልታት’ዚ ካብ ታማራት ኣዲባራ ክሳብ ሞስዲብን ግርማይካን ዘሎ ቦታታት ተዘርጊሑ ዓጽይዎ ከምዘሎ ክፍለጥ ተኻኢሉ።
እዚ ድማ ዝያዳ ነቲ ምቕታልን ምእሳርን ከጋድዶ ምዃኑ ርዱእ እዩ። ኣብ መደምደምታ ከም ባህልን፡ ልምድን ሕብረተ-ሰብና ኣብ ግምት ብምእታው ንስድራ-ቤት መወቲ ብሃንደበት ብመርበብ ሓበሬታ ሞት ደቆም ክርድኡ ስለዘይደለና ኣስማቶም ንግዜኡ ኣብ ውሽጢ ስሙር ደሞክራሲያዊ ግንባር ኤርትራ ተዓቂቡ ክጸንሕ ተወሲኑ ኣሎ።
ንመወቲ መንግስተ ሰማይ የዋርሶም ፣ ንስድራ-ቤት ድማ ጽንዓት ይሃቦም ብምባል ነዞም ዝቕዘፉ ዘለዉ መንእሰያትን ካልእን ንምድሓን ቃልስና ምብርታዕ ጥራሕ እዩ።
ዜናን ባህልን፣ ስሙር ደሞክርሲያዊ ግንባር ኤርትራ www.EriFront.com E-mail: uedf2012@gmail.com
Showing 2 reactions
-
Alem Zebib commented 2016-07-28 08:40:03 -0700Keep embolden with your detailed info.
-
Alem Zebib followed this page 2016-07-28 08:38:25 -0700


text:
ኢትዮጵያ ብ4.8 ቢሊዮን ዳላር ትሃንፆ ዘላ ግድብ ኣብ ዋሕዚ ማይ ሩባ ኣባይ ዘስዕቦ ጉድኣት ብዝምልከት ኣብ መንጎ ኢትዮጵያ፣ሱዳንን ግብፅን ዝተጀመረ ዝርርብ ምቁራፁ ቁሩብ ናይ ግዜ ምጉታት ካብ ምፍጣር ሓሊፉ ከም ዓብይ ፀገም ዝርኣይ ኣይኮነን ክብሉ ብዛዕባ እቲ ምቁራፅ ዝተሓተቱ ሓደ ብዓል ስልጣን ኢትዮጵያ ገሊፆም ።
ኢትዮጵያ፣ግብፅን ሱዳንን ኣብ ኣዲስ ኣበባን ካይሮን ዛጊድ ክልተ ልዝባት ኣካይደን ኣለዋ።ካብ 25 ክሳብ 27 ሕዳር 2007 ዓ/ም ኣብ ካርቱም ክካየድ ተታሒዙ ዝነበረ ሳልሳይ መደብ ልዝብ ግን ኣብ መንጎ ኢትዮጵያን ግብፅን ብዝተፈጠረ ዘይምርድዳእ ኣይተኻየደን።
ብዛዕባ እዚ ዝተሓተቱ 12 ኣባላት ናይ ዝሓቖፈ ተደራደርቲ ኮሚቴ ቴክኒክ ብወገን ኢትዮጵያ ኣቦ መንበር ዝኾኑ ኢንጂነር ጌድዮን ኣስፋው ቅድም ክብል ዝተኻየዱ ክልተ ኣኼባታት ዕውታት ምንባሮም ብምግላፅ ናይ ካርቱም ኣኼባ ዘይተኻየደሉ ምኽንያት ሰለስቲአን ሃገራት ዝሓርይኦ ዓለምለኸ ኣማኸርቲ መፅናዕትታት ዝዛዘምሉ ናይ ግዜ ሰሌዳ ብዝምልከት ዘይምርድዳእ ተፈጢሩ ኣብ ካርቱም ንምርኻብ ተታሒዙ ዝነበረ ፕሮግራም ኣይተዓወተን ኢሎም።
ምኽንያቱ ድማ ኢሎም ‘’ብወገን ግብፂ እቲ መፅናዕቲ ኣብ ውሽጢ ሓሙሽተ ሽዱሽተ ኣዋርሕ ክዛዘም ድልየት ብምሃልው እዩ።ዝተሰማማዕናሉ መስርሕን ስፍሓትን እቲ ስራሕ ግን ካብ ሓደ ዓመት ንላዕሊ እዩ ዝብል’’ኢሎም።
ሎሚ ግን ኣብ ምርድዳእ ስለዝተበፅሐ እቶም ኣማኸርቲ ፕሮፓዛሎም ንከቕርቡ ኣብ ቀረባ ግዜ ከምዝግለፀሎምን እቶም 12 ናይ ቴኒክ ኮሚቴ ኣባላት መርሚሮም ዝስዓረ ናይ ምፍላጥ ስራሕ ከምዝተረፈን ሓቢሮም።
እቲ ዘይምርድዳእ ኣብ ከይዲ ሰለስታዊ ድርድር ዕንቅፋት ዝፈጥር እንተኾይኑ ተሓቲቶም እዚ ከም ዓብዪ ዕንቅፋት ኣይርእዮን እየ ኢሎም።’’ ቁሩብ ግዜ ወሲዱ’ሎ፤ግን ከም ዓብዪ ዕንቅፋት ገይረ ኣይወስድዮን ፤እቲ ግዜ ነዊሕ እውን ኣይኮነን።ስለዚ ኣብ ቀረባ ኣብ ስምምዕ ተበፂሑ እቶም መፅናዕትታት ከምዝጅምሩ ተስፋ ኣለኒ’’ኢሎም።
እቲ ብዓለምለኸ ኣማኸርቲ ዝካየድ መፅናዕቲ ኣብ ዋሕዚ ማይን ኣብ ታሕተዎት ሃገራት ዘሕድሮ ማሕበረ ኢኮኖሚያዊ ተፅዕኖን ዝምልከት ከምዝኾን ኢንጅነር ጌድዮን ገሊፆም ኣለው።


text:
ኣብ ሩባ ኣባይ ይህነፅ ኣብ ዘሎ ግድብ ሚሊንየም መርገፂ ግብፂ ዝሐሸ መልክዕ እናሓዘ ይመፅእ ከምዘሎ ምኽትል ቀዳማይ ምንስቴርን ናይ ወፃኢ ምንስቴርን ኢትዮጵያ ኣቶ ሃይለማርያም ደሳለንኝ ንናይ ውሽጥን ወፃእን ጋዜጠኛታት ኣብ ዝሃብዎ መግለፂ ኣፍሊጦም።
እቲ ናይ ኣቶ ሃይለማሪያም ደሳልኝ ዝሃብዎ ጋዜጣዊ መግለፂ ብቀንድነት ዘተኮረ ኣብ ህንፀት ግድብ ኣባይ እዩ።
ብዛዕባ እቲ ህንፀት ብወገን ግብፂ ዝተርኣየ ኣወንታዊ መርገፂ ዝበልዎ ኣቶ ሃይለማሪያም እንትገልፁ ’’ ኣብ ግብፂ ዘለዉ ዲፕሎማሰኛታትና ምስ ዝተፈላለዩ ሰበስልጣን ግብፂ ኣብ ዘካየድዎ ዝርርብ መራሕቲ ግብፂ ምንስቴር ወፃኢ፣ቀዳማይ ምንስቴርን ወታደራዊ ቤት ምኽርን ዘረጋገፁልና ነገር እንተሃለወ ብሓባር ክንሰርሕ ኢና ዝብል እዩ።ሕዚ ኣብ ውሽጢ ግብፂ ፍሉይን ሓዱሽን ኩነታት ተፈጢሩ’ሎ።ምስ ኢትዮጵያ፣ምስ ኣፍሪካ ናይ ቀደም መንግስታት ዝፀየቑዎም ርክባት ንምዕራይ ድልዋት ኢና።’’ኢሎም።
ኣብ ቀረባ ናብ ኢትዮጵያ ክመፅእ ትፅቢት ዝግበረሉ ጉጅለ ልኡኽ ግብፂ ቅድሚ ሕዚ ከምዚ ዓይነት ዝርርብ ብግብፃዊያን ይካየድ ከምዘይነበረ ምስሓበሩ ሕዚ ንዝርርብ ቅሩብ ምዃኑ ዘርእዮ ሓቂ እንተሃለወ ለውጢ ምህላው ዘመላኽት እዩ ኢሎም።
ኢትዮጵያ’ውን ንዝርርብ ድልውቲ ምዃና ዝገለፁ ኣቶ ሃይለማሪያም እቲ ነቲ ዓብይ ግድብ ክኸውን ዝተሓረየ ቦታ ብኣሜሪካዊያን ሰብ ሙያ ኣብ 1964 ኣ/ፈ ዝተፀንዐን ዝተመረፀን ከምዝነበረ ኣቶ ሃይለማሪያም ሓቢሮም።
እቲ ህንፀት ሕዚ ኣብ ግብፂ ምስ ዝተፈጠረ ህውከት ዝተኣሳሰር ከምዘይኮነ ኣቶ ሃይለማሪያም ከምዚ ይብሉ። ’’እዚ ስራሕ እዚ ዝተጀመረ ናይ ግብፂ ህውከት ኣብዝተፈጠረሉ ኣብዚ ሕዚ እዋን ኣይኮነን።ትማሊ ዝተፈጠረ ናይ ግብፂ ህውከት ምስ’ዚ ምርኻብ ኣግባብ ኣይኮነን።እቲ ግድብ ሕዚ ኣይተጀመረን።እቲ መፅናዕቲ ተወዲኡ ናብ ስራሕ ዝተኣተወ ግን ናይ ኣጋጣሚ ኮይኑ እቲ ህውከት ኣብዝተልዓለሉ እዩ።’’ኢሎም።
ምኽትል ቀዳማይ ምስቴርን ናይ ወፃኢ ምንስቴርን ኣቶ ሃይለማሪያም ደሳለኝ ኣብቲ ናይ ሎማዕንቲ ጋዜጣዊ መግለፂ ኣብ ካልኦት ጉዳያት ንዝተልዓሉ ሓቶታት እውን መልሲ ሂቦም ኣለው።


text:
ኣብ ዩኒቨርስቲ ሚዛን ቴፒ፣ተጋሩ ተማሃሮ ምስ ፖለቲካን ዓሌትን ብዝተኣሳሰረ መጥቃዕቲ ንኦሮሞቶት ተማሃሮ ኣውሪዶምሎም ኢሎም ኣብ‘ቲ ቅፅሪ ግቢ‘ቲ ዩኒቨርስቲ ናይ ተቃውሞ ሰልፊ ንምግባር ንዝወፁ ኦሮሞቶት ተማሃሮ ፖሊስ ፌደራል ቀጥቂጥዎም።114 ተማሃሮ ኣሲሩ ንገሊኦም ድማ ወሲድዎም‘ዩ ይብል እቲ ዜና።
ካብ ሞንጎ‘ቶም ዝተኣሰሩ እቶም ኣርባዕተ ናብ ኣዲስ ኣበባ ተወሲዶም ይብል ሊግ ሰብኣዊ መሰላት ቀርኒ ኣፍሪቃ ብሓላፊኡ ኣቶ ጋሮማ በቀለ ኣቢሉ ዘውፀኦ መግለፂ።
እቲ ኣብ ቶሮንቶ ካናዳ ዝመደብሩ ትካል መሰላት፣ዝርዝር ኣስማት‘ቶም ናብ ኣዲስ ኣበባ ምስ ተወሰዱ ተሰዊሮም‘ለው ዝበሎም ተማሃሮ ይጠቅስ።ግርማ ቱሩናን ደቻሳ ዊርቱን ካብ ዩኒቨርስቲ ሃሮማያ፣ጋዲሳ ረጋሳ ካብ ሃዋሳ፣ፈይሳ ፉፋ ካብ ዩኒቨርስቲ ወለጋ ምኻኖም‘ውን ይሕብር።
ድሕሪ‘ቲ ህውከት ኦሮሞቶት ዩኒቨርስቲ ሚዛን ቴፒ መለለዪ መንነቶም ከምዝተመንጠሉ፣ንጊዚኡ‘ውን እንተኾነ እንትርፊ ተጋሩ ተማሃሮ‘ቲ ዩኒቨርስቲ ካልኦት ብሙልኦም ካብ‘ቲ ዩኒቨርስቲ ከምዝወፁ ናይ‘ቲ ከባቢ ምንጩ ገሊፆምለይ ይብል እቲ ትካል።
ብዘይካ‘ዚ ሰበ-ስልጣን‘ቲ ከባቢ ብመሰረት ዘሕለፍዎ መምርሒ፣ናብ ኣዝማዶም ክምለሱ ዝመረፁ ተማሃሮ ኣገልግሎት መጓዓዝያ ንከይተሓባበርዎም ተገይሩ‘ሎ ኢሉ‘ሎ እቲ ሊግ።
ናይ‘ቲ ትካል ሚድያ ከምዝፀብፀብዎ፣ኣብ ዩኒቨርስቲ ሚዛን ቴፒ ኣብ ዝተወለዐ ግጭት ዝተጎድኡ ተማሃሮ ናብ ሆስፒታል ጂማ ተወሲዶም‘ለው።
ሰሎሞን ክፍሌ ምስ ኣቶ ጋሩማ በቀለ ኣብ ዘካየዶ ቃለ-ምልልስ ናይ‘ቶም ሃለዋቶም ተሰዊሩ‘ሎ ዝተባሃሉ ተማሃሮ ኩነታት ሓቲትዎም ”ኣይተረኽቡን፣ ብሕልፊ ካብ ዩኒቨርስቲታት ኣለማያ፣ሃዋሳን ወለጋን ዝተጨወዩ ተማሃሮ ኣለው።ካብ ኣላማያ ንኣዲስ ኣበባ ዝተወሰዱ ኣበይ ከምዝኣተው ኣይፈለጥናን ዘለና።ነፃርይን ኢና ዘለና” ኢሎም።
ኣብ‘ዚ እዋን‘ዚ ሊግ ሰብኣዊ መሰላት ቀርኒ ኣፍሪቃ እንታይ ይገብር ኣሎ ንዝብል ሕቶ ድማ “ሊግ ሰብኣዊ መሰላት ቀርኒ ኣፍሪቃ፣ትሕዝቶ‘ቲ ክሲ ናብ ኮምሽን ሰብኣዊ መሰላት ሕ-ሃ፣ናብ ኮምሽን ስደተኛታት ሕ/ሃ፣ናብ ኮምሽን ሰብኣዊ መሰላት ኣፍሪቃ፣ናብ ምንስቴር ወፃኢ ኣሜሪካ፣ናብ ኣምነስቲ ኢንተርናሽናልን ናብ ሁማን ራይት ዋችን ከቅርብ‘ዩ” ይብሉ።
ብዛዕባ‘ዚ ዝቀረበ ክሲ መልሲ መንግስቲ ኢትዮዽያ ንምርካብ ዝተገብረ ፃዕሪ ዛጊድ ኣይሰለጠናን፣ፃዕሪና ግና ክቅፅል‘ዩ ይብል ሰለሞን ክፍሌ ካብ ክፍሊ ኣምሓርኛ።


text:
ግንቦት ሸውዓተ ኣብ መርበብ ሓበሬትኡ ኣብዘውፅኦ መግለፂ እቲ ናይ ንላዘብ ሕቶ ኣብ ውሽጢ ክልተ ኣዋርሕ ብናይ መንግስቲ መልእኸተኛታት ሰለስተ ግዜ ከምዝቐረበሉ ካብ ምግላፅ ወፃኢ መን ምዃኖም ኣይጠቐሰን።
ዝበፅሐና መልእኽቲ ካብ ሓደ ኣካል ጥራሕ ኣይኮነን ዝበሉ ኣቦ መንበር ግንቦት ሸውዓተ ዶ/ር ብርሃኑ ነጋ ኣስዒቦም ‘’ካብ ክልተ ዝተፈላለዩ ኣካላት በፂሑና’ሎ።ግን እኒ እገለ፣እኒ እገለ እዮም ክንብል ኣይንደልን’’ኢሎም።
ፓለቲካዊ ኩነታት እታ ሃገር ናብ ሕማቕ ቅድሚ ምእታው እቶም ዘለው ጉዳያት ተዘራሪብና ናብ ፍታሕ ዘይንኸድን ዝብል ሕቶ ምቕራቡን ከምዚ ዝበለ ናይ ንላዘብ ሕቶ ዘቕርቡ ኣብ ውሽጦም ንዝህሊ ወጥሪ ንምትንፋስ ክኸውን ይኽእል እዩ ኢሎም።ድርድር ክግበር እንተኾይኑ ኣብ ኢትዮጵያ ሓቃዊ ዴሞክራሲያዊ ስርዓት ዘረጋግፅ እንተኾይኑ ጥራሕ ከምዝኾነን ከምዚ ዝበለ ድርድር ንግንቦት ሸውዓተ ጥራሕ ዝምልከት ክኸውን ስለ ዘይብሉ እቲ ጉዳይ ይምልከተና እዮም ምስ ዝብሉ ምስ ኩሎም ክኸውን ኣለዎ ዝብል መርገፂ ከምዝሓዙን ዶ/ር ብርሃኑ ተዛሪቦም።እቲ ዝርርብ ህዝቢ ኢትዮጵያ ብዝፈልጦ ኣገባብ ክኸውን ከምዘለዎ እውን ወሲኾም ሓቢሮም።
ምንስቴር ደኤታ ቤት ፅሕፈት ጉዳያት ኮሚኒኬሽን መንግስቲ ኢትዮጵያ ንዝኾኑ ንኣቶ ሽመልስ ከማል ንምዝርራብ ዝተገብረ ፈተነ ኣይሰመረን።እንተኾነ ኣቶ ሽመልስ ኣብ ኢትዮጵያ ንእትሕተም ሰሙናዊት ጋዜጣ ሰንደቕ ሎምዕንቲ ረቡዕ ኣብዝሃብዎ ቃል ብሽብር ዝተመደ ግንቦት ሸውዓተ ዝዘርግሖ ወረ መሰረት ኣልቦን እቲ ጉጅለ ከምዚ ምባሉ ንደገፍቱ ኣታሊሉ ሜላ መአከቢ ገንዘብ እዩ ክብሉ ኣቶ ሽመልስ ከማል ነታ ጋዜጣ ተዛሪቦም።


text:
Erena on Facebook
Welcome to Radio Erena!
መራሒ ሰሜን ኮርያ፣ ህይወት ኣማኢት ሰባት ዝለከመ ሓድሽ ህንጻ ብምፍራሱ ኣርባዕተ መሃንድሳት ክርሸኑ ኣዘዙ
Radio Erena: May 29, 2014
ኣብ ሰሜን ኮርያ በዓል 23 ደረቢ ሓድሽ ህንጻ ብምፍራሱ፣ ብውሕዱ ኣርባዕተ መሃንድሳትን ኣካየድቲ ስራሕን ክረሸኑ መራሒ እታ ሃገር ኪም ጆንግ ኡን ኣዚዙ።
እቲ ኣብዚ ቀረባ ኣገልግሎት ዝጀመረ ሓድሽ ህንጻ ሃንደበት ብምፍራሱ፣ ኣብ ህይወት ከቢድ ክሳራ ከምዘስዓበ ዝሓበረ ማዕከን ዜና ሰሜን ኮርያ፣ ብሰንኪ እቲ ሓደጋ መራሒ እታ ሃገር ኪም ጆንግ ኡን ድቓስ ኣብይዎ ከምዘሎ’ውን ጠቒሱ።
“ኣብ ጅቡቲ ዝተኻየደ ሽበራዊ መጥቃዕቲ ንሰራዊት ፈረንሳ ዕላማ ዝገበረ’ዩ ኔሩ” ኣልሸባብ
Radio Erena: May 29, 2014
ኣብ ታሪኽ ጅቡቲ ንመጀመርያ እዋኑ ናይ ዝተኻየደ ሽበራዊ መጥቃዕቲ፣ ኣልሸባብ ብወግዒ ሓላፍነት ወሲዱ።
እቲ ብ24 ግንቦት ዝተፈጸመ ሽበራዊ መጥቃዕቲ፣ ንወትሃደራት ፈረንሳ ዒላማ ዝገበረ ምንባሩ ዝሓበረ ኣልሸባብ፣ ፈረንሳ ኣብ ሪፖብሊክ ማእከላይ ኣፍሪቃ ኣንጻር ጥሩፋት ጉጅለታት ሰለካን እተካይዶ ዘላ ወታህደራዊ ርሒት ንምቕዋም ዝዓለም ምዃኑ’ውን ገሊጹ።
ኣብቲ 3 ሰባት ዝተቀትልሉን 15 ድማ ዝቖሰልሉን፣ ኣብ ማእከል ከተማ ጅቡቲ ኣብ ዝርከብ ቤት መግቢ ዝተፈጸመ ሽበራዊ መጥቃኦቲ፣ ሓያሎ ዜጋታት ፈረንሳ ፈኵስ ጉድኣት ከምዝወረዶም ሚኒስትሪ ጉዳያት ወጻኢ እት ሃገር ኣረጋጊጹ።
“Travel Document for Eritrean refugees in Norway shall be valid for all countries except Eritrea, Ethiopia and Sudan.” UDI
Radio Erena: May 28, 2014
By granting and renewal of travel documents and immigration passport to citizens of Eritrea, the document shall be valid for all countries except Eritrea, Ethiopia and Sudan.
The following reasons can be put into the decision respectively travel documents and immigration pass:
መንግስቲ ኤርትራ ካብቲ ኣጋጢምዎ ዘሎ ኣህጉራዊ ተነጽሎ ንምግልጋሉ ፊንላንድ ጻዕርታታ ክትቕጽል ምዃና ተገሊጹ
Radio Erena: May 28, 2014
ሚኒስተር ኣህጉራዊ ልምዓትን ምትሕግጋዝን ፊንላንድ ፔካ ሃቪስቶ ኣብ ውሽጢ ሰለስተ ወርሒ ንኻልኣይ ግዜኡ ናብ ኤርትራ ዑደት ከካይድ ምዃኑ መግለጺ ሚኒስትሪ ጉዳያት ወጻኢ እታ ሃገር ኣፍሊጡ።
ዕላማ ዑደት እቲ ሚኒስተር፣ ኣብታ ካብ ዞባውና ኣህጉራውያን ጉዳያት ተነጺላ እትርከብ ኤርትራ ዘሎ ሰብኣዊ ኩነታት ንምክትታልን ብዛዕባ እቲ ጉዳይ ምስ ሰበ ስልጣን መንግስቲ ኤርትራ ንምዝርራብን ምዃኑ እቲ መግለጺ የመልክት።
እቲ ብ26 ግንቦት ዝወጸ መግለጺ፣ ኤርትራ ካብቲ ንሓያሎ ዓመታት ዘጋጠማ ተነጸሎ ንምግልጋል ተበግሶታት ተርኢ ከምዘላ ብምጥቃስ፣ ትካላት ውድብ ሕቡራት ሃገራት ኣብ ኤርትራ ናብ ንቡር ንጥፈታተን ከምዝተመልሳ’ውን ኣመልኪቱ።
ኖርወይ ፖለቲካዊ ዑቕባ ንዝሃበቶም ኤርትራውያን፣ ናብ ኢትዮጵያን ሱዳንን ከይገሹ ዝኽልኽል ሓድሽ ሕጊ ተተኣታቱ ኣላ
Radio Erena: May 28, 2014
ክፍሊ ኢምግሬሽን ኖርወይ ኣብታ ሃገር ንዝርከቡ ኤርትራውያን ስደተኛታት ዝወሃቦም ከም ፓስፖርት ዘገልገልን ናይ መጓዓዝያ ሰነድ፣ ናብ ኤርትራ ጥራይ ዘይኮነ ናብ ኢትዮጵያን ሱዳንን’ውን ንከይገሹ ዝኽልክል ክኸውን ሓድሽ ውሳነ ከምዘመሓላለፈት ይግለጽ ኣሎ።
እቲ ክፍሊ ከምዘመሓላለፎ ዝግለጽ ዘሎ ሕድሽ ሕጊ ብዝርዝር እኳ እንተዘይተሓበረ፣ ብስም ኤርትራውያን ኣብታ ሃገር ዑቕባ ዝሓተቱ ዜጋታት ኢትዮጵያን ሱዳንን ብብዝሒ ናብ ሃገሮም ይመላለሱ ስለዘለዉ’ዩ ዝብል ግምታት ይወሃቦ።


text:
Israel Likely to Send 16,000 African Refugees to Western CountriesWritten by EPDP Information Office
Israel has announced having reversed its plan of expelling African asylum seers to African countries and is now to send over 16,000 of them to Western countries. This latest plan is agreed with the UN agency for refugees.
Israeli Prime Minister Benjamin Netanyahu told the press over the weekend that Canada, Germany and Italy are among the countries that may welcome the asylum seekers. However, he added that the plan is not formally accepted by all the supposed destination countries.
Many of the rest of the 'migrants' who are said to have reached Israel 'illegally' will be allowed to stay in that country at least for the coming five years.
UNHCR office confirmed the existence of such agreement without disclosing the names of the welcoming countries. However, German and Italian spokespersons said their respective countries were not aware of the agreement. On the other hand, a Canadian Immigration Ministry spokesperson confirmed his country's agreement with Israel about not expelling those asylum seekers until their sponsorship applications to enter Canada are processed. Some 1,840 sponsorship to Canada were reportedly registered till end of 2017.
It is to be recalled that an EPDP leadership delegation arrived in Israel on 31 March 2018, and many Eritrean asylum seekers in Israel are reportedly referring to the delegation as "a mission coming with good tidings" - “ርሑሳትኣእጋር!!”
መግለጺ ሓዘንWritten by መንግስተኣብ ኣስመሮም
ኣብ’ዚ ሰሙን’ዚ ሓርበኛን ገዲም ተጋዳላይ ተጋድሎ ሓርነት ኤርትራ ዝነበረ ኣቦና ድንጉስ ኣረይ ኣብ መበል 103 ዓመት ዕድሚኡ፤ ከምኡ’ውን ሓርበኛ ተቓላሲት ጸረ’ቲ ኣብ ደቡብ ኣፍሪቃ ዝነበረ ዓሌታዊ ስርዓት ብትብዓት እተቓለሰት በዓልቲ ቤቱ ንነፍስሄር ፕረሲደንት ኒልሰን ማንደላ ዝነበረት 81 ዓመት ዝዕድሚኣ ዊኒ ማንደላ ካብ’ዛ ዓለም ተፈልዮምና ኣለዉ። ብኣካል እኳ ካባና እንተተፈልዩ፡ ምያኦም ግን ንዘልኣለም እናተዘከረ ክነብር ኢዩ።
በዚ ኣጋጣሚ’ዚ፡ ሰልፊ ዲሞክራሲ ህዝቢ ኤርትራ (ሰዲህኤ) ንስውኣት መንግስተ-ሰማይ የዋርሶም፡ ንቤተሰቦም፡ መቃልስቶምን ህዝቦምን ድማ ጽንዓት ይሃቦም እናበለ፡ ናይ ሓዘኖም ተኻፋላይ ምዃኑ ክገልጽ ይፈቱ።
መንግስተኣብ ኣስመሮም
ኣቦ መንበር ሰልፊ ዲሞክራሲ ህዝቢ ኤርትራ
3 ሚያዝያ 2018
ጋዜጣዊ መግለጺ ሰዲህኤ ብዛዕባ ውሳኔ መንግስቲ እስራኤልን ሕቡራት ሃገራትንWritten by መንግስተኣብ ኣስመሮም
እስራኤል፡ ነቲ ንኣፍሪቃውያን ስደተኛታት ናብ ኣፍሪቃ ንምብራሮም ሒዛቶ ዝነበረት ውጥን ሰሪዛ፡ ምስ ናይ ሕቡራት ሃገራት ናይ ስደተኛ ትካላት ብዝገበረቶ ስምምዕ መሰረት ካብ 16,000 ስደተኛታት ንላዕሊ ናብ ሃገራት ምዕራብ ክትሰዶም፤ ነቶም ብግብጺ ብእግሮም ናብ እስራኤል ዝኣተዉ ሓተቲ ዑቝባ ድማ ብውሑዱ ን5 ዓመታት ኣብ እስራኤል ክነብሩ ምፍቃዳ ሰልፊ ዲሞክራሲ ህዝቢ ኤርትራ፡ ከም ዓቢ መስተርሆት ብምቝጻር፡ ንኽልቲኦም ሸነኻትን ነተን ነዞም ስደተኛታት ንምቕባል ድልውነተን ዝገለጻ መንግስታት ኣውሮጳን ህዝበንን ብሓባር ምስጋናኡን መጐሱን ክገልጽ ይፈቱ።
እዚ ውሳኔ’ዚ፡ ነቲ ንመጻኢ ዕድል እቶም ስደተኛታት ኣጸልሚቱ ዝጸንሐ ድነ ዝቐንጠጠ፡ ነቲ ተስፋ ምቝራጽ ብሓድሽ ናይ ብሩህ መጻኢ ተስፋ ዝተክአ፡ ንንግዲ ደቂ ሰባት ዘካይዱ ጐሓላሉ ውልቀሰባት፡ ውድባትን መንግስታትን ዝዓጸወን ምስ’ቲ ሰዲህኤ ንስደተኛታት ኣመልኪቱ ከካይዶ ዝጸንሐ ዘይሕለል ጻዕርታት ዝሳነን ስለዝዀነ ደረት ዘይብሉ ደገፍናን ሓጐስናን ክንገልጽ ንፈቱ። ነቲ ን5 ዓመታት ኣብ እስራኤል ክነብሩ ተፈቒዱሎም ዝብል ውሳኔ ድማ፡ መንግስቲ እስራኤል ዳግመ ርእይቶ ክገብረሉ ንጽውዕ። ምኽንያቱ፡ ምምላስ ናይ ስደተኛታት ምስ ኣብ’ቲ ግዜ’ቲ ዝህሉ ወድዓዊ ኵነታት ናይ’ታ ዝተሰደዱላ ሃገር ዝዛመድ ጕዳይ ስለዝዀነ ኢዩ።
ኣብ’ዚ እዋን’ዚ፡ ኣብ እስራኤል ዑደት ዝገብር ዘሎ ሓውቲ ፈቨን ግዴዎንን ሓዉ ትኩእ ተስፋይን ዝርከብዎ ልኡኽ ሰልፍና፡ በቶም ኤርትራውያን ስደተኛታት “ርሑሳት እግሪ” ዝብል ቅጽል ስም እናተዋህቦ፡ ተቛደሳይ ሓጐሶምን ዕድመታቶምን ኰይኑ ኣሎ። ነዚ ሓጐስ’ዚ ብክብ ዝበለ ባህላዊ ምሸት ንምጽንባሉ እውን ጻዕርታት ይየደሉ ኣሎ።
ሰዲህኤ፡ ብዛዕባ ስደተኛታት ኣመልኪቱ፡ ናብ ትካላት ሕቡራት ሃገራት፡ ሓድነት ኣፍሪቃ፡ ሕብረት ኣውሮጳ፡ መራሕቲ መንግስታትን ፓርትታትን ዝተፈላለዩ ተጣበቕቲ ሰብኣዊ መሰላትን ዝለኣኾ መዘክራትን ዝገበሮ ብጽሖታትን ማእለያ ዘይብሉ ኢዩ። ንመርኣያ ዝኣክል፡ ነዞም ኣብ ታሕቲ ዘለዉ ብቤት ጽሕፈት ኣቦ መንበርን ቤት ጽሕፈት ወጻኢ ጕዳያትን ሰዲህኤ ዝተጻሕፉ መዘክራት ዘርእዩ መላግቦ ንኣንበብቲ ከቕርብ እፈቱ።
ዓወት ንዲሞክራስያዊ ቃልሲ ህዝቢ ኤርትራ
መንግስተኣብ ኣስመሮም
ኣቦ መንበር ሰዲህኤ
3 ሚያዝያ 2018
To read the text copy the link and paste it in a new browser
file:///C:/Users/admin/Desktop/1%20Eritrean%20Memo%20to%20EU%20High%20Rep%20%20%20Mogherini.pdf
file:///C:/Users/admin/AppData/Local/Microsoft/Windows/INetCache/Content.Outlook/U5ZZTVXL/2%20EPDP%20Urges%20AU%20to%20Discuss%20Consequences%20of%20Eritrea's%20Self-Imposed%20Isolation.pdf
file:///C:/Users/admin/AppData/Local/Microsoft/Windows/INetCache/Content.Outlook/U5ZZTVXL/3%20EPDP%20Appeals%20to%20Rwanda%20about%20Refugees.pdf
file:///C:/Users/admin/AppData/Local/Microsoft/Windows/INetCache/Content.Outlook/U5ZZTVXL/4%20EPDP%20Message%20to%205th%20AU-EU%20Summit%20in%20Abidjan.pdf
እስራኤል 16,000 ኣፍሪቃውያን ስደተኛታት ናብ ሃገራት ምዕራብ ክትሰዶም ምዃና ኣፍሊጣWritten by ቤት ጽሕፈት ዜና ሰዲህኤ
እስራኤል፡ ነቲ ንኣፍሪቃውያን ስደተኛታት ናብ ኣፍሪቃ ንምብራሮም ሒዛቶ ዝነበረት ውጥን ሰሪዛ፡ ምስ ናይ ሕቡራት ሃገራት ናይ ስደተኛ ትካላት ብዝገበረቶ ስምምዕ መሰረት ካብ 16,000 ስደተኛታት ንላዕሊ ናብ ሃገራት ምዕራብ ክትሰዶም ምዃና ኣፍሊጣ።
ቀዳማይ ሚኒስተር በንጃሚን ናታንያሁ፡ ካናዳ፡ ጣልያን ጀርመንን ገለ ካብ’ተን ነዞም ስደተኛታት ዝቕበላ ሃገራት ምዃነን ኣብ ዝሃቦ ጋዜጣዊ መግልጺ ጠቒሱ። ግን ከኣ፡ ብዛዕባ’ዚ መደብ’ዚ ኵለን እተን ሃገራት ተሓቢረን ማለት ከምዘይኰነ እውን ኣብሪሁ።
ካልኦት ስደተኛታት፡ መብዛሕታኦም ከኣ፡ ብዘይሕጋዊ ኣገባብ ብእግሪ ብዶብ ግብጺ ኣቢሎም ናብ እስራኤል ዝኣተዉን ሓተትቲ ዑቝባ እንተውሓደ ንዝመጽእ ዘሎ 5 ዓመታት ኣብ እስራኤል ክነብሩ ክፍቀደሎም ኢዩ።
ላዕለዋይ ኮሚሽን ስደተኛታት ሕቡራት ሃገራት ኣብ ዘውጽኦ መግለጺ፡ ምስ እስራኤል ስምምዕ ከምዝተፈራረሙ ከረጋግጽ እንከሎ፡ እተን ስደተኛታት ዝቕበላ ምዕራባውያን ሃገራት መን ምዃነን ግን ኣይጠቐሰን።
ቃልውሃቢ ሚኒስትሪ ውሽጣዊ ጕዳያት ጀርመን ይኹን ካብ ሚኒስትሪ ወጻኢ ጕዳያት ጣልያን ዝተረኽበ ሓበሬታ፡ ብዛዕባ’ዚ ኣብ መንጐ እስራኤልን ላዕለዋይ ኮሚሽን ዝተበጽሐ ስምምዓት መንግስታቶም ከም ዘይፈልጥኦ ሓቢሮም።
ካናዳ ግን፡ ነቶም ናብ ካናዳ ንምእታው ናይ ግሊ ውክልና (sponsorship) ጠለባት ንዘቕረቡ ስደተኛታት፡ ክሳብ ጕዳዮም ዝጻረ ከይተባረሩ ምስ እስራኤል ኣብ ስምምዕ በጺሓ ከምዘላ ከምዘላ ሁሩሽ ጃስዋል፡ እተባህለ ቃል ውሃቢ ሚኒስትሪ ኢሚግረሽን (ፍልሰት) ሓቢሩ። ኣብ መወዳእታ ናይ ዝሓለፈ ዓመት ክሳብ 1,840 ዝኸውን ጠለባት ኣብ ናይ ምጽራይ መስርሕ ኣትዩ ነይሩ ኢዩ ኢሉ።
ኤርትራውያን ስደተኛታት ኣብ እስራኤል፡ ነቲ ዑደት ዝገብር ዘሎ ልኡኽ ሰዲህኤ “ርሑሳት ኣእጋር” ብምባል ሓጐሶም ይገልጹ ምህላዎም ምንጪታት ሰዲህኤ ሓቢሮም።
EPDP Delegation Arrives in Tel Aviv to Meet Compatriots Stranded in IsraelWritten by EPDP Information Office
Two EPDP Central Council members, Ms Feven Gideon and Mr. Tuku Tesfai, arrived in Tel Aviv, Israel, on 31 March 2018 on a timely mission to meet and discuss the problems of 27,000 Eritrean asylum seekers stranded in Israel.
The EPDP leadership members were warmly received at Tel Aviv airport by compatriots welcoming them with bouquets of flowers.
The two-fold mission of the delegation is, besides expressing solidarity with the Eritrean asylum seekers faced with inhumane expulsion from Israel, to also address meetings with Eritreans on the current situation of Eritrea and its opposition camp struggling for democratic change.
During its stay in the country, the EPDP delegation will make efforts to discuss pertinent issues with civil society organizations and others concerned with problems of refugees. (www.harnnet.org will continue updates on the mission's upcoming performances).
ልኡኽ ሰዲህኤ ኣብ እስራኤል ብጽሖት ክገብር ኣብ ተላቪቭ ኣትዩWritten by ቤት ጽሕፈት ዜና ሰዲህኤ
ኣባላት ማእከላይ ባይቶ ዝዀኑ ሓው ትኩእ ተስፋይን ሓውቲ ፈቨን ግዴዎንን ዝርከብዎ ልኡኽ ሰልፊ ዲሞክራሲ ህዝቢ ኤርትራ (ሰዲህኤ) ብ31 መጋቢት 2018 ኣብ እስራኤል ኣትዩ።
ልኡኽ ሰዲህኤ፡ ኣብ መዓርፎ ነፈርቲ ተልኣቪቭ፡ ዕታሮ ዕንባባ ብዝሓዙ ነበርቲ ኣብ’ታ ሃገር ድሙቕ ኣቐባብላ ተገይርሉ።
ልኡኽ ሰዲህኤ፡ ብሓደ ሸነኽ፡ ምስ’ቶም ኣብ እስራኤል ዝርከቡ ንማእሰርትን ምብራርን ተቓሊዖም ዝርከቡ ስደተኛታት ምድግጋፉ ንምርኣይ ክኸውን እንከሎ፣ ብኻልእ ሸነኽ ድማ፡ ብዛዕባ ህልዊ ኵነታት ኤርትራ፡ ሰዲህኤን ደምበ ተቓውሞን መብርሂታት ክህቡ ኢዮም።
ልኡኽ ሰልፊ ኣብ እስራኤል ኣብ ዝጸንሓሉ ግዜ ምስ እስራኤላውያን ተጣበቕቲ ሰብኣዊ መሰላትን ጕዳይ ስደተኛታት ዝምልከቶም ካልኦት ትካላትን ክራኸብ ክጽዕር ኢዩ።
ዝርዝር ሓበሬታ ንጥፈታት ልኡኽ ሰልፊ ዲሞክራሲ ህዝቢ ኤርትራ ኣብ እስራኤል ከነስዕበልኩም ኢና።
ርሑስ በዓል ትንሳኤ ይግበረልኩምWritten by ሰልፊ ዲሞክራሲ ህዝቢ ኤርትራ
ናይ ሓዘን መግለጺWritten by መንግስተኣብ ኣስመሮም
መምህር ኢብራሂም መሓመድ፡ ኣባል መሪሕነት ሰልፊ ደሞክራሲ ኤርትራ (ሰደኤ) ብሕማም ምኽንያት ብ26 መጋቢት 2018 ከምዝዓረፈ ሰሚዕና። መስዋእቲ መምህር ኢብራሂም መሓመድ፡ ንቤተሰቡን ንህዝቢ ኤርትራን ዓቢ ክሳራ ምዃኑ ዝእመነሉ ኢዩ። ምኽንያቱ ድማ፡ መምህር ኢብራሂም ቅኑዕን ዘይፈላልን ንህዝብን ሃገርን ዘቐድምን ዕጉስን ተቓላሳይ ብምንባሩ ኢዩ።
በዚ ኣጋጣሚ’ዚ ሰልፊ ዲሞክራሲ ህዝቢ ኤርትራ (ሰዲህኤ) ንመዋቲ መንግስተ-ሰማይ የዋርሶ፡ ንቤተሰቡን መቃልስቱን ድማ እግዚኣብሄር ጽንዓት ይሃቦምን ራሕሱ የውርደሎምን እናበልና ናይ ሓዘኖም ተኻፈልቲ ምዃና ንገልጽ።
መንግስተኣብ ኣስመሮም
ኣቦ መንበር ሰዲህኤ
EPDP NA Zone & Frankfurt Branch Hold Highly Important MeetingsWritten by EPDP Information Office
On 24 and 25 March, the EPDP North America Zone and the EPDP Frankfurt Branch held, respectively, very important periodical meetings, thus becoming exemplary EPDP organs in the rejuvenation and reinforcement programme to speed up the much delayed success of the struggle for democratic change in Eritrea.
The main agenda item of the EPDP North America Zone meeting was receiving performance reports from all branches in the United States and Canada. The meeting was highly satisfied with the success so far achieved in registering an increasing number of women as well as young boys and girls and the return to party ranks of former freedom fighters who were not so active in recent years. Meeting participants also commended the active participation in the recent fund-raising drive, and the ongoing efforts of the information and cultural units of the NA Zone.
On its part, the EPDP Branch for Frankfurt and Environs held its regular monthly meeting on 25 March with an educational topic as its main agenda item. Prepared and presented by Tadesse Asmelash, the branch chairman, the three-hour long educational discussion focused on provisions related to three stages in the struggle as enshrined in the EPDP Political Programme adopted at the Second Congress in the summer of 2015. The three stages covered in the discussion paper were:
- The current struggle for first removing the dictatorial regime in Eritrea;
- The common task of all national forces in the transitional period (after the fall of the regime). Priority tasks enumerated in the EPDP Political Programme include guaranteeing peace and security, and the building of institutions that would guarantee the future democratic state, and
- Thirdly, the political, economic and social pillars of a constitutional government in post-dictatorship Eritrea.
ጨንፈር ሰዲህኤ ፍራንክፎርትን ከባቢኣን ስሩዕ ኣኼባኡ ኣካይዱWritten by ሽማግለ ጨንፈር
ጨንፈር ሰዲህኤ ፍራንክፎርትን ከባቢኣን ብዕለት 25.03.2018 ስሩዕ ኣኼባ ኣኻይዱ። እዚ ንልዕሊ ሰለስተ ሰዓታት ዝተመደበ ኣኼባ‘ዚ ብናይ ኣቦ መንበር ጨንፈር ሰናይ ምንዮትን ምስጋና ንተሳተፍትን እዩ እተጀመረ። ድሕር‘ዚ ኣገዳስነት ኣብ ኣኼባታት ምስታፍን ሰዓተ ኣኼባ ምኽባርን ዝምልከት ሓጺር መብሂታት ብምቕራብ ኣብቲ ነቲ ዕለት‘ቲ ተታሒዙ ዝነበረ መዘራረቢ ነጥቢ ብምትኳር ኣብ ናይ 2015 ጉባኤ ሰልፊ ዝጸደቐን ዝተሓንጸጸን ፕሮግራምን ካብ ፖለቲካዊ ውሳኔታትን ሰልፊ ዘመልከተ ሰፊሕ ኣስተምህሮ ቀሪቡ።
ዕላማ ናይቲ ኣስተምህሮ መቐጸልታ ናይቲ ኣብ ዝሓለፈ ወርሒ „ሌላ ምስ ሰዲህኤን መሪሕነቱን“ ዝብል ንኣኼበኛታት ተዓዲሉ ዝነበረ ጽሑፍ ዝተኣሳሰር ኮይኑ፡ ገለ መንእሰያት እውን ንመደብ-ዕዮ ሰዲህኤ ዝምልከት ዝያዳ ኣፍልጦን ሌላን ንኽህልዎም ካብዝነበሮም ድልየት ተበጊሶም፡ ምዱብ ዝኮነ ኣስተምህሮን መብርሂታትን ንኽዋሃቦም ይውከሱ ብምንባሮምን እዩ።
በዚ መሰረት፡ ሰዲህኤ ሒዝዎ ዘሎ ዕማማት ናይ ቃልሲ ኣብ ሰለስተ ከፊሉ ከም ዝርእዮን፣ ሰለስቲኡ መድረኻት ዘለዎ ሕድሕድ ምትእስሳርን ፍልልይን ብንጹር ንተሳተፍቲ ኣኼባ ቀሪቡ። እቲ ቀዳማይ እዋናዊ ዕማም ንውድቀት ምልካዊ ስርዓት ዝካየድ መስርሕ ናይ ቃልሲ ክኸውን እንከሎ፡ እቲ ካልኣይ ድማ፡ ድሕሪ ውድቀት እቲ ስርዓት ከምኡ ዝኣመሰሉ ኣካላት ዳግማይ ንከይፍጠሩ ኣብ መሰጋገሪ መድረኽ ክከናወኑ ዘለዎም ጸጥታን ሰላምን ምርግጋእን፡ ውሕስነት ናብ ቅዋማዊ መንግስቲ ከብጽሑ ዝኽእሉ ስራሓትን እዮም። እቲ ሳልሳይ መድረኽ ድማ ኣብ ግዜ ቅዋማዊ መንግስቲ ክዕመሙ ዘለዎም ፖለቲካውን ቁጠባውን ማሕበራውን ጉዳያት እዮም። እዚ ዕማማት እዚ ኣብ ኣኼባ ድሕሪ ምግላጹን ኣብኡ'ውን ምርድዳእ ድሕሪ ምክያዱን፡ እቲ ዝሰፍሐ ዝርርብ ዝተኻየደሉ ጉዳይ፡ ኣብ‘ቲ ቀዳማይ ዕማም ንውድቀት እቲ ስርዓት ዝካየድ ዘሎ ቃልሲ ዝብል'ዩ ነይሩ። ኣብዚ ጉዳይ'ዚ ሰዲህኤ ኣብ ዘውጽኦ ምስ ኩሎም ደለይቲ ፍትሒ፡ ማለት ፖለቲካዊ ውድባትን ሰልፍታትን፡ ህዝባውያን ማሕበራትን ምጥርናፋትን ሓቢርካ ምስራሕ ዝብል እማመ ምርኩስ ብምግባር እዩ ኣኼበኛ ሰፊሕ ዝርርብ ኣካይዱ። ምኽንያቱ ውድቀት ዲክታቶርያዊ ስርዓት፡ ብሓደ ፖለቲካዊ ውድብ ወይ ሓይሊ ዝውዳእ ኣይኮነን። ናይ ኩሉ ደላይ ሰላምን ርግኣትን ፍትሕን ወዲ ሃገር ዋኒን ስለዝኮነ፡ ኤርትራዊ በየናይ መልክዕ ይወደብ ወይ ይጠርነፍ ብዘየገድስ ሓቢሩ ኣንጻር ምልኪ ክላዓል እዩ ዝግባእ። ኤርትራ ናይ ኩልና ኤርትራውያን ብጽሒት እያ። እትቐርቦን ኣትርሕቆን ዝኮነ ይኹን ዜጋ የለን። ስለዝኮነ እምነትና ብዘየገድስ፣ ኣብ ድሕነታን ድሕነት ህዝባን ኩልና ብሓባር ግዴና ከነበርክት ከምዝግባኣና ኣኼባ ርእዩ።
ስለዚ ድማ‘ዩ፡ ሰዲህኤ እዚ ኣብ ዓመት-ዓመት ምስ ኣባላት ካልኦት ውድባትን፡ ሰልፍታትን፡ ኣባላት ህዝባዊ ማሕበራትን፡ ውልቀ-ሰባት ደለይቲ ፍትሕን ዝገብሮ ኣህጉራውን ሰውራውን በዓላትን፡ ሰላማዊ ሰልፍታትን፡ ኣኼባታትን ሓቢርካ ምብዓል'ውን ከም ኣብነት ዝጥቀስ'ዩ።
ኣብቲ ኣኼባ ብገለ መንእሰያት ዝተላዕለ ሕቶን ኣኼበኛ'ውን ብሰፊሑ ዝተዘራረብሉን ድማ፡ ብድሕሪ ውድቀት ምልካዊ ስርዓት ካልእ ምልካዊ ስርዓት ከይመጽእ ካብ ሕጂ እንታይ ቅድመ-ምድላው ክግበረሉ ኣለዎ ዝብል ኣገዳሲ ሕቶ‘ዩ ነይሩ።
እዚ ሕቶ‘ዚውን ኣብ ፖለቲካዊ መደብ-ዕዮን ሰልፋዊ እማመን ዝተመርኮሰ እዃ ይኹን እምበር፡ እቲ መልሲ፣ ብቐዳምነት ሓንቲ ሰልፊ ወይ'ውን ውድብ ንበይና ስርዓት ክትቅይር ከም ዘይትኽእል፥ ለውጢ ብሓባራዊ ቃልሲ ናይ ኩሎም ደለይቲ ለውጢ ወይ'ውን ብህዝባዊ ናዕቢ ከም ዝመጽእ ክንኣምን ከምዝግባእን፡ እቲ እንደልዮ ቅዋማዊ መንግስቲ ክረጋገጽ ዝኽእል ድማ ኩልና ተቓወምቲ ሓይልታት ካብ ሎሚ ጀሚርና ኣብ ውሽጣዊ ኣሰራርሓና ንቅዋማውን ወይ ሕጋውን ዲሞክራስያውን ኣሰራርሓ ብግብሪ ምስ እንሰርሓሉን ኣነታኣታትዎን ጥራሕ ምዃኑ ክንርዳእ ከምዘድሊ፡ ውሕስነት ዲሞክራስያ ድማ ኣብ ምቋም ኣሳታፊ ዝኮነ ሓባራዊ መሰጋገሪ መድረኽ ክልለ ከምዝኽእን፡ ነጻ ህዝባዊ ማሕበራትን ምጥርናፋትን ሓይለን ጽፉፍ ኣሰራርሓን ኣወዳድባን ጌረን ተዳልየን ምስ ዝጸንሓን ጥራሕ እዩ፡ እቲ ዳሕራይ ከነቑሞ እንደሊ ልዕልና ሕግን፡ ዲሞክራስን፡ ወሳንነት ናይ ህዝቢ ዘውሓሰ ኣሳታፊ መንግስቲ ክኸውን ከም ዝኽእል ኣብነታት ዘሰነዮ መብርሂ ቀሪቡ።
ኣብ መጠረስታ ሓው ክብሮም ዓንዶም እውን፡ ነቲ ብዕለት 13.03.2018 ብኣባላት ህግደፍ ኣብ ደን ሃግ ሆላናድ ዝተኻየደ ሰላማዊ ሰልፍን መስደም ዝኮነ „2% መናበዪ ደቂ ስዉኣትና እዩ፡ ብድልየትና ኢና ንኸፍልን“ ዝብል ናይ ሓሶት ጭርሖታቶምን፡ ራዕድን ፍርህን ዝመልኦ መደናገሪ ተግባራቶምን ሽቑ`ርርትኦምን ዝምልከት መብርሂ ኣቕሪቡ።
ኣኼበኛ፡ ነቲ ሰልፊ ዲሞክራሲ ህዝቢ ኤርትራ ዝካየድ ዘሎ እማመ ናይ ሓቢርካ ምስራሕን ተሳትፍኡ ኣብ ህዝባዊ ምጥርናፋትን ንኽቕጽል፡ ኩላትና ደለይቲ ፍትሒ ንምጥርናፍን ንምትሕብባርን ኣበርቲዕና ክንሰርሓሉ ከም ዝግባእን ብዝብል ለበዋታት ኣኼባ ኣብ ሰዓቱ ብዝክረ ሰማእታት ተደምዲሙ።
More...
Eritrean Refugee School at Wad-Sherifey Ends 33rd Academic Year with SuccessWritten by Teklehaymanot Elfu, School Director
The Wad Sherifey elementary school for Eritrean refugee children in East Sudan ended its 33rd academic school year on 14 March 2018 in the presence of a large gathering of parents, invited guests and residents of the refugee camp of Wad-Sherifey.
As usual, the closing ceremony was marked with various entertainments including folklore, drama, poetry and speeches in Arabic, Tigrigna and English, as has been the school tradition since its inception in 1984. This academic year, covered between July 2017 and March 2018, was started with 678 students enrolled and ended with 619 who could take the final exams.
Among the invited guests were representatives of Sudanese Government institutions and township dignitaries. Also present were Father Ghebrai Bedemariam, a long-time friend of the school, and many Eritrean veteran freedom fighters, among them Messrs. Idris Ismail, Mohammed Adem Artaa and Kidane Ghebreab.
The School Director, Teklehaimanot Elfu, presented his welcoming address and report in Tigrigna, and the Arabic translation was made by Mohammed Saeed Demanta, one of the teaching staff. In his speech, the school director thanked the continued cooperation of parents, friends of the school including the Swiss-based donor association, ASEE (Association Suisse Enfance-Érythrée).
The report pointed out that the school is one of the leading centers of education in the region. Out of the 678 students registered at the beginning of the school year, some 61 students dropped out due to several reasons. The included financial hardships in their families meaning they had to go to work in order to support the family; and moving either abroad or to other areas in the Sudan. Thus, the remaining 617 (91%) composed of 258 females and 359 males completed their studies. Generally, the performance of the students was good. Those who achieved good marks and passed to the next grade are 540 (87.5%) students. Out of these, 211 are females and 329 are males. The total number of those who did not pass is 77 (39 females and 38 males).
The colourful school closing ceremony was finalized with presentation of prizes to high achievers in each class and distribution of certificates by Father Ghebrai Bedemariam and Idris Ismail, the Acting School Supervisor, who replaced Martyr Osman Ahmed, a long time friend and director of the school.
The Wad-Sherifey Refugee School is administered by the ERCCS (the Eritrean Red Cross-Crescent Society) whose president, Dr. Habtemichael Tekle, coordinates and networks support activities for the school internationally.
ጠንቂ ምዕጻው ዶብ ኤርትራን ሱዳንን ፖለቲካዊ ኢዩ።Written by ቤት ጽሕፈት ዜና ሰዲህኤ
ዶብ ኤርትራን ሱዳንን ብሃንደበት ምዕጻዉ ኣብ ዝሓለፈ ወርሒ መዛረቢ ጉዳይ ኰይኑ ምንባሩ ዝዝከር ኢዩ። ምኽንያት ናይ’ቲ ተወርዋሪ ሓይልታት ሱዳን (Sudanese Rapid Forces) ዶብ ኤርትራን ሱዳንን ምዕጻዉ፡ ኣብ ልዕሊ ናይ ስለያ ኣካላት ስርዓት ህግዲፍ ስጉምትታት ምውሳዱን ንዘይሕጋዊ ምስግጋር ደቂ ሰባትን ንብረትን ዝምልከት ኢዩ ዝብል መግለጺታት ኢዩ ክውሃቦ ጸኒሑ። ብማርቲን ፕላዉት ዝተዘርግሐ ሓበሬታን ብ19 መጋቢት 2018 ኣብ ሓርነት.ኦርግ ዝወጸን ጸብጻብን ከምዝሕብሮ ግን፡ እቲ ጠንቂ ምዕጻው ዶብ፡ ዘይሕጋዊ ምስግጋር ናይ ሰባትን ንብረትን ዘይኰነስ፡ ብኤርትራን ግብጽን እተመደበ፡ ስርዓት ፕረሲደንት ዑመር ሓሰን ኣልበሺር ንምግልባጥ ዝተገብረ ዘይተዓወተ ናይ ዕልዋ ሸርሒ ምንባሩ ዝሕብር እዩ።
እቲ ጸገም ፖለቲካዊ ምዃኑ ዝያዳ ዝሕብር ድማ፡ ፕረሲደንት ሱዳን ኣብ ልዕሊ ምኽትሉ ዝነበረን፡ ናይ ጸጥታን ስለያ ትከላቱን ዝገበሮ ምግልባጥ ናይ ሓለፍትን ኢዩ። ብተወሳኺ ሚኒስትሪ ዜና መንግስቲ ኤርትራ ብዕለት 23 መጋቢት 2018 ኣብ ዝሃቦ መግለጺ፡ መንግስቲ ቀጠር ንሱዳን 3 ሚግ ጀት ነፈርቲ ውግእ ከምዝሃበታ፡ መደበረን ኣብ ከሰላ ከምዝዀነ፡ ኣብረርተን ድማ ክልተ ቀጠራውያንን ሓደ ኢትዮጵያውን ምዃኖም ድሕሪ ምሕባር፤ ልኡኽ ሰበ-ስልጣን ቀጠር ምስ ኣምባሳደር ቀጠር ኣብ ካርቱም ኰይኖም ነቲ ሱዳንን ኢትዮጵያን ኣቝመንኦ ዘለዋ ሓባራዊ ናይ ምክልኻል ሰራዊት ብጽሖት ከምዝገበሩ ገሊጹ ኣሎ። እዚ ሓባራዊ ናይ ምክልኻል ሰራዊት’ዚ ብቀጠር ዝምወልን ብትካላት ስለላ ሱዳን ምክትታል ዝግበረሉን ምዃኑ’ውን ጠቒሱ።
እዚ ኵሉ ሓበሬታታት’ዚ እምበር፡ እቲ ኣብ መንጎ ኤርትራን ሱዳንን ተፈጢሩ ዘሎ ወጥሪ ናይ ዘይሕጋዊ ምስግጋር ንብረትን ሰባትን ከምዘይኰነ ኢዩ ዝሕብር።
ቤት ትምህርቲ ኤርትራውያን ስደተኛታት ወዲ–ሸሪፋይ ናይ 2017–2018 ዓመተ ትምህርቲ ዓጽያWritten by ምምሕዳር ቤት ትምህርቲ ወድሸሪፈይ
መባእታዊ ቤት ትምህርቲ ኤርትራውያን ስደተኛታት ወዲ–ሸሪፋይ ረቡዕ ዕለት 14 መጋቢት 2018 ዓመታዊ ትምህርቲ ብዓወት ክም ተዛዘመ ክሕብር እፈቱ።
ኣብ መኽፈቲ ዓምታዊ በዓል ቤት ትምህርቲ ፡ ተጋደላይ ተኽለሃማኖት እልፉ ዳይረክተር ናይቲ ቤት ትምህርቲ ነቶም ዓበይቲ ኣጋይሽና በኣስማቶምን መዝነቶምን እንዳ ጠቐሰ ኣንቋዕ በደሓን መጻእኩም እንቋዕ ደማ ናብ መወዳእታ ዓመተ ትምህርቲ 2017- 2018 ኣብጽሓና ደሕሪ ምባል፡ ዓመታዊ ጎዕዞ ቤት ትምህርትን ዝተሳለጠ መደባትን ብዝርዝር ገሊጹ፡ ነቶም ንዚ መደባት ከዕመምን ክሳለጥን ዘገበሩ ኣብ ሩሑቕን ቀረባን ዝርከቡ ገበርቲ ሰናይ ወልቀ ሰባትን ማሕበራትን ቀጻልነት ናይዚ ቤት ትምህርቲ ንምርግጋጽ ለይትን መዓልትን ዝጽዕሩን ዝደኽሙን ዘለው በፍላይ ደማ እታ ንዶሞዝ ምምህራን ዉሑስ ንምግባር እትጽዕር ማሕበር ረደኤት ስዊስ ንሕጻናት ኤርትራውያን (ASEE) ለዑል ምስጋና ይብጸሓዮም በለ፡፡
በዘዕባ ደረጃ ትምህርቲ ከገልጽ ከሎ ድማ ዝብዝሑ ትማሃሮ ትምህርቶም ብጉቡእ ዘከታተሉ ኮይኖም ዘነኣድ ትምህርታዊ ዉጽኢት ኣመዝጊቦም ኢዮም ብምባል ኣመስጊንዎም፣ ነቶም ቡዙሕ ቡኩራት ዘለዎም ድኹማት ትማሃሮ ደማ ተስፋ ካይቆረጹ ትምህርቶም ክቕጺሉ ንዝመጽእ ዘሎ ዓመት ብጉቡእ ትምህርቶም ተኸታቲሎም እቲ ዘደሊ ደረጃ ብምምዝጋብ ክዕወቱ ክምዘለዎምን ኣብዚ ግደ ወለዲ ደማ ዓቢ ተራ ክምዘለዎ ኣገንዚቡ፡፡
ካብዚ ቀጺሉ ኣብዚ ናይ 2017 – 2018 ዓመተ ትምህርቲ፣ ቤት ትምህርቲ ወዲ–ሸሪፋይ 678 ተማሃሮ መዝጊባ ብ617 ተማሃሮ ዓመታዊ ትምህርታ ድማ ዛዚማ ። ብዛዕባ ምቁራጽ ትምህርቲ፣ ተማሃሮ ዝተፈላለየ ምኽንያታት ኣለዎም ገለ ተማሃሮ ናይ ወጻኢ ዕድል ዝረኸቡ ክኾኑ እንከለው ገለኦም ደማ ብናይ መናባብሮ ጸገማት ናብ ስራሕ ተዋፊሮም ፡ገለኦም’ውን ቦታ ዝቐየሩ እዮም። ካብዚኣቶም 617 ትማሃሮ ብጉቡኡ ዓመታዊ ትምህርቶም ክም ዝወዱኡ ገሊጹ። ካብዚኦም እቶም 359 ደቀ ተባዕትዮ ክኹኑ ከለው እተን 258 ደማ ደቀ ኣንስትዮ አየን። ዝሓለፉ ተማሃሮ 540 ክኹኑ ኣንከለው 329 ደቀ ተባዕትዮ እዮም፣ እተን 211 ደማ ደቂ ኣንስትዮ አየን። ስለዚ ዘይሓለፉ ተማሃሮ 77 ክኾኑ እንከለው 38 ደቀ ተባዕትዮ እዮም ፡ 39 ከኣ ደቀ ኣንስትዮ አየን። ፡ ብሚእታዊት ከግለጽ ከሎ ደማ 87.5 % ዘሓለፉ ከኹኑ እንከለው 12.5 % ደማ ዝተረፉ ኢዮም ብምባል ቃሉ ደምዲሙ። ምምህር መሓመድ ስዒድ ደማ ነቲ ቃል ናይ ዳይረክተር ብቋንቋ ዓረብ ኣንቢቡዎ ።
ተማሃሮ ቤት ትምህርቲ ወዲ ሸሪፋይ ኣቕረብቲ መደባት ማለት ኣናውንሰራት ባዕሎም ኢዮም ኔሮም - ግጥሚታት- ትያትር - ተዋሰኦ - ብቋንቋታት ዓረብን ትግሪኛን እንግሊዝኛን ጌሮም ነቲ ህዝቢ ኣደሲቶሞ ውዒሎም። ኣብቲ በዓል ሽማገለ ቤት ትምህርቲ - ወለዲ - ሓለፍቲ ተካላት መንግስቲ ሱዳን - ኣዝዩ ሰፈሕ ህዝቢ ካብ ተቐማጦ ማዓስከር ወዲ ሽሪፋይ ተሳቲፎም ግርማ ሂቦሞ ውዒሎም። ክሙኡ’ውን ቡዙሓት ገዳይም ተጋደልቲ ተሳቲፎሞ። ኣብ ምወደእታ ደማ ኣባ ገብራይ ብኢደማርያምን እድሪስ እስማዒልን ንቀዳሞት ተማሃሮ ባጀላታት ዓዲሎም ።
ዝተሳለጠ መደባት
ቤት ትምህርቲ ወዲ ሸሪፋይ ለዕሊ 30 ዓመት ዕድመ ዘለዋ ቤት ትምህርቲ ኮይና ብጽፈትን ሰነስርዓትን እትልለ ቤት ትምህርቲ ኢያ ኣብ ዓዓመት ለዕሊ 670 ተማሃሮ ካብ ክሊተኡ ጾታ ተምዝግብ፡፡
- ኣብዚ ዓመትዚ ፊንስትራታት ብምልኡ ብቤትሮ ተጸጊኑ መሸፈኒ ተጌርላ፡
- ኩሉ ደጋዊ ክፍሊታት ቅድሚትን ደሕሪትን መንደቚ ተጸጊኑ ማለት (መስጠባ ) ብጡብ ተነዲቚ እዩ።
- ን678 ተማሃሮ ጨርቂ ዓለባ፣ ዩኒፎሩም ዝኽውን ንደቂ ኣንስትዮ ሙሉእ ላዕልን ታሕትን ንደቂ ተባዕትዮ ደማ ካምቻ ተዓዲሉ ኢዩ።
- ሕክምና ናይ ሂላል ኣል ኣሕመር ኣልሱዳኒ ኣብ ወዲ ሸሪፋይ ንተማሃሮና ብናጻ ተሕክሞም ኢያ።
- ሎሚ ዓመት ብሓሌት ማሕበር ኣል ( ሙንተዳ ) ኣል እስላሚያ ነዊሕ ግዜ ከሳቕየና ዘጽንሐ ናይ ማይ ሽግር ሰለ ዝተቓለለ ገለ ኣግራብ ከንተክል ብቒዕና ኢና።
ምስ ክብሪ ናይ ዕዳጋ ዝመጣጠን ኣይኩን እምበር ዓቕምና ዘፍቅዶ ንመማህራን 20 % ወሰኽ ደሞዝ ተጌርሎም ኢዩ ።
- ሽማገለ ቤት ትምህርቲ ብሓሙሽተ ( 5 ) ወለዲ ቆይማ ንሳቶም ደማ ፦
1- ማንደር መሓመድ ማንደር 2- መኮነን ሓደራ ስብዖ 3- እድሪስ ሓጃጅ እድሪስ 4-ኪዳነ ገብረኣብ ቦኽራጸን 5-ናቲ
ፍካክ እድሪስ።
ሰዲህኤን ግዱሳትን ኣብ ቶሮንቶ: ኣብ እስራኤል ንዘለዉ ስደተኛታት ዝሕግዝ ናይ ሓባር ድፍኢት ኣካይዶምWritten by ቤት ጽሕፈት ዜና ሰዲህኤ
ኣቶ ትኩእ ተስፋይ ኣባል ማእከላይ ባይቶ ሰልፊ ዲሞክራሲ ህዝቢ ኤርትራን ኣብ ሃገረ ካናዳ ከተማ ቶሮንቶ ዝርከቡ ኣብ ሰብኣዊ መሰል ዝነጥፉ ግዱሳት ኤርትራውያን ኣብ ካለኣይ ሰሙን ናይዛ ሒዝናያ ዘለና ወርሒ፡ ክልተ ኣገደስቲ ጸገም ኤርትራውያን ሓተቲ ፖለቲካዊ ዑቕባ ኣብ እስራኤል ኣብ ምፍታሕ ዝሕግዙ ሓባራዊ ተግባራት ፈጺሞም። እቲ ቀዳማይ ተግባር ምስ እቲ ጉዳይ ዝምልከቶም ካናዳዊ ሚኒስተር ርክብ ምግባር ክኸውን እንከሎ፡ እቲ ካለኣይ ሓባራዊ ተግባር ከኣ ምስተን ኣብ ከናዳ ዑደት ዘካይዳ ዝነበራ ኣብ ሕቡራት ሃገራት ኣብ ጉዳይ ሰብኣዊ መሰል ኤርትራውያን ዝሰርሓ ክኢላ ኣኼባ ምክያድ ነይሮም።
ምስ ኤርትራውያን ዝተራኸበኡ ካናዳዊ ሚኒስተርን ናይ ሕቡራት ሃገራት ክኢላን ሰብኣዊ መሰልን
እዞም ኣባል ማእከላይ ባይቶ ሰዲህኤን ኤርትራውያን ግዱሳትን ኣብ ቶሮንቶ ብሓባር ምስ ካናዳዊ ሚኒስተር ጉዳያት ተመዛበልቲ፡ ስደተኛታትን ዜግነትን ኣሕመድ ሑሴን ብሓፈሻ ብዛዕባ ኣስጋኢ ኩነታት ኤርትራውያንን፡ 40 ሺሕ ዝበጽሑ ካብኣቶም 27 ሺሕ ዝኾኑ ኤርትራውያን ኣብ እስራኤል ዘለዉ ስደተኛታት ኣብ ዝምልከት ተዘራሪቦም። እቶም ሶማሊያ ዝመበቆሎም ካናዳዊ ሚኒስተር እቲ ናይ ስደተኛታት ጸገም ብግቡእ ከም ዝርደኦም ጠቒሶም፡ ኣብ መጻኢ ምስቲ ልኡኽ ዘለዎም ርክብ ከም ዝቕጽል ቃል ኣትዮም።
እቲ ካለኣይ ተግባር ርክብ ምስ ወይዘሮ ሸይላ ኪታሩዝ ወካሊት ሕቡራት ሃገራት ኣብ ሰብኣዊ መሰል ኤርትራ ኣብ ዋና ከተማ ካናዳ ኦታዋ እዩ ነይሩ። ምስ ኣቶ ትኩእ ተስፋይ ኣባል ማእከላይ ባይቶ ሰዲህኤ ናብቲ ርክብ ዝመጸ ካብ ቤት ማእሰርቲ ዝሃደመ ኤርትራዊ ብዛዕባ ሓድሽ ኩነታት ኣተሓሕዛ ቤት ማእሰርቲ ኣብ ኤርትራ ነተን ናይ ሕቡራት ሃገራት ክኢላ ሰብኣዊ መሰል ሓበሬታ ኣስኒቑ። ወይዘሮ ኪታሩዝ ቅድሚ ኣብ መበል 37 ክርብ ባይቶ ሕቡራት ሃገራት ሰብኣዊ መሰል ናይ 12 መጋቢት 2018 መደረ ከስመዓ ካብ ካናዳ ናብ ጀነቫ ምብጋሰን ምስቲ ኣባል ማእከላይ ባይቶ ሰዲህኤ ዝነበሮ ልኡኽ ን3 ሰዓታት ዝኣክል ጸኒሐን። ኣቶ ትኩእ ተስፋይ ኣብቲ ስራሕ ንዝተሳተፉ ገዛኢ ሓገስ ካብ ዊኒፐግን ዮሴፍ ኣልኣዛር ካብ ቶረንቶን ስለቲ ርክባት ኣብ ምውዳብ ዝግበርዎ ሓገዝ ኣመስጊንዎም።
ኣቶ ትኩእ ተስፋይ ኣብ ከባቢ ቶሮንቶ ኣብዚ እዋንዚ ኤርትራዊ ቃልሲ ንደሞክራስያዊ ለውጢ ዝጠልቦ ኣብ ምብርካትን ዝተጨነቑ ኤርትራውያን ስደተኛታት ኣብ ምሕጋዝን ብፍላይ ከኣ ነቶም ኣብ እስራኤል ዘለዉ ኣብ ዝምልከት ቅድሚት ዝስለፍ እዩ።
ኣብ ካናዳ ዝርከባ ጨናፍር ሰዲህኤ፡ ምንስቅስቓሳተን ኣብ ህዝባዊ ምልዕዓልን ህዝባዊ ዲፕሎማስን ከም ዘተኩር ኣቐዲሙ ዝተሓበረ ክኸውን እንከሎ፡ ኣብዚ መዳይ ኣብ መላእ እታ ሃገር ተስፋ ዝህብ ውጽኢት የመዝግባ ኣለዋ። ኣቐዲሙ ከም ዝተሓበረ ኣብ ምዕራባዊ ከናዳ ከባብታት ዊኒፐግ፡ ካልጋሪን ኢድሞንቶንን ዘለዋ ጨናፍር ርኡይ ውጽኢት ኣብ ዝተመዝገበሉ ዝተፈላለየ መዳያት ዝነጥፋ ኮይነን፡ ኣብ ዞባ ሰሜን ኣሜሪካ መሪሕነት ከም ሓድሽ ክቐውም እንከሎ እውን ፍሉይ ኣስተዋጸኦ ኣበርኪተን እየን። ኣቶ ናይዝጊ ባህላይ ከኣ ኣብቲ ከባቢ ምልዕዓል መንእሰያት ንክሕይል ልሉይ ኣብርክቶ ዝገበረ እዩ። ጨንፈር ቶረንቶ ብወገና ኣብቲ ንቡር ምንቅስቓሳ ክትቅጽል እንከላ፡ ኣብዚ ቀረባ ግዜ ኣርባዕተ ሓደስቲ ኣባላት ሰልፊ ተጸንቢሮማ ኣለዉ።


text:
‘ናብታ ሰበይቲ ግልጽ ኢሉ ኸኣ ንስምኦን፥ “ነዛ ሰበይቲ እዚኣስ ትርእያዶ አሎኻ፧ ኣነ ኣብ ገዛኻ ኣትየ ንእግረይ ማይ ኣይሃብካንን፡ ንሳ ግና ብንብዓታ ኣእጋረይ ኣጠልቅያቶ ብጸጉሪ ርእሳውን ደሪዛቶ። ንስኻ ኣይተሰዓምካንን፡ ንሳ ግን ካብ ዝኣቱ ጀሚራ ኣእጋረይ ካብ ምስዓም ኣየቋረጸትን። ንስኻ ንርእሰይ ብዘይቲ ኣይለኼኻንን፡ ንሳ ግን ኣእጋረይ ብቅብኢ ለኸየቶ። ስለዚ፡ ንሳ ብዙሕ ስለ ዘፍቀረት፡ እቲ ብዙሕ ሓጢኣታ ተሐዲጉላ እዩ፡ እብለካ አሎኹ። እቲ ቚሩብ ዝተሓድገሉ ግን ቚሩብ እዩ ዜፍቅር” በሎ። ንኣእ ኸኣ፥ “ሓጢኣትኪ ተሐዲጉልኪ እዩ” በላ። እቶም ምስኡ ኣብ መኣዲ ተቐሚጦም ዝነበሩ ኸኣ ንሓድሕዶም፥ ~እዝስ ሓጢኣት ከይተረፈ ዚሐድግ፡ መን ኮይኑ እዩ፧ ኪብሉ ጀመሩ። ንሱ ከኣነታ ሰበይቲ፡ “እምነትኪ እያ ዘድሓነትኪ፡ ብሰላም ኪዲ!” በላ። (ሉቃ 7.44-50)
ዝኸበርኩም ኣሕዋትን ኣሓትን! ደሓንዶ ሓዲርኩም!
ክንበብ ኣብ ዝሰማዕናዮ ኣብቲ መኣዲ ስምዖን ፈሪሳዊ ተቀሪቦም ዝነበሩ “እዝስ ሓጢኣት ከይተረፈ ዚሐድግ፡ መን ኮይኑ እዩ፧” ክብሉ ንረኽቦም፣ ኢየሱስ ንዓኦም ዕንቅፋት ዝኾኖም ነገር ገሩ፣ ሓንቲ ናይቲ ከተማ ሰበይቲ ብኩሎም ከም ሓጢኣተኛ ትፍለጥ ኣብ ገዛ ስምዖን ትኣቱ እሞ ኣብ እግሪ ኢየሱስ ተምበርኪኻ ጽቡቕ ሽቱ ዘለዎ ዘይቲ ተፍስስ፣ ኩሎም ኣብቲ መኣዲ ዝነበሩ ከጒረምርሙ ይጅምሩ፣ ኢየሱስ ብሓቂ ነቢይ ነሩ እንተዝኾውን እዚ እዛ ሰበይቲ ትገብሮ ዘላ ክቅበሎ ኣይነበሮን። እተን ከምዚኣ ሰበይቲ እዚኣ ሓጢኣተኛታትን ድኻታትን ዝኾና ወላ እቶም ኣሕሉቅ ከይተረፉ ብሕቡእ ዝረኽብወን እንተዘየሎ ብእምኒ ተወቂረን ክሞታ ኣለወን፣ ከም ኣተሓሳስባ ናይቲ ግዜቲ እንተኾይኑ ሓጥእን ጻድቅን ንጹሕን ዘይንጹሕን ንጹር ብዝኾነ መንገዲ ክፈላለዩ ነርዎም። እንተኾነ ናይ ኢየሱስ ኣመለኻኽታ ካብዚ ይፍለ ነሩ፣ ኣብ ገሊላ ተልእኮኡ ካብ ዝጅምር ኣትሒዙ ናብ ለምጻማት ኣጋንንቲ ዝሓዝዎምን ንዝሓመሙን ኣላዩ ንዘይብሎምን ብምቅራብ ይፍውሶም ነሩ፣ እዚ ከምዚ ዓይነት ጠባይ ልሙድ ስለዘይነበረ ነቶም ተጻረርቱ ጻዕጻዕ የብሎም ነሩ፣ ዝሳቀ ሰብ እንተልዩ ኢየሱስ ውራይ ኢሉ ነቲ ስቃይ ይስከሞን ይርሕራሓሉን፣ ኢየሱስ ከምቶም ጽንዓት ክብሉ ዝምህሩ ንስቃይ ብጽንዓት ተጻዊርካ ምኽኣል ክምህ ዘይምባል ኣይኮነን ዝመሃረ እንታይ ደኣ ስቃይ ብጻይካ ክትካፈሎ ከምዘሎካ ብምምሃር ባዕሉውን ንስቃይና ተኻፊሉ ምሕረቱ ከምዝለገሰልና ይገልጽ። ልቡ ምሉእ ምሕረት ስለዝኾነ ከኣ ኣብ ቅድሚ ስቃይ ደቂ ሰባት ዝስምዖን ዝገብሮን ምሕረት እዩ፣ ስለእነደንግጾ ይርሕራሓልና፣ ኣብ ወንጌል ኣብ ዝተፈላለየ ክፍልታት ዝጠመዩን ዝጸምኡን ምስ ረኣየስ ይኹን ብዝተፈላለይ ሕማም ነፍስን ስጋን ንዝተደነሰ ብምዕዛብ ከምዝርሕራሓሎምን ከምዝፍውሶምን ይገልጽ። ልቢ ኢየሱስ ንልቢ እግዚአብሔር ኣብ ማእከልና ህልው ገሩ ከምዝገልጾን ዝሳቀ ሰብ ምስ ረኣየ ብኡ ንብኡ ክሓዊ ሓራ ክወጽእን ምልኣት ሕይወት ክረክብን ከምዝደሊ ንግንዘብ፣
ስለዚ ኸኣ እዩ ኢየሱስ ኢዱ ዘርጊሑ ንሓጢኣተኛታት ዝቅበል፣ ሎሚ እውን እንተኾነ ኣብ ግጉይ ሕይወት ዝነብሩ ዝምልከታኦም ርሕሩሓት ኣዕይንቲ ብልቢ እግዚኣብሔር ብተስፋ ዝጥምቶም ዝሰኣኑ ኣለው፣ ኢየሱስ ግን ወላውን ናይቶም ግጉይ ምርጫ ዝገበሩ ዳግም ክትንሥኡ ከምዝኽእሉ ይርኢ፣ ኢየሱስ ወትሩ ብክፉት ልብን ዝተዘርግሓ ኣእዳውን ይምሕር ይሓቊፍ ይርዳእ ይቀርበና! እዚ እዩ ኢየሱስ ማለት! እዚ ማለት ግን ብቀሊሉ ዝርከብ ቊሩብ ዋጋ ዝኽፈሎ ኮይኑ ስለዝረኣየና ንዝንግዕ፣ ኣብ (ማር 2.1-12) ንሓደ ሰብ ሓጢኣትካ ተሓዲጉልካ ምስ በለ ክቃወምዎ ተረኽቡ፣ እዚ ሰብዚ ብድርብ ጸገም ይሳቀ ነሩ ብሓደ ወገን ለሚሱ ክኸይድ ይኽእል ኣይነበረን በቲ ካልእ ወገን ከኣ ሓጢኣቱ ይፍለጦ ነሩ፣ ክርስቶስ ከኣ ነቲ ዝዓበየ ስቃዩ ስለዝተረድኤ ‘ወደይ ሓጢኣትካ ተሓዲጉልካ’ ክብል ነጻነት ይእውጀሉ። ነቲ ተጻዒንዎ ዝነበረ ሓጢኣተኛ ምዃን ይቅንጥጠሉ፣ ኣብኡ ካብ ዝነበሩ ጸሓፍቲ ከኣ ከምቲ ሎሚ ኣብ ማእከልና ዘለዎ ካቶሊካውያን ፍጹማን ኢና ብምእማን ንካልኦት ዘቆናጽቡ ክትርኢ ክንደይ ኮን የሕዝን፣ እቲኦም ጸሓፍቲ እውን ኢየሱስ ሓጢኣትካ ተሓዲጉልካ ክብል ምስ ሰምዑ ንእግዚአብሔር ይጸርፍ ኣሎ ከመይ እግዚኣብሔር ጥራሕ እዩ ሓጢኣት ዝሓድግ ብማለት ኣጒረምረሙ፣ ወዮ እቲ ነዚ ዝብል ዝነበረ ወዲ እግዚኣብሔር ምዃኑ ዘንጊዖም፣
ንሕና እዞም ከድካ ብምንዛዝ ብቀሊሉ ሕድገት ሓጢኣት ምርካብ ዝለመድና ኢና ኮይኑ ግን እዚ ንፍቅሪ እግዚብሔር ዓቢ ዋጋ ኣኽፊልዎ እዩ፣ ወዱ ኣብ መስቀል ከምዝውዕል ዝገበረ እዩ፣ ነዚ ወላ ንእንኮ ሰብ እውን ምገበሮ ከመይ ምሕረቱ ንዘለዓለም እዩ፣ ኢየሱስ ኣብ መስቀል ዝተሰቅለሉ ቀንዲ ምኽንያት ሕሙማት ንምፍዋስ ወይውን ፍቅሪ ንምስባኽ ወይውን ብፅዕና ንምእዋጅ ኣይኮነን እንታይ ደኣ ስለ ሕድገት ሓጢኣት እዩ ተሰቂሉ ምሉእ ነጻነት ደቂ ሰባት ወሳኒ ሓርነት ልቢ ደቂ ሰባት ንምምጻእ እዩ ተሰቂሉ፣ ከመይ ፍጹም ፍቅሪ ስለዝኾነ ወዲሰብ ምስቲ ዘይድመስስ በሰላ ሓጢኣት ኣቦና ኣዳም ንዘለዓለም ክሳቀ ስለዘይደለየ ወትሩ ንሓጢኣተኛታት ከናዲ ይወፍር ንሕና ኩልና ከኣ ክፍልና ምስእዚኦም እዩ።
ብኸምዚኸስ ሓጢኣተኛታት ይመሓሩ፣ እዚ ምሕረትዚ ኣብ ደረጃ ስምዒትን ስነኣእምሮን ዝተርፍ ኣይኮነን ሓዲስ ተስፋን ሓዲስ ሕይወትን ዝህብ ሓዲስ ልቢ ዝፈጥር ጐይታ እዩ። ብፍቅሪ ዝተሓትመት ሕይወት ይህብ። ከም ኣብነት ናይቲ ኣካቢ ቀረጽ ዝነበረ ብኩሎም ሓጢኣተኛ ዝቊጸር ዝነበረ ሓዋርያ ክርስቶስ ይኸውን፣ ዘኬዎስ ሃብታምን ብብልሽውና ዝተቈማጠዔን ኣብ ሓደ ገባር ሠናይ ይቅየር፣ እታ ሓሙሽተ ኣሰብኡት ዝነበርዋ ሳምራዊት ሰበይቲ ንዘለዓለም ካብ ውሽጣ ዝፍልፍል ማይ ሕይወት ትረክብ፣ በዚ ከምዚ ዝበለ ኣገባብከስ ኢየሱስ ንልቢ ደቂሰባት ይልውጥ ምስ ነፍስ ወከፍና ከኣ ከምዚ እዩ ዝገብር፣
እግዚኣብሔር ንቤተክርስትያን ምንም ብዘይጋገዩ ሰባት ዘይምቋሙ ከተሓሳስበና ኣለዎ። ቤተክርስትያንከስ ምሕረትን ርሕራሐን እግዚኣሔር ብዘስተማቅሩ ሓጢኣተኛታት ዝቆመት እያ፣ ቅ.ጴጥሮስ ደርሆ ምስ ነቀው ብዛዕባ ገዛእ ርእሱ ልዕሊ እቲ ልቡ ዘሕበጠሉን ካብ ካልኦት ንርእሱ ኣብሊጹ ዝምልከተሉን ዝነበረ ናእዳን ተስፋን ዝተገልጸሉ ክፈልጥ ክኢሉ፣
ዝኸበርኩም ኣሕዋትን ኣሓትን! ንሕና ኩልና ድኻታትን ሓጢኣተኛታትን ኰና ናይቲ ዝልውጠናን ዕለት ዕለት ተስፋ ዳግም ዝህበናን ምሕረት እግዚኣብሔር ዘድልየና ኢና፣ ነቶም ነዚ ዝርድኡ ሰባት ከኣ እግዚአብሔር ነታ ብፍቅሪ ኣሕዋትን ኣሓትን እትልለ ዝዓበየት ትዕድልቲ ንማንም ዘይትኽላእ ምሕረት ንተልእኮኦም ይልግሰሎም፣ ተስፋናኸስ እዚ እዩ። በዚኸስ ኣብ መሓሪ ዝኾነ ፍቅሪ ኢየሱስን ኣብ ምሕረቱን ብምትእምማን ንቅድሚት ንገስግስ፣ እንክብሉ ናይ ቤተክርስትያን ቀንዲ ተልእኮ ገሊጾም።


text:
ቅዱስ ኣቦና ር.ሊ.ጳ. ፍራንቸስኮ ካብ ዕለት 27 ሕዳር ክሳብ ዕለት 30 ሕዳር 2017 ዓ.ም. ኣብ ምያንማር ዓለም ለኻዊ ሓዋርያዊ ምብጻሕ ከካይዱ ምዃኖም ቅድም ክብል ተገሊጹ ከምዝነበረ እንክዝከር፡ ቅዱስነቶም ዕለት 17 ሕዳር 2017 ዓ.ም. ናብ ሃገረ ምያንማርን ነቲ 51 ሚሊዮን ሕዝቢ’ታ ሃገርን ኣብ ዘመሓላለፍዎ ናይ ምስማዐ ርእየት መልእኽቲ፥ ናይ ኢየሱስ ክርስቶስ ወንጌል፡ መልእኽቲ ዕርቅን ምሕረትን ሰላምን ዝኾነ ቃል ከበስረኩም ናባኹም ክመጽእ እየ ቢሎም ብፍላይ ነቶም ኣብታ ብዙሃን ናይ ቡድሃ ሃይማኖት ሰዓብቲ ዝነብሩላ ሃገር ንዝርከቡ ኣስታት 700 ሺሕ ዝግመቱ ምእመናን ካቶሊካዊት ቤተ ክርስቲያን እናሓሰቡ፥ እቲ ናተይ ናባኹም ምብጻሕ ኣብ እግዚኣብሔር ኣብ ዘለኵም እምነትን እቲ ናይ ኵሉ ሰብኣዊ ፍጥረት ሰብኣዊ መሰልን ክብር ምኽባር ዝብልን ልባትና ነቲ ካባኻ ዝተፈልየ ምኽፋትን ብፍላይ ንድኻታትን ነቶም ኣብ ሕሱም ድኽነት ንዝርከቡ ኣሕዋት ቀረባ ምዃን ዝብል ብቓልን ሕይወትን ኣብ እተቕርብዎ ወንጌላዊ ምስክርነት ንምጽናዕ እዩ ከምዝበሉ ልኡኽ ጋዜጠይና ራዲዮ ቫቲካን ኣመደዮ ሎሞናኮ ሓቢሮም።
ስኒት ንምሕናጽ ዝግበር ዝዀነ ይዅን ጻዕሪ ምኽባር
ክበጽሓኩም ሃረርታ ኣሎኒ፡ እዚ ሃረርታይ’ዚ እግዚኣብሔር ከሳልጦ ፍቓዱ ይዅን። ነቲ ስኒት ንምርግጋጽ ዝግበር ዝዀነ ይኹን ጻዕሪ ብዘኽብርን ብዘተባብዕን መንፈስ ናባኹም አብል። ኣመንቲ ይዅኑ ሰብ ጽቡቕ ድላይ ኵላቶም ሓድ ሕዳዊ ምርድዳእን ምክብባርን ዝዓሰሎ ሕብረተሰብ ንምሕናጽ ዘለዎ ኣገዳስነት ዘስተውዕሉን ኩላትና ደቂ ሓደ እግዚኣብሔር ብምዃንና ድማ ከም ሓደ ሰብኣዊ ስድራ ብሓባር ምንባርን ንናይ ሓባር ጥቕምን ኣብ ምርግጋጽ ዝዓዩ ብዙሓት ምዃኖም ኣብ መልእኽቶም ቅዱስ ኣቦና ዘኪሮም፡ ነቲ ናቶም ኣብ ምያንማር ምብጻሕ ንምእንጋድ ዘድሊ ኵሉ ምቅርራባት ዘሳልጡ ንዘለዉ ምያንማርያውያን ኣመስጊኖም፡ እቲ ናተይ ናባኹም ምብጻሕ ኣብ ኩሉን ንኹልን ብዘይ ፍልልይ ናይ ተስፋን ምትብባዕን መንፈስ ኰይኑ ክርከብ ስለይ ጸልዩ። ኣብ ልዕሌኹምን ልዕሊ ኣባይቲ ስድራኹምን ናይ ሓሴትን ሰላምን ቡራኬ እግዚኣብሔር እምሕጸን ከምዝበሉ ዝሓበሩ ልኡኽ ጋዜጠይና ራዲዮ ቫቲካን ሎሞናኰ ኣስዒቦም፥ ቅዱስ ኣቦና ድሕሪ ምያንማር ካብ ዕለት 30 ሕዳር ክሳብ ዕለት 2 ነሓሴ 2017 ዓ.ም. ድማ ኣብ ሃገረ ባንግላደሽ ዓለም ለኻዊ ሓዋርያዊ ምብጻሕ ከካይዱ ምዃኖም የዘኻኽሩ።


text:
ቀዳማይ ሚንስትር ስጳኛ ፐድሮ ሳንቹዝ ሎሚ ሶኑይ ነታ ኢጣልያን ማልታን ኣብ ወደባተን ከይትዓርፍ ን ን ን ንዝኸልከላኣ 600 ስደተኛታት ዝጸዓነት መርከብ ኣብ ወደባት’ታ ሃገር ክትዓርፍ ምፍቓዶም ገሊጾም።
ሚንስትር ውሽጣዊ ጉዳያት ኢጣልያ ማትዮ ሳልቪኒ ካብ ማእከላይ ባሕሪ ዝደሓኑ ኣስታት 600 ስደተኛታት ዝጸዓት ጀልባ ኣብ ወደባት’ታ ሃገር ከይትዓርፍ ምኽልካሉ ተገሊጹ።
መራሒ የማናዊ ሊግ ፓርቲ ዝኾኑ ማትዮ ሳልቪኒ ንዋሕዚ ኣፍሪቃዊያን ስደተኛታት ናብ ኢጣልያ ደው ንምባል ብዘካየዶ ዘሎ ወፍሪ ነታ ዋንነታ ናይ “ሓካይም ብዘይዶብ” ዝኮነት ስደተኛታት ዝጸዓት ጀልባ ኣብ ወደባት ኢጣልያ ከይትዓርፍ ምክልካሉ ተሓቢሩ’ሎ።
እታ መርከብ 123 አላይ ዘይብሎም ትሕቲ ዕድመ ህጻናት፡11 ካልኦት ህጻናትን ነፍሰጾር ደቂ ኣንስትዮ ዝርከብዎም 629 ስደተኛታት ጽዒና ምንባራ ተፈሊጡ’ሎ።
አባላት እታ መርከብ ነቶም ስደተኛታት ንተወሳኺ ሓደ መዓልቲ ክምግቡ ዘኽእል መግቢ ከምዘለዎም እንተገለጹ እኳ ብዓለምለኸ ሕጊ መሰረት ኢጣልያ እታ መርከብ ኣብ ወደባ ከይትዓርፍ ናይ ምክልኻል መሰል ከምዘይብላ ብተወሳኺ ሓለዋ ባሕሪ ሊብያ ኣብቲ ናይ ህይወት ኣድሕን ስርሒት ምትሕብባሮም ተፈሊጡ’ሎ።
ሓለዋ ባሕሪ ኢጣልያ ንኣስታት 280 ስደተኛታት ካብ ሰለስተ ዝተፈላለየ ቦታ ብምድሓን ናብታ መርከብ ምግዕዓዞም’ውን ይፍለጥ።
ሳልቪኒ ካብ ሰሜን ኣፍሪቃ ንዝብገሱ መራኽብ ኢጣልያ ጥራይ ክትቅበሎም የብላን፡ ማልታ’ውን መራኽብ ኣብ ወደባታ ክዓርፉ ከተፍቕድ ኣለዋ ኢሎም።
ቀዳማይ ሚንስትር ማልታ ጆሴፍ ማስካት ግን ንናይ ኢጣልያ መዘነኦም ጁሰፐ ኮንተ እታ መርከብ ኣብ ወደባት ሃገሮም ክትዓርፍ ከምዘይተፍቕድ ሓቢሮም’ዮም።
ስጳኛ ነቶም ስደተኛታት ዝጸኦኣነት መርከብ ንምቕባል ምፍቓዳ እንተተገልጸ’ኳ ክሳብ ሕጂ ካብ አባላት “ሓካይም ብዘይ ዶብ” ብዛዕባ ምብጋስ እታ መርከብ ናብ ስጳኛ ዝተዋህበ ሓበሬታ የለን።


text:
ዝኸበርኩም ዕዱማት ኣጋይሽና ብሓበራ
ዝኸበርኩም ኣቶ መንግስተኣብ ኣስመሮም ,ኣቦ መንበር ሰደህኤ
ዝኸብርኩ ኣቶ ሚካኤል ሱ ሎቨንሽታይን ሰልፊ ሰዲኡ
ዝከበርኩም ኣቶ ክላውስ ዴተር ጎትዘ ሓምላይ ሰልፊ
ዝኸበርኩም ተውከልቲ ሰልፍታትን ውድባትን ስቪካዊ ማሕበራትን
ዝኸበርኩም ኣባላት ኣሰናዳኢ ሽማግለ ፈስቲቫልን ኣባላት ኤደማን
ንኹሉ ብሕታዊ ጉዳያትኩም ኣወንዚፍኩም ንዝተገበረልኩም ዕድመ ኣኽቢርኩም፡ ኣብዚ ኤርትራዊ ፈስቲቫል እዚ ብኣካል ምስታፍኩም ፡ ዝስማዓና ሓጎስ ድሕሪ ምግላጽ ፡ ብስመይን ብስም እቲ ልዕሊ ሓደ ክፍላ ዓመት ኣብ ምድላው ዝጸንሐ ፡ ኣሰናዳኢ ሽማግለ ፈስቲቫል 2018 ፡ እንኻዕ ብደሓን መጻእኹም እናበልኩ ክብ ዝበለ ምስጋናይን ሰላምታይን የሕልፍ ።
ዝኸበርክንን ዝኸበርኩምን
ኤደማ ጀርመን ከምቲ ኣብ ናይ ዕድመ ደብዳቤኡ ኣስፊርዎ ዘሎ ነዚ ፈስቲቫል እዚ ከሳሲ እንከሎ ልዕሊ ዝኾነ ይኹን ኤርትራዊ ሰልፊ ይኹን ስቪክ ማሕበር ዝያዳ ረብሓ ዘረጋግጸሉ ስለ ዝኾነ ዘይኮነስ ፡ ንኹሉ ኤርትራዊ ዜጋ ብዘይ ኣድልዎ ከዋስእ ከም ዕላማ ኣብ ፕሮግራሙ ስለዘቐመጠ እዩ።እዚ ድማ ካብቲ ዘለዎ ማሕበራዊ እምነትን ሰብኣዊ ሓልዮትን ተበጊሱ ንኤርትራዊ ኣብ ድያስፎራ ንዝነብር ዘሎ ከገልግል ከም ዕላማ ስለዝሰርዖ ጥራሕ እዩ ። ስለዚ ነዚ ህያው ዝኾነ ህያብ ብኹሉ ዓይነት መራኸቢ ብዙሓት ተጠቕምና ጸዋዒት ክንዝርግሕ ከሎና ኩሉ ወዲ ሃገር ኣብ መላእ ክፍለ ዓለምና ዝርከብ ክሳተፎን ተቐቢሉ ናብ ጥቕሙ ከውዕሎን ዕድል ዝኸፍተሉ ምዃኑ ክልለ ይግብእ።ብሓጺሩ ብዛዕባ ሃገሩን ህዝቡን ፡ ናይ ገዝእ ርእሱ ናይ ስደት ሃለዋቱን ናይ ሃገሩን ህዝቡን መሰረት ገይሩ ኣብ ሃገሩ መሰል ምዝታይ ዝተሓረሞ ብሓባር ንኽሰርሕ ሽግራቱ ዝፈትሓሉ መራሕ መንገዲ ባይታ ምፍጣርና እዩ ዘረድእ ።
መደብ ኤርትራዊ ፈስቲቫል ክንሕጽጽ ከሎና እቲ ከም ቀዳማይ ሕቶ ዝለዓል ኣበይ ንግበሮ ንዝብል ሕቶ ምስ መለሽና ኢና መደብ ምድላዋት እንጅምሮ።ኣብዚ ክዝከር ዘለዎ ኣገዳሲ ነጥቢ ሰናይ ድልየት ምምሕዳር ከተማ ፍራንክፎርት ስለ ዝተሓወሶ ፤ብጠቕላልኡ ሃገረ ጀርመን ሰብኣዊ መሰላት ዘኽብርሉ ሕግታትን ዲሞክራሲያዊ ምሕደራን ስለዝውንን : ተጠቀምቲ ናይዚ መሰላት እዚ ክንከውን ዝኻኣልና ።
ኣብ ሃገርና እዚ መሰላት እዚ ስለ ዝተነፍገና ኢና ናብ ስደት እንውሕዝ ዘሎና ። እዚ ናይ ሎሚ ዓመት ፈስቲቫል ኣብ ሓደ ዓጺቕ ምዕራፍ ንልዑላውነትን ክብርን ሃገርና ኤርትራ ዝፈታትን ኩነት ኣብ ዝራኣየሉ ዝካየድ ዘሎ እዩ። ህዝቢ ኤርትራ ብኽልተ ተጻረርቲ ሓይልታት ዝሳቐ ዘሎ ምኻኑ ኩልና እንሰማማዕሉ እዩ ።እቲ ቀንዲ ንሃገርና ናብ ናይ ሽግር ዓዘቕቲ ዘእተዋ እቲ መላኺ ስርዓት ክኸውን ከሎ በቲ ካላኣይ ሸነኽ ድማ ብደንበ ተቓውምቲ ዝፍለጥ ዝተበታተነ ኣተሃላልዋ ዝውንን ፡ ነንሕድ ሕዱ ዝናኸስ ፡ ብሓደ ተጠሚሩ ክቃልስን ንመላኺ ስርዓት ክብድህ ዘይካኣለን እዩ።
ዝኸበርክንን ዝኸበርኩምን
ኣተሃላልዋ ደንበ ተቃውሞ እዚ ካብ ኮነ፤እቲ ዝዓበየ ዋኒኑ ክኸውን ዘለዎ ንኣረጊት ኣተሓሳስባ ወጊዱ ንሃገር ህዝብን ንምድሓን ዘኽእሎ ሓዱሽ ቅዲ ክምህዝ ዝግደደሉ መዋእል ንኣቱ ኣሎና ።ስለዚ እዚ ብኤደማ ተቐሪብልኩም ዘሎ ዕድል ናይ ብሓባር ምዝታይ ክትጥቐምሉን ነቲ ፈላሊይኩም ዝጸንሐ መጋረጃ ቀዲድኩም ክትቀብርዎን ብሓባር ከትድምጹን ከትስምዑን ብሓባር ክትሰርሑን ከተድምዑን ዘሰጋግር ጎደና እዩ ። እዚ ምስ እትገብሩ ድማ ተቐባልነት ብህዝቢ ትረኽቡን ንምውዳቕ መላኺ ስርዓት ድማ ተቃላጥፉን።
ኤደማ ነዚ መደብ ፈስቲቫል እዚ ክሰርዕ ከሎና ፡ ሓያል ቁጣባዊ ዓቕሚ ስለዘለዎ ኣይኮነን። እንታይ ደኣ ኣብ ጉልበትን ተውፋይነትን ኣባላት ማሕበርን ኣባላት ሰደህኤ ኣብ ዞባ ኤውሮጳ ተኣማሚኑ ዝዕጠቐሉ ሃገራዊ ውራይ እዩ።ስለዚ ክናኣድን ክምስገንን ዝግበኦ ኣባል እዩ ። ኩሉ ተጠቃሚ ናይዚ ፈስቲቫል እዚ ፡ ካብ ውልቀ ሰብ ክሳብ ሰልፍታትን ማሕበራትን ዝደመረ ፡ እዚ ማሕበር እዚ ንዝህቦ ዘሎ ኣገልግሎት ቆላሕታ ክትገብርሉ ንእግረ መንገደይ እጽውዕ ፤ነዚ ዘሕልፎ ዘለኹ ጸዋዒት ኣብ ግብሪ ናይ ምውዓሉ ሓላፍነት ናይ ነፍሲ ወከፍና እዩሞ ።ኣብ ማህደር ልብኹም ኣስፊርኩም ሞራላውን ነገራውን ሓገዝኩም ከተወፍዩ የዘኻኽረኩም ።
ዝኸበርክንን ዝኸበርኩምን
ንሕና ከም ኤደማ ፡ ብሓባር ዝተላዘበ ህዝቢ ናይ ሓባር ራኢ ሒዙ ፡ ንናይ ሓባር ጸላኢኡ ክብድህ ይኽእል እዩ ዝብል ዕግበት ስለ ዘሎና ፤ኤርትራውያን ፖለቲካዊ ሓይልታትን ስቪክ ማሕበራትን ኣብ ዝሃለዋ ይሃልዋ ፍልልያተን ኣጻቢበን ንዝበለየ ተመክሮአን ገምጊመንን ፤ ታሪኻዊ መቐይሮ ክገብራን፡ ንመላኺ ስርዓት ንምውዳቕ ከም ቀዳማይን ወሳንን ኣጀንዳ ኣቐሚጠን ፤ በቲ ካላኣይ ሸንኽ ድማ ድሕሪ ምውዳቁ ክትግብር ዘለዎ ጠማሪ ሰነድ ኣዳልየን ክብገሳ ምሕጽንታና ነቕርብ። ብስኒትን ብምክብባርን ኮፍ ኢሉ ክላዘብን ነቲ ንዓመታት ሸንኾለል ከብለን ዝጸንሐ ዘይኣፍራይ ኣኻይዳ ፡ እንተትስ ብፍቶት እንተስ ብግዲ ትጥለባሉ ወሳኒ መድረኽ እዩሞ ካብዚ ቀራና መንገዲ ክተወጻን ነቲ ኣብ ቀረባን ርሑቕን ዝኸታተል ዘሎ ህዝብና ተስፋ ዝህብ ናይ ሓባር ድምጺ ከተጋዋሓ ንላበወክን ።
ኣብ መወዳእታ ፡ ዝኸበርክንን ዝኸበርኩምን
ሎሚ፡ ፈስቲቫል ፍራንክፎርት 2018 ፡ ሃገርና ኤርትራ እታ በኣማእት ኣሻሓት መስዋእቲ ዕላውነታ ዘረጋገጸት ንሓደጋ ተሳጢሓ ኣብ ዘላትሉ ፡ ልዕሊ 18 ዝኾኑ ቦታውያን ተውከልቲ ዝኾኑ ፖለቲካዊ ውድባትን ስቪኽ ማሕበራትን ብሓባር ክዝትዩ ኣዳሊናልኩም ኣሎና ። ነዚ ዕድል እዚ ክትጥቀምሉ ተስፋ ንገብር ። ብተውሳኺ ኣሰናዳኢ ሽማግለ ፈስቲቫልና ንዓኻትኩም ንምእንጋድ ዘዳለዎ ሽሻይ ስለ ዘሎ ባዕልኹም ንነብስኹም ዓንግሉ ።ብሩኽ ምጅማርን ምውዳእን ሰላምን ፍቕርን ምርድዳእን ዝዓሰሎ ፈስቲቫል ይግበረልና።ጽን ኢልኩም ብምስማዕኹም የቐንየለይ።
ራህዋ ንውጹዕ ህዝቢ ኤርትራ
ክብርን ዝኽርን ንሰማእታትና
ኣቦ መንበር ኣሰናዳኢ ሽማግለ ፈስቲቫል 04.08.2018


text:
ፕረዝደንት ቻይና ዢ ፒያንግ ሓደሽቲ ዕዳጋታትን ዝምዕብላ ዘለዋ ሃገራትን ብሓባር ብምኳን ንዝሓሸ ምዕባለን ዝዓበየ አበርኽቶ ኣብ ዓለምለኸ ዕብየት ቁጠባ ክሰርሓ ጸዊዖም።
ንሶም ነዚ ዝበሉ ብሪክስ ዝፍለጣ ሃገራት ብራዚል፡ሩስያ፡ህንዲ፡ ቻይናን ደቡብ ኣፍሪቃን ኣብ ቻይና ኣብ ዘኻየደዎ ዋዕላ ኾይኑ ብሓባር ብሓያል ድርኺት ኣብ ምዕሟቕ ምትሕብባር ሃገራት ደቡብን ኣብ ምትግባር ናይ 2030 ዓ.ም ኣጀንዳ ውሑስ ምዕባለን ዝዓለመ ምኳኑ ተፈሊጡ’ሎ።
ካብቲ ካብ 3 መስከረም ክሳብ 5, 2017 ዓ.ም ዝተኻየደ ዋዕላ ሃገራት ብሪክስ መደረ ዘስምዑ ፕረዝደንት ቻይና ንናይ ፕረዝደንት ትራምፕ ውሳነ ካብ ስምምዕ ክሊማ ምውጻዕ ብዝምልከት ሃገራት ኣብ ንግዲ ጥራይ ትኹረት ብምሃብ ንለውጢ ክሊማ ምብዳህ ብምቅዋሞም ቁጠባ ዓለም ቀጻሊ ብድሆታትን ዘይርግጹነትን ይገጥሞ ኣሎ ክብሉ ኣጠንቂቆም።
ፕረዝደንት ዢ ን ሜሪካ እንተዘይጠቀሱ እኳ ፕረዝደንት ትራምፕ ስምምዕ ንግዲ ንናይ ኣሜሪካ ናይ ስራሕ ዕድል ስግኣት ዝፈጥሩ እዮም ብምባል ንኣሜሪካ ካብ ስምምዕ ክሊማ ፓሪስ ምውጻእ ምውሳኖም ይፍለጥ።


text:
ናይ ኣስፍሆተ ወንጌል ነሕዛብ ሓልዮ ቅዱስ ማሕበር ህየንተ ብፁዕ ካርዲናል ፈርናንዶ ፊሎኒ ኣብ ጃፓን ክሳብ ዕለት 26 መስከረም 2017 ዓ.ም. ዝቕጽል ካብ ዕለት 17 መስከረም 2017 ዓ.ም. ጀሚሮም ዘካይድዎ ዘለዎ ሓዋርያዊ ምብጻሕ ብምቕጻል ዕለት 20 መስከረም 2017 ዓ.ም. ኣብታ ዕለት 6 ነሓሰ 1945 ዓ.ም. ኣደዳ ኣቶሚክ ቦምቢ ዝዀነት ከተማ ሂሮሺማ ምብጻሕ ኣክይዶም ኣብ ሰበኻ ሂሮሺማ ምስ ዝርከቡ ኣባላት ውሉደ ህነትን ገዳማውያንን ዓለማውያን ምእመናን ተራኺቦም እቶም ደቂ ቤተ ክርስቲያን ሰላም ኣብ ምንቕቓሕ ዘካይድዎ ሓዋርያዊ ኣገልግሎት ንኢዶም ሂሮሺማ ንዓለም ናይ ሰብኣዊ ደወል ሕልና እያ ከምዝበሉ ልእኽቲ ጋዜጠይና ራዲዮ ቫቲካን ሮበርታ ጂሶቲ ሓቢረን።
ብፁዕ ካርዲናል ፊሎኒ ኣብቲ ምእቲ ኣደዳ ኣቶሚክ ቦምብ ዝዀኑ ጃፓናውያንን ካልኦት ዜጋታት ዓለምን ዝኽሪ ዝቖመ ሓወልቲ ናብ ዝርከበሉ ስፍራ በጺሖምን ናይ ሕሊና ጸሎት ከምዘዕረጉ ዝሓበራ ልእኽቲ ጋዜጠይና ራዲዮ ቫቲካን ጂሶቲ ኣስዒበን፥ ብፁዕነቶም ሂሮሺማ ኣብ ዝርከብ ካቴድራል መስዋዕቲ ቅዳሴ ኣዕሪጎም ኣብ ዝለገስዎ ስብከት፥ እቲ ን85 ሚእታዊ ንጹሓን ዜጋታት ህልቂት ምኽንያት ዝዀነ ዘስካሕክሕ መጥቃዕቲ ኣቶሚክ ቦምቢ ዘኪሮም፡ ሳዕቤን፥ ናይ ግብረ ክፍኣት ከስዕቦ ዝክእል ሞትን ሓደጋን ኩሉ ንምስውዓልን ተመሳሳሊ ጥፋኣት ንዘይፍጸም ዝድግፍን ተመሳሳሊ ጥፍኣት ከይሁሉ ዘሕውይ ፍቱን መድሃኒት እዩ። ጌጋኻ ምዝካር ንኸይትጋገ ይሕግዝ ቢሎም። ምሕረትን ሓቅን ፍትሕን ኣብ ዝብሉ ክብርታት ዝቐውመ ተዘክሮ ድማ ይኹን ቢሎም፡ ሓቂ ነፍልጦን ንርድኢትን ዝድርኽ ክኸውን እንከሎ ፍትሒ ድማ ብውስንነት ንውልቃዊ ኦጎነት ዝተቓልዔ ውሱን እውን እንተዀነ ምሕረት ግና ነቑሳል ዝፍውስን ነቲ ብዝተፈላለየ ምኽንያት ዝተናወጸ ሰብኣዊ ርክብ ዘሕውይን ዝዕርይን እዩ ከምዝበሉ ገሊጸን።
ክርስቲያናዊ ምሕረት ነቲ ሰንሰለት ሕነ ምፍዳይ ዝበትኽ ትእምርቲ ትብዓት እዩ። እቲ እውነተይና ጅግንነት ኣብ ምምሓር እምበር ኣብ ምቓታል ከምዘይኰነ ዝነግር እዩ። እዚ ክርስቲያናዊ መንፈስ ድማ ኣብ መዳይ ዓለም ለኻዊ ተመክሮታት ጥራሕ ዘይኰነ ኣብ ውልቃዊ ሕይወት እውን ክንበር ዘለዎ ሓቂ እዩ። ኣብ መነባብሮናን ማሕበራዊ ርክባትናን ኣብ እነንብረሉ ማሕበረሰብን ክንበር ዝግብኦ ክቡር ዋጋ እዩ። ስለዚህ እቲ እምነት ክርስትና ዘነቓቕሖ ሰላም ማሕበራዊ ጥራሕ ዘይኰነስ ብመሰረቱ መንፈሳዊ ባህርይ ዘለዎ እውን እዩ ከምዝበሉ ጂሶቲ ሓቢረን።
ኣብዚ እዋን’ዚ ኣብ ዒራቕን ሶሪያን ሊቢያን ዝካየዱ ዘለዉ ውግኣትን ኣብ ኣፍሪቃን እስያን ኣብ ካልኦት ክፍሊ ዓለምን ዝኽሰቱ ዘለዉ ዝተፈላለዩ ኩናት ሓድሕድን እንነብረሉ ዓለም መወዳእታ ዘይብሉ ዓውደ ኵናት ኰይኑ ከምዘሎ ዝምስክር እዩ፡ እዚ ዅሉ ኣብ ዓለም ዘሎ ምህርቲ ውግእ ኣጽዋር ዘተባብዖን መዕለቢ ከይህልዎ ዝገብሮ እዩ። ኩላትና ናይቲ መዕለቢ ዘይብሉ ውግእ መሰኻኽር ኢና፡ ንውግእ ዘይኰነስ ንሰላም ተበዓት ንዅን ከምዝበሉ ልእኽቲ ጋዜጠይና ጂሶቲ ሓቢረን።
ኣስፍሆተ ወንጌል ጸቕጥን ኣእምሮን ኣመለኻኽታን ብዓሓይሊ ዝዓጽፍ ናይ መስድዒ መጋበርያ ኣይኰነን። ናይ ኰርያ ሰማዕታትን ከምኡ እውን ጃፓናውያን ናይ እምነት ሰማዕታትን ዘኪሮም ንሰማዕትነት ዝዳርግ ውሳኔ ጠሪሹ ዘይምኽንያታዊ እዩ። ንሞት ኣሕሊፍካ ምሃብ ትኽክለይና ዘብሎ ሓደ ብቑዕ ኣመክንዮ የልቦን። ኣስፍሆተ ወንጌል ብሰረተ እምነት ኣእምሮ ምጥምዛዝን ብግብረ ጸቕጢ ዝቐረብ ኣይኰነን ወንጌል ምስዓብ ኣብ ነጻነት እዩ ዝቐውም። እቲ ምስ ወልደ እግዚኣብሔር ዘራኸብ ሰብ ብውሽጣዊ ነጻነት ዝቕበሎ እምነት እዩ። ምእንቲ’ዚ ኣስፍሆተ ወንጌል ልክዕ ከም ፖለቲካዊ ርእየት መጋበርያ መስድዒ ኣይኰነን። ፍቕራዊ መስሕብ እዩ። ነቲ ኵሉ ሰብኣዊ ፍጥረት ክድሕኑ ብዘይ ቋንቋን ዓሌትን ሕብሪ ቆርበትን ባህልን ማሕበራዊ ኩነትን ማዕርግን ፍልልያት ከም ሓደ ስድራ ክሓብሩን ዝብል ፍቕርን መለኰታዊ ሰናይን ምስዓብ ማለት እዩ ከምዝበሉ ዝሓበራ ልእኽቲ ጋዜጠይና ራዲዮ ቫቲካን ጂሶቲ ኣስዒበን፥
ብፁዕ ካርዲናል ፊሎኒ፥ እንነብረሉ ዘሎና እዋን ምስቲ ቀደም ዝነበረ ኣስፍሆተ ወንጌል ዝኽልክል ዝነበረ ተግባር ዝተመዓራረየ ናይ ገዛእ ርእሱ መኸላእታ ዝተመአ እዩ። ሃይማኖትን ግብረ ገብን ዝነጽግ ባህልን ሄዶንነትን ሸለልተይናነትን ዘይምግዳስን ኣምልኾ ጣዖት ስልጣንን ገንዘብን ኵሉ እቲ ሕይወትና ዝምንዝዕ ባህሊ ኣዚዩ ዝሰፍሓሉ ዘሎ እዋን እዩ። ንኣስፍሆተ ወንጌል ዘሰናኽል ንወንጌል እምቢ ዘብልን ባህሊ ኹሉ ንኣስፍሆተ ወንጌል ዝብድህን ልዑል ሰብኣውን መንፈሳውን ባህላውን ሕንጸት ዘድልይ ምዃኑ የመላኽት እንክብሉ ዘስምዕዎ ስብከት ከምዘጠቓለሉ ገሊጸን።


text:
ኩባንያ መጓዓዝያ ሓራት፡ ኣገልግሎቱ ንምስፋሕ ብዕቱብ ይሰርሕ ከምዘሎን፡ ኣብ ንጡፍ ስራሕ ብዘለዋ 370 ኣውቶቡሳት – ን75 ሚእታዊት ካብ ዓድታት ሃገርና ኣገልግሎት ኣብ ዝህበሉ ደረጃ ከምእተበጽሐን፡ ሓላፊ’ቲ ኩባንያ ብሪጋደር ጀነራል ብርሃነ ጸሃየ ገሊጹ።
ኣገልግሎት መጓዓዝያ፡ ሓደ ካብ’ቶም መንግስቲ ቀዳምነት ሂቡ ገዚፍ ወፍሪ ዝገብረሎም ዘሎ ጽላታት ምዃኑ ዝጠቐሰ ብሪጋደር ጀነራል ብርሃነ፡ ኩባንያ ሓራት፡ ኣብ ዞባ ማእከል 51፡ ደቡብ 56፡ ዓንሰባ 11፡ ጋሽ-ባርካ 15፡ ሰሜናዊ ቀይሕ ባሕሪ 12፡ ኣብ ደቡባዊ ቀይሕ ባሕሪ ድማ 2፡ ብጠቕላላ 147 መስመራት ብምኽፋት ኣገልግሎት ይህብ ከምዘሎ ሓቢሩ።
ካብ ኣስመራ ጥራይ ዝብገስ ዝነበረ ኣገልግሎት መጓዓዝያ ሓራት፡ ኣብ’ዚ እዋን’ዚ ኣብ 6 ዞባታት ሃገርና ብዝዝርጋሕ 19 መዋፈሪ መደበራትን 14 ንኡሳን መደበራትን – መዓልታዊ ንኣስታት 18 ሽሕ ህዝቢ ኣገልግሎት ከምዝህብ፡ ብሃገር ደረጃ ተሪፈን ንዘለዋ ዓድታት ንምብጻሕ ድማ ብካርታ ተሳኢሉ ይስራሓሉ ከምዘሎ ብምሕባር፡ ህዝቢ ጀሚርዎ ንዘሎ ምጽራግ ጽርግያታት ክደፍኣሉ ኣዘኻኺሩ።
ንክፍሊት ብዝምልከት፡ እቲ ብሚኒስትሪ መጓዓዝያን መራኸቢታትን ብዝወጸ ኣዋጅ መሰረት ዝተሰልዐ ዋጋታት ኩሉ – ርትዓዊ ምዃኑ ብምሕባር፡ ተገልገልቲ ነተን ኣውቶቡሳት ብጽፈትን ጽሬትን ክሕዙወን ተላብዩ።
“ቲኬታት ሓራት ኢድ እናበዝሖ፡ ብተዓጻጻፊ ዋጋ ይሽየጥ ኣሎ” ንዝብል ቅሬታ ህዝቢ – ብሪጋደር ጀነራል ብርሃነ፡ ከምተርእዮ ከምዝነበረ፡ ኣብ’ዚ እዋን’ዚ ግን ብዝካየድ ዘሎ ጥቡቕ ምቊጽጻርን ምክትታልን ከምእተገትአ ገሊጹ።


text:
ቀዳማይ ሚኒስትር ሃይለማሪያም ደሳለኝ ንማእሰርቲ ዶ/ር መረራ ጉዲና ብዝምልከት ዝሃብዎ ርእይቶ መንግስቲ ኣብቲ ጉዳይ ኣቐዲሙ ፍርዲ ምሃቡ ዘርኢ እዩ ኢሎም።
ናይ ኢትዮጵያ ፌደራላዊ ዴሞክራሲያዊ መድረኽ ኣቦ መንበር ፕሮፈሰር በየነ ጴጥሮስ ቀዳማይ ሚኒስትር ሃይለማርያም ደሳለኝ ብቕድሚ ትማሊ ዝሃብዎ ጋዜጣዊ መግለፂ ኩነታት እታ ሃገር ህፁፅ ፍታሕ ዘድልዮ ምዃኑ ዝተረድአ ኣይኮነን ኢሎም።
ፕሮፌሰር በየነ ቅድም ክብል ምስ ቀዳማይ ሚኒስትር ሃይለማሪያም ኣብ ዝተራኸብሉ እዋን ምስ ተቓወምቲ ንምዝርራብ ዝተትሓዘ ትልሚ እቲ ገዛኢ ፓርቲ ሕዚ እውን ከምዘሎ ዝገለፁ ኾይኖም እንተኾነ ደንጉዩ ኣሎ፣ኢህወዴግ ኣብ ውሽጡ ዘካይዶ ዘሎ ተሃድሶ እውን ውሽጣዊ ፅገና እዩ፤ንሕቶ ህዝቢ ዝመለሰ ኣይኮነን ክብሉ ስኽፍትኦም ገሊፆም።
ቀዳማይ ሚኒስትር ሃይለማሪያም ደሳለኝ ዶ/ር መረራ ጉዲና ዝተኣሰሩ ምስ ሓይልታት ፀረ ሰላም ውዲት ብምፍፃሞም እዩ ዝበሉዎ እውን ካብ መራሒ መንግስቲ ክዝረብ ዘይነበሮ እዩ ክብሉ ነቒፎም።
መደረኽ ይኹን ካልኦት ተቓወምቲ ውድባት ንናይታ ሃገር ንፀገማት መፍትሒ ዝኾኑ ሓሳባት የብሎምን ንዝብሉ ነቐፍቲ እውን ፍልጠት ዝውሓዶም ክብሉ ፕሮፌሰር በየነ ነቒፎምዎም።
ምሉእ ትሕዝቶ ኣብዚ ምስማዕ ይክኣል።


text:
December 23, 2017
ላዕለዋይ ልኡኽ መንግስቲ ኤርትራ ኣብዚ ቀረባ እዋን ኣብ ዝተፈላለያ ሃገራት ኣፍሪቃ ዑደት ኣካይዱ ነይሩ። መልእኽቲ ፕረዚደንት ኢሳይያስ ኣፈወርቂ’ውን ኣብጺሑ። ምስ’ዘን ሃገራት ኣፍሪቃ ዘለና ሓባራዊ ረብሓታት እንታይ ይመስል? ትጽቢትና’ኸ?
እተን ኣብ ውሽጢ እዘን ዝሓለፋ 3-4 ኣዋርሕ ዝበጻሕናየን፡ ግብጺ፡ ጫድን ሩዋንዳን እየን – ውሱናት እየን። እቲ ምስኣተን ዝጸንሓና ዝምድና ገሊኡ ኣብ ዝተሓተ ደረጃ ዝነበረ ኮይኑ፡ ዝያዳ ንምድማቑን ንምድልዳሉን ተባሂሉ ዝተገብረ ድማ እዩ። ምስተን ዕሙቕ ዝበለ ዝምድና ዝጸንሓና ኸኣ ብዝያዳ ንምስፍሑን ንምድልዳሉን እዩ። ነቲ ዝምድናታት ንምድልዳል ናይ ፕረዚደንት ኢሳይያስ መልእኽትታት ኣብጺሕና። መልእኽትታት ፕረዚደንት ብዝተፈላለየ መንገዲ እውን ይኸይድ እዩ። ንኣብነት ብዛዕባ ዳግመ ምውዳብ ናይ ሕብረት ኣፍሪቃ፡ ክሕለፍ ዘይብሉ ኣገዳስነት እውን ስለዝነበሮ፡ ፕረዚደንት ኢሳይያስ ናብ ኩሎም መራሕቲ ሃገራት ብዛዕባኡ ዝምልከት ኤርትራ ዘለዋ ርእይቶ


text:
ኣብ’ዛ ብነዊሕ ኲናት ዝዓነወት ሃገር፣ ዘላቒ...
ኣብ’ዛ ብነዊሕ ኲናት ዝዓነወት ሃገር፣ ዘላቒ ቊጠባዊ ዕብየት ዘረጋግጽ ድልዱል ቊጠባዊ መሰረት ምንጻፍ፣ ኣዚዩ ከቢድ ብድሆ ምንባሩ ሰሙናዊ ሓተታ ገሊጹ።
ኣብ’ዛ ብነዊሕ ኲናት ዝዓነወትን ሩፍታ ዘይህብ ግጭታትን ተጻብኦን ዝሓለፈትን ሃገር፣ ዘላቒ ቊጠባዊ ዕብየት ዘረጋግጽ ድልዱል ቊጠባዊ መሰረት ምንጻፍን ውሕስነት መግቢ ዘጨብጥ ሓያል ሃገራዊ ቊጠባ ምህናጽን ኣዚዩ ከቢድ ብድሆ ምንባሩ፣ ሰሙናዊ ሓተታ ገሊጹ።
እቲ “ንኣድማዒ ቊጠባዊ ልምዓትን ዕብየትን” ብዝብል ኣርእስቲ ዝተዳለወ ሰሙናዊ ሓታተ፣ ህዝብን መንግስትን ኤርትራ ሃገራዊ ልምዓትን ቊጠባዊ ሓርነትን ንምርግጋጽ ሰፊሕ ዝርግሐ መስመራት፣ እናዓበየ ዝኸይድ እኹል ቀረብ ማይ፣ ብቑዑን ስሉጥን መጓዓዝያን ርኽክብን፣ ኣድማዕቲ ማሕበራዊ ኣገልግሎታት፣ ዕብየት ካልኦት ጽላታት ምስናይ ፖሊሲታቶምን መቓንን ሰባዊን ቴክኖሎጂካዊን ጸጋታቶምን ብከቢድ ክጸዓረሎም ምጽንሑ ብምጥቃስ፣ ዛጊት ምቕሉል ዕማም ተሳሊጡ ከምዘሎ ኣነጺሩ። Read more
ካብ ዓዲ-ጥልያን ዝመጻ ዜጋታት፡ ኣብ ጋሽ-ባርካ...
ካብ ዓዲ-ጥልያን ዝመጻ ዜጋታት፡
ኣብ ጋሽ-ባርካ ንዝተዓዘብኦ ትሕተ-
ቅርጺ ሕርሻ ኣድኒቐን
Read the full PDF here
“ቍሸት ጥዕና፡ ኣብ ምውሓስ ጥዕና ዜጋታት...
“ቍሸት ጥዕና፡ ኣብ ምውሓስ ጥዕና ዜጋታት ንዝተበጽሐ
ምዕባለ ዘጕልሕ’ዩ” ነጋድያን ፈስቲቫል ዝሳለጥ ንጥፈታት ብእኩብ ኣብ ሓደ ቍሸት ብምቕራቡ ዝርከብ ፍልጠት ብቐሊል ከምዘይጥመት ብምጥቃስ፡ ገስጋስን ኤርትራ ዘንጸባርቕ’ዩ” ክብሉ “ንብሩህ መጻኢን ተስፋ ዘስንቕ ኣብሪሆም።
Read the full PDF here
ዋዕላ ቊጠባዊ ወፍሪ ኣብ ኤርትራ ተዛዚሙ።
ዋዕላ ቊጠባዊ ወፍሪ ኣብ ኤርትራ ተዛዚሙ።
“ልምዓት ህዝቢ፣ ብህዝቢ ንህዝቢ” ኣብ ትሕቲ ዝብል ቴማ ብ27 ነሓሰ ኣብ ሆቴል ኣስማራ ፓላስ ዝተኸፍተ ዋዕላ ቊጠባዊ ወፍሪ ኣብ ኤርትራ ሎሚ 28 ነሓሰ ተዛዚሙ።
ኣብ መዛዘሚ ናይ’ቲ ካብ ውሽጥን ወጻእን ዝመጹ ብርክት ዝበሉ ኤርትራውያን ኣውፈርቲ ዝተሳተፍዎ ዋዕላ፣ ሓላፊ ማእከል ወፍሪ ኤርትራ ዶክተር ወልዳይ ፍጡር ኣብ ዘስመዖ ቃል፣ እቶም ኣብ’ዚ ዋዕላ’ዚ ዝቐረቡ ርእይቶታትን ሓሳባትን ነቲ ኣብ ዝመጽእ ወርሒ ታሕሳስ ዝካየድ ካልኣይ ዋዕላ ኣገደስቲ ምዃኖም ብምጥቃስ፣ መንግስቲ ወፍሪ ንምትብባዕ ዘድሊ ምትሕብባር ክገብር፤ ምዃኑ ኣነጺሩ። Read more
ፈስቲቫል ኤርትራውያን ተቐማጦ ዋሽንግተን ዲሲ...
ፈስቲቫል ኤርትራውያን ተቐማጦ ዋሽንግተን ዲሲ ብልዑል ማዕርግ ተኻዪዱ።
ፈስቲቫል ኤርትራውያን ተቐማጦ ዋሽንግተን-ዲሲ፣ ካብ ዝተፈላለያ ከተማታትን ክፍላተ-ሃገርን ሕቡራት መንግስታት ኣመሪካ ዝመጹ ዜጋታትን ኣዕሩኽ ኤርትራን ኣብ ዝተረኽቡሉ፣ ካብ 17 ክሳብ 19 ነሓሰ ብውዕውዕ ሃገራዊ መንፈስ ተቓኒዑ።
እቲ ንሰለስተ መዓልታት ብድምቀት ዝቐጸለ ሃገራዊ ምትእኽኻብ፣ ንቊጠባዊ ገስጋስ ኤርትራ ብዘብርህ ኣስተምህሮ፤ ባህላውን ስነ-ጥበባውን መደባት፤ ስፖርታዊ ውድድራት፤ ከምኡ’ውን ንንጥፈታት ኤርትራውያን ኣብ ወጻኢን ንህልው ኲነታት ሃገር፣ ከባቢናን ዓለምን ዘብርህ ሰሚናራት ደሚቑ ምቕናዩ፣ ካብቲ ቦታ ዝበጽሓና ሓበሬታ ኣመልኪቱ። Read more


text:
ኣብ ንኡስ ዞባ ሓጋዝ፡ ህዝቢ መሰረታዊ ማሕበራዊ ኣገልግሎት ንኽረክብ ኣብ ምጥርናፍ ዓድታት ብዝተገብረ ልዑል ጠመተ፡ 42 ዓድታት ኣብ ዝተጸንዐ ቦታታት ተጠርኒፈን።
ዝምልከቶም ኣካላትን ኣመሓደርቲ ከባቢታትን ኣብ ዝተሳተፍዎ ርክብ፡ ኣካያዲ ስራሕ ምምሕዳር ንኡስ ዞባ ሓጋዝ ኣቶ ተኽለሃይማኖት ሙሳኤል፡ ካብ ዝሓለፈ ወርሒ ጥሪ ኣትሒዙ ዝተሰላሰለ መስርሕ ምጥርናፍ፡ ዝምስገን ውጽኢት ከምእተረኽቦ ብምሕባር፡ እቲ መደብ ምሉእ ብምሉእ ክሳብ ዝዕወት፡ ኣመሓደርቲ ከባቢታት ብውህደት ጻዕርታቶም ከሕይሉ ተላብዩ።
“ጥርናፈ ዓድታት፡ መሰረት ምዕባለን ብሩህ መጻኢን ሕብረተ-ሰብ’ዩ” ዝበለ ኣቶ ተኽለሃይማኖት፡ እተን ብሰንኪ ኣብ ሕርሻን ጉስነትን ዝተመርኰሰ ህይወት ምሕድግ ኢለን ዝጸንሓ 15 ዓድታት ሓሽሻይ፡ ጎልያን ሸንጌን ኣብ ሓሽሻይ፡ ሰቛር ላዕላይን ጭዔታትን ድማ ኣብ ሰቛር ታሕታይ ከምእተጠርነፋ ገሊጹ።
ካብ’ተን ኣብ ሓጋዝን ከረንን ክጥርነፋ ዝተወሰነለን ኣብ ጎቦታት ዝተደኰና ኣርባዕተ ዓድታት ምምሕዳር ከባቢ ኢዳምር፡ ድሮ እተን 373 ስድራ-ቤታት ዝጥርንፋ ክልተ ዓድታት ናብ ሓጋዝ ወሪደን ግቡእ ማሕበራዊ ኣገልግሎታት ክረኽባ ከምዝበቕዓ እውን ሓቢሩ።


text:
በስመ አብ ወወልድ ወመንፈስ ቅዱስ አሐዱ አምላክ!
“ኦ ጐይታ! ንስምካ ምእንቲ ከመስግን ንነፍሰይ ካብ ማእሰርቲ ኣውፅኣያ።” መዝ. 142፡7
ጸሎት ምስ እግዚአብሔር እንዘራረበሉ መራኸቢ ስለዝኾነ ሓደ ሰብ ኣብ ብርቱዕ ጸበባ ኣትዩ ኸሎ፣ ወይ’ውን ከቢድ ጸገም ኣጋጢምዎ ኸሎ ዚጽልዮ ልባዊ ጸሎት እዩ። ነቢየ እግዚአብሔር ቅዱስ ዳዊት ንነፍሱ ካብ ማእሰርቲ ኃጢኣት ወፂኣ ፍጹም ንኸመስግን “ኦ ጐይታ፣ ንስምካ ምእንቲ ከመስግን፡ ንነፍሰይ ካብ ማእሰርቲ ኣውፅኣያ” ኢሉ ናብ ፈጣሪኡ ጸለየ። ኣቐዲሙ፡- “ኃይሎምኒ እዮም እሞ ካብ ሰጐግተይ ኣናግፈኒ” በለ። ንጊዜኡ ካብ ዘሳጕጉን ዝማርኹን ጸላእተይ ነገሥታት ምስ ሠራዊቶም ኣድኅነኒ ክኸውን ከሎ ፍጻሜኡ ግና ካብ ዘሳጕጉ ዲያብሎስ ምስ ሠራዊቱ ንኸድኅኖ ዝጸለዮ እዩ። ሠራዊት ዲያብሎስ ዚብሃሉ ኸኣ ክፉእ ሥጋዊ ባህግን ሕማቕ ትምኒትን እዮም።
ነቢይ ዳዊት ካብዚ ቐጺሉ፡ “ወአውፅኣ እሞቅሕ ለነፍስየ ከመ እግነይ ለስምከ እግዚኦ/ ኦ ጐይታ! ንስምካ ምእንቲ ከመስግን፡ ንነፍሰይ ካብ ማእሰርቲ ኣውፅኣያ።” ኢሉ ጸለየ። ንጊዜኡ ካብ መከራን ስቓይን ሥጋ ድኂኑ ናብ ኢየሩሳሌም ኣብ ቤተ መቅደስ ኮይኑ ንእግዚአብሔር እናኣመስገነ ኽነብር ዝጸለዮ ኾይኑ ፍጻሜኡ ኸኣ ካብ ማእሰርቲ ኃጢኣት፡ ካብ ባርነት ሲኦልን ገሃነመ እሳትን ወፂኡ ኣብ ገነት መንግሥተ ሰማያት እናኣመስገነ ክነብር ናብ እግዚአብሔር ዝጸለዮ እዩ።
እዚ ልማኖ’ዚ ጸሎት ኵሎም ቀዳሞት አበውን ነቢያትን ነበረ። ነዚ ልማኖ እዚ ሰሚዑ ድማ እቲ ብነቢያት ዘናገሮ ትንቢት፡ ዘቝጸሮ ሱባኤን ዝሃቦ ተስፋን ኃሙሽተ ሽሕን ኃሙሽተ ሚእትን ዓመታት ምስ ተፈጸመ፡ ካብ ሰማየ ሰማያት ወሪዱ፡ ካብ ቅድስተ ቅዱሳን ድንግል ማርያም ብኅቱም ድንግልና ተፀኒሱን ተወሊዱን በብንእሽቶ ዓበየ፣ ኣብ ሠላሳ ዓመቱ ተጠምቀ፣ ንድውያነ ሥጋ ብተአምራት፡ ንድውያነ ነፍስ ድማ ብትምህርቱ እናፈወሰ ንሠለስተ ዓመትን ሠለስተ ወርኅን እናተዘዋወረ መሃረ፣ ምእንታና ኣብ ዕፀ መስቀል ተሰቒሉ ሞተ፣ ብኣካለ ሥጋ ናብ መቓብር ወረደ፣ ብኣካለ ነፍስ ኸኣ ናብ ሲኦል ብምውራድ ንነፍሳት ካብ ቤት ማእሰርቲ ሲኦል ኣውፅኦም። ነፍሳት ድማ ንእግዚአብሔር እናኣመስገና ናብ ገነት ኣተዋ። (ገላ. 4፥4፡ ቈላ. 2፥14-15)።
ኣብ ዘመነ ሓዲስ እንነብር ዘሎና ነፍስና ተፈቲሓ ኣብ ገነት ኽትነብር ዕድል ተዋሂቡዋ ኸሎ፡ ብፍቓድና ብምክረ ዲያብሎስ ነፍስና ኣብ ዝተፈላለዩ ማእሰርቲ ኃጣውእ ትእሰር ኣላ። ሎሚ ኣሲሮሙና ካብ ዘለዉ ማእሰርቲ ነፍስ ንምጥቃስ፥
ሀ. ዝሙት
ዝሙት፡ ንነፍሲ ዘርክስን ዘቕጽዕን ኃጢኣት እዩ። ብዝሙት ዝተኣስረ ሰብ፡ ካብዚ ማእሰርቲ እዚ ንኽፍታሕ ብንስሓን ጸሎትን ክብርትዕ ይግባእ። ኣብ መጽሓፈ መሳፍንት ካብ ምዕራፍ ዓሠርተው ሽዱሽተ ጀሚሩ ተመዝጊቡ ዘሎ ታሪኽ እንተርኢና፡ ብብሥራት መልአከ እግዚአብሔር ዝተወልደ ዓቢይ መስፍን (ሶምሶን)፡ ደሊላ ንእትብሃል ዘማዊት ብምፍታዉን ምስኣ ብዝሙት ብምውዳቑን፡ እግዚአብሔር ኃይሉ ኣኅዲሩሉ ንዝነበረ ጸጕሩ ኽትላጽየሉ፡ ኣብ ኢድ ፍልስጤማውያን ኣኅሊፋ ክትህቦ፡ ኣዕይንቱ ኣንቊራ ጠሓኒ ኽትገብሮ ከም ዝኸኣለት ይነግረና። ዝሙት የዋርድ፡ ጸጋ የግፍፍ፡ ዓይነ ልቡና የዕውር እዩ እሞ፡ ካብ ደሊላን መሰልታን ምህዳም ይግባእ። ብርሃን ቤተ ክርስቲያን ዝተሰምየ ቅዱስ ጳውሎስ፡ “ካብ ምንዝርና ህደሙ፣ ሰብ ዝገብሮ ዘበለ ኃጢኣት ኵሉ ካብ ሰብነቱ ወፃኢ እዩ ዝገብሮ፣ ዝምንዝር ግና ኣብ ገዛእ ሥጋኡ እዩ ኃጢኣት ዚገብር።” (1ይ ቆሮ. 6፥18) ከምዝበለ፡ ካብዚ ማእሰርቲ እዚ ወፂእና፡ ብንጽሕና ተሓሊና ብንስሓ ጸሪና ንመድኃኔ ዓለም እነመስግነሉ ሕይወት ይሃበና።
ለ. ኣምልኾ ጣዖትን ጥንቈላን
እስራኤል ዘሥጋ ነቲ ብጽንዕቲ ኢዱ፡ ብዝርግሕቲ ቅልጽሙ ካብ ኢድ ፈርዖን ካብ ባርነት ግብጺ ናጻ ንዘውፅኦም እግዚአብሔር ዘንጊዖም፡ ኣብ በረኻታት ሲና ብምስሊ ምራኽ ጣዖት ኣቚሞም ምስ ሰገዱ፡ ብሞት ተቐጽዑ። ሊቀ ነቢያት ሙሴ ምእንታኦም እንተዘይጽሊ ነይሩስ፡ ፈጺሞም ምጠፍኡ ነይሮም። (ዘፀ. 32፥1)። እስራኤላውያን ምድረ ርስቲ ንኸይኣትዉ ኣምልኾ ጣዖት ምኽንያት ከም ዝኾኖም፡ ሎሚ’ውን ናብ መንግሥተ ሰማያት ካብ ምእታው ምእንቲ ከይክልክለና ካብ ኣምልኾ ጣዖት ንህደም። ኣምልኾ ጣዖት ማለት ምስ ኣጋንንቲ ሕብረት ምግባር ማለት’ዩ። “ወባሕቱ ኢይፈቅድ ለክሙ ትኩኑ ሱቱፋነ አጋንንት/ ምስ ኣጋንንቲ ኅብረት ክህልወኩም ኣይፈቱን እየ።” (1ይ ቆሮ. 10፥20) ከምዝብል።
ቅድስት ቤተ ክርስቲያንና ነዚ ትምህርቲ እዚ መሠረት ገይራ ወትሩ ምስ ሰበኸት እያ። ብዙኃን ካብ ምእመናን ግና ክርስቲያን ዝብል ስም ተወንዚፎም ከብቅዑ ኣብ ኃለፍቲ ነገራት ክውከሉ፡ ናብ ቤተ ጠንቈልቲ ክኸዱ፡ “ተራእዩኒ፣ ተገሊጹለይ” እናበሉ ብርኹሳት መናፍስቲ ክምርሑ ይረኣዩ እዮም። ኣብ ከምዚ ዓይነት ሥራሕ ዝተዋፈሩን ንኣኣቶም ኣሚኖም ዚስዕብዎምን ሰባት ብሕይወተ ሥጋ ኸለዉ፡ ካብ እኩይ ኣተሓሳስባኦምን ግብሮምን ተመሊሶም፡ ብማየ ንስሓ እንተ ዘይተሓፂቦምን ብምክረ ካህን እንተ ዘይተመላሊሶምን ቦታኦምን ርስቶምን ካብ ገነት መንግሥተ ሰማያት ወፃኢ እዩ። “እቶም ኣኽላባትን ጠንቈልትን ኣመንዝራታትን ቀተልትን መምለኽቲ ጣዖትን ንሓሶት ዚፈትውዋን ዚገብርዋን ዘበሉ ኵሎም ግና ኣብ ወፃኢ እዮም።” (ራእ. ዮሐ. 22፥15፣ 21፡8) ከምዝብል።
ስለዚ በዚ ተግባር ኃጢኣት እዚ ነፍስና ተኣሲራ ትጭነቕ ዘላ ሰባት፡ መፍትሒኡ ቀልጢፍካ ናብ እግዚአብሔር ብንስሓ ምምላስ ምዃኑ ተረዲእና ብግብሪ ክንፍጽሞ ንትጋህ።
ሐ. ትውዝፍት (መመላኽዒ ምንዝርና)
ትውዝፍት ማለት ደቂ ኣንስትዮ ንደቂ ተባዕትዮ፣ ደቂ ተባዕትዮ ኸኣ ንደቂ ኣንስትዮ ኪማርኹ ዝጥቀሙሉ ዝተፈላለየ ጌጻ-ጌጽ እዩ። ደቂ ሰባት፡ ንፆታዊ ስምዒት ካልኦት ሰባት ብዘየለዓዕል መንገዲ ንሥጋዊ ድሌቶም ክሕልዉ ይግባእ። ካብ መጠን ብዝኃለፈ ትውዝፍት ምግያጽ ግና መሣርሒ ዲያብሎስ ምዃን እዩ። ዋላ’ኳ ምስ ጊዜ ዝተፈላለዩ ዓይነታት መጋየጺታት እንተ መጽኡ፡ ብሡሩ ብዛዕባ ጌጻ-ጌጽ ንሰባት ዝመሃሩ ኣጋንንቲ እዮም። “ኣዛዝኤል (ስም ሓደ ጋኔን) . . . ብድኅሪኦም ንዝመጽኡ ኸኣ ኣሠራርሓ ኣንባርን ጌጽን፡ ኣኰሓሕላን ምግያጽ ቅርኒብን፡ ኣሠራርሓ እቲ ካብ ኵሉ እምኒ ዝኸብር ክቡር እምንን ኅሩይ ዕንቍን፡ ምልካይ ሕብርን ኣብ ዓለም ዘሎ ለውጥን መሃሮም።” (ሄኖ. 2፥16-17)።
ሎሚ ሓደ ሓደ ደቀ ኣንስትዮ፡ ዝበዝኀ ክፋል ኣካላተን ጥራሑ፡ ኅፍረተን ቀሊዐን ክኸዳ ይርኣያ ኣለዋ። ቅዱስ መጽሓፍ ብዝምህረና ግና፡ ጥራሕካ ምዃን ውፅኢት በደል እዩ። (ዘፍጥ. 3፥7)። ሓደ ሓደ ደቂ ተባዕትዮ’ውን ጸጕሪ ርእሶም ብምንዋኅን ብምጥቕላልን ብዝተፈላለዩ ቅርጽታት ብምቕምቃምን፡ እዝንኻ ተሰቚርካ ቀለቤት ብምንጥልጣል መጋየጺ ክጥቀሙ ምኣይ ልሙድ እናኾነ ይመጽእ ኣሎ። “ወይስ ሰብኣይ ጸጒሩ እንተ ኣንውኀ፡ ሓሳሩ ምዃኑስ እቲ ባህርይ ባዕሉ’ዶ ኣይምህረኩምን እዩ፧ ሰበይቲ ጸጒራ እንተ ኣንውኀት ግና፡ ጸጒራ ኣብ ክንዲ መጐልበቢ ተዋሂቡዋ እዩ እሞ፡ ንእኣ ክብረታ እዩ። ገለ ሰብ ብዛዕባ እዚ ነገር እዚ ክተሃላለኽ ዝደሊ እንተሎ፡ ንሕናን እተን ናይ እግዚአብሔር አብያተ ክርስቲያንን ካብ’ዚ ዝተፈልየ ልማድ የብልናን።” (1ይ ቆሮ. 11፥14-16)።
እዝን ነዚ ዝመስልን ጌጻ-ጌጽ ካብ ኣቦታትና ዘይተመሃርናዮ መወዳእታኡ ጥፍኣት እዩ’ሞ፡ ካባና ከነርኅቖን ንነፍስና ካብ ማእሰርታ ናጻ ከነውፅኣን ይግባእ።
እዞም ዝተዘርዘሩን ካልኦት ቅዱስ ጳውሎስ ኣብ (ገላ. 5፥19) ዝዘርዘሮም ፍቓዳት (ድሌታት) ሥጋን ማእሰርቲ ነፍሲ እዮም እሞ፡ ካባና ንምርኃቕ፡ “ቤተ መቅደስ እግዚአብሔር” ንዝተባህለት ሰብእነትና ክንሕልዋ፡ ናብ ኣቦታትና ካህናት ብምቕራብ፡ ቅኑዕ ምኽሪ ተቐቢልና ክንሳሕ፡ ድኅሪ ናይ ንስሓ ሕይወት ድማ ቅዱስ ሥጋኡን ክቡር ደሙን ምቕባል፡ ተጊህካ ምጽላይን፡ ቃለ እግዚአብሔር ንምስማዕ ናብ ቤተ ክርስቲያን ምምልላስ፡ ንዝሰማዕካዮ ኣብ ግብሪ ንምውዓል ጾምን ጸሎትን ክነዘውትር፡ ኣማላድነት ቅድስት ድንግል ማርያምን ተራዳእነት ቅዱሳን መላእክትን ጸግዒ ክንገብር ይግባእ።
ነዚ ንምፍጻም ድማ ምሕረት ሥሉስ ቅዱስ፡ ኣማላድነት ቅዱሳን ኣይፈለየና፡ አሜን።


text:
መንግስቲ ደቡብ ሱዳን ዝሓለፈ ቀዳም ንዝተቐትለ ኣሜሪካዊ ፍሪላንስ ጋዜጠኛ ጣዕስኡ ብምግላፅ ንስድርኡ መግለፂ ሓዘን ምልኣኹ ኣፍሊጡ።ክሪስቶፈር ኣለን ኣብ ከባቢ ዶብ ደቡብ ሱዳንን ኡጋንዳን ምስ ሓይልታት ዓመፅቲ ሪያክ ማቻር ከሎ ብሓይልታት መንግስቲ ደቡብ ሱዳን እዩ ተቐቲሉ።
ወሃቢ ቃል መንግስቲ ማይክል ማኩዊ ቅድም ክብል 28 ዓመት ዝዕድሚኡ ኣሜሪካዊ ጋዜጠኛ ካብቶም ዓመፅቲ ሓደ ነይሩ ኢሎም ነይሮም።
“ሓደ ፃዕዳ ሓዊሱ 16 ዓመፅቲ ተቐቲሎም፤መንነት ናይቲ ሰብ ኣይፍለጥን፤ይኹን እምበር ሓደ ካብቶም ንጋሪሶን ዘጥቕዑ ዓመፅቲ እዩ’’ ክብሉ ብቕድሚ ትማሊ ሶኑይ ንድምጺ ኣሜሪካ ቃሎም ሂቦም ነይሮም።
ሎሚ ረቡዕ ግን ነቲ ዝበሉዎ ብምቕያር ክሪስቶፈር ኣለን ወታደራት መንግስቲ ንመጥቓዕቲ ዓመፅቲ ኣብ ዝመከተሉ እዋን ብኣጋጣሚ እዩ ተቐቲሉ ኢሎም።
ኣብ ደቡብ ሱዳን ካብ 2012 ዓ.ም ጀሚሩ 10 ጋዜጠኛታት ተቐቲሎም ኣለው።


text:
ኣብ ፈረንሳ ናይ ማርሲሊያ ሰበኻ ልሂቅ ሊቀ ጳጳሳት ብፁዕ ካርዲናል በርናርድ ፓናፊየው ዕለት 13 ሕዳር 2017 ዓ.ም. ኣብ መበል 86 ዓመት ዕድሜኦም ከምዝዓረፉ ምስ ተሰምዔ ቅዱስ ኣቦና ር.ሊ.ጳ. ፍራንቸስኮ ብይብጻሕ ናብ ናይ ማርሲሊያ ሊቀ ጳጳስ ብፁዕ ኣቡነ ገዮርገስ ፖንቴር ናይ ሕዘን መግለጺ መልእኽቲ ተለግራም ከምዘመሓላለፉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ቅዱስ ኣቦና፥ ብፁዕ ካርዲናል ፓናፊየው ነቲ እግዚኣብሔር ኣብ ጉስነቶም ነዘረከቦም ሕዝበ እግዚኣብሔር ብትሕትናን ብፍቕርን እግዚኣብሔር ተመሪሖም ዘገልገሉ በዓል ዓቕልን ጥበብን እንክብሉ ከምዝገለጽዎምን፡ ብፍላይ ስንኩፍን ዘይተረጋገጸን ኵነት ኣብ ልዕሊ ሕዝቢ ብፍላይ ድማ ኣብ ልዕሊ መንእሰይ ወለዶ ዘስዕቦ ኵለንተናዊ ጸቕጥን ከምኡ እውን ናይ ሰበኻኦም ሕዝቢ ንብዝሑነት ዓቢይ ግምት ብምሃብ ኣብ መንጐ ዝተፈላለዩ ኣመለኻኽታን ርእየትን ባህልታትን ዘተ ክህሉን በዚ መገዲ’ዚ ኣቢሎም ሰላማዊ ናይ ሓባር ናብር ንክረጋገጽ ዝመርሑ ሕያዋይ ኣገልግሊ እግዚኣብሔርን ቤተ ክርስቲያንን እንክብሉ ከምዘገለጽዎን ዝሓበረ ናይ ቅድቲ መንበር ዜናን ክፍሊ ማሕተምን መግለጺ ኣስዒቡ፥ ብፁዕ ካርዲናል ፓናፊየው ዕለት 26 ጥሪ 1931 ኣብ ፈረንሳ ሰበኻ ፖኢቴርስ ዝተወልዱን ኣብ 1956 ዓ.ም. ማዕርገ ክህነት ተቐቢሎም ናይ መንበረ ጥበብ ቤተ ጸሎት ሓላፍን ቆሞስን ኰይኖም ዘገልገሉን ኣብ 1974 ዓ.ም. ናይ ቲቢሊ ሰበኻ ጳጳስን ናይ ኣነችይ ሰበኻ ተሓባባሪ ጳጳስ ኰይኖም ተሾምዮም ኣብ 1978 ዓ.ም. ናይ ሰበኻ ኣይክስ ኤን ፕሮቨንሰ ሊቀ ጳጳስን ድሓር ኣብ 1995 ዓ.ም. ናይ ማርሲሊያ ርእሰ ሰበኻ ሊቀ ጳጳስ ኰይኖም ከምእተሰምዩን፡ ካብ 1980 ክሳብ 1986 ዓ.ም. ናይ ፈረንሳ ብፁዓን ጳጳሳት ቤት ምኽሪ ኣቦ መንበርን ወንጌላዊ ተእልኾ ኣብ ፈረንሳ ሓልዮ ድርገት ኣባልን ካብ 1986 ክሳብ 1992 ዓ.ም. ናይ ፈረንሳ ብፁዓን ጳጳሳት ቤት ምኽሪ ድርገት ኣቢያተ ትምህርትን መናብርተ ጥበብ ሓዋርይዊ ግብረ ኖልዎ ሓልዮ ሓላፍን ከምኡ ኣውን ናይቲ ብፁዓን ጳጳሳት ቤት ምኽሪ ሓልዮ ናይ ሓባር ዘተ ምስ ምልስምና ሃይማኖት ዝከታተል ቤት ጽሕፈት ኣቦ መንበርን ናይ ቤተ ክርስቲያን ኵላዊ ተልእኮ ሓልዮ ጳጳሳዊ ድርገት ኣባል ኰይኖም እውን ከምዘገልገሉን ኣብ 2003 ዓ.ም. ቅዱስ ዮሓንስ ጳውሎስ ዳግማዊ ንማዕርገ ካርዲናል ከምዝሰመይዎምን ኣብ ሮማ ናይ ቤተ ክርስቲያን ቅዱስ ጎርጎሪዮስ ባርባሊዮ ስዩም ጳጳስ ከምዝነበሩን፡ ኣብ 2006 ዓ.ም. ብዕድመ ምድፋእ ምኽንያት ናይ ርእሰ ሰበኻ ማርሲያሊያ ልሂቅ ሊቀ ጳጳስ ከምዝዀኑ የዘኻኽር።
ናይ ነፍሰ ሄር ብፁዕ ካርዲናል ፓናፊየው ቅብሪ ዕለት 17 ሕዳር 2017 ዓ.ም. ድሕሪ ቐትሪ ሰዓት ሰለስተ ኣብ ማርሲሊያ ካቴድራል ቅድስተ ማሪያም ዓባይ ክፍጸም ምዃኑ ዝገለጸ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ፥ ብምኽንያት ካብዚ ዓለም ብሞት ምፍላይ ብፁዕ ካርዲናል ፓናፊየው ጉባኤ ብፁዓን ካርዲናላት ር.ሊ.ጳ. ንምምራጽን ር.ሊ.ጳ. ከይኖም ናይ ምምራጽ መሰል ዘለዎም 120ን 98 ድማ ብዕድመ ምድፋእ ምኽንያት ዘይመርጹን ዘይምረጹን ኣባላት ዝሓቑፍ ብጠቕላላ ናብ 218ን ኣባላት ከምዝወረደ ሓቢሩ።


text:
በስመ አብ ወወልድ ወመንፈስ ቅዱስ አሐዱ አምላክ!
“ውርደት ባርያኡ ርእዩ ምሕረት ዝገበረለይ ዓስቢ ጸሎተይ ዘይከልኣኒ እግዚአብሔር ኣምላኽ ይመስገን”
ሓደ እዋን ቅዱስ ኣቡነ ኤዎስጣቴዎስ ምስ ተመሃሮኡ ብሓደ ዓዲ ኪኃልፍ ከሎ፡ ነታ ዓዲ እናተመልከተ፡ “ ሥራሕ እግዚአብሔር ዕፁብ ድንቂ እዩ” በለ። እቶም ምስኡ ዝነበሩ ተመሃሮኡ፦ “ ኣቦና! ዘገርመካ ዘሎ እንታይ’ዩ፧ ኣብ ቅድሜኻ እንታይ ዝረአ ኣሎ ድዩ፧” በልዎ። ኣቡነ ኤዎስጣቴዎስ ድማ “ንኣይ ዘድንቐኒ ዘሎ ብዛዕባ’ቲ ብሕጂ ካብዛ ዓዲ እዚኣ ዚውለድ፡ ብርሃን ቤተ ክርስቲያን አበ ብዙኃን ዝኾነ ኣቦ እየ” ኢሉ ብዛዕባ ልደት ኣቡነ ፊልጶስ ትንቢት ነገሮም። እታ ዓዲ’ቲኣ ናይ ኣደ ኣቡነ ፊልጶስ ዝኾነት መግደላዊት ዓዲ’ያ።
መግደላዊት ምስ በዓል ቤታ ይርድኣነ እግዚእ ከም ኣብርሃም ተቐበልቲ ኣጋይሽ ከም ኢዮብ ዕጉሣት፡ ብዅሉ ሕይወቶም መፍቀርያነ እግዚአብሔር ነበሩ።
ቅድስት መግደላዊት ካብ ጊዜ ንእስነታ ቃለ እግዚአብሔር ትመሃር ስለ ዝነበረት፡ ብሠናይ ግብሪ እናሰዓበት ንብዓታ እናውኃዘት ምጻምን ምስጋድን፡ ለይቲ ምስ መዓልቲ ቤተ ክርስቲያን ምኻድን ቅዱስ ሥጋን ክቡር ደምን ምቝራብን ተዘውትር ነበረት። “ከምቲ ንሓና ምስ ጸለየት ዓቢይ ነቢይ ሳሙኤል ዝሃብካያ፡ ንኤልሳቤጥ ኣብ ዘመነ እርግናኣ ዓቢይ ናይ እግዚአብሔር ሰብ ዮሓንስ ዝሃብካያ . . . ንእግዚአብሔር ዘሥምር፡ ንኣይ ዘሐጕስ ውላድ ሃበኒ” እናበለት ትጽሊ ነበረት።
ከምቲ ባዕሉ ኣምላኽና፡ “ለምኑ ኪወሃበኩም፡ ኳሕ ኵሑ ኺረሓወልኩም፡ ድለዩ ኺትረኽቡ ኢኹም፡ ዝዃሕኵሕ ክረሓወሉ ዝደለየ ክረክብ ዝለመነ ድማ ክወሃቦ እዩ።” (ማቴ. 7፡7) ዝበለና ኣብ ውሽጢ ቅድስት ቤተ ክርስቲያን እናጸለየት ከላ ጸሎታ ተቐቢሉ መልኣኹ ሰደደላ። እቲ መልኣኽ ድማ “እግዚአብሔር ኣምላኽ ጸሎትኪ ሰሚዑኪ መብፅዓኺ ተቐቢሉልኪ እዩ እሞ ብትምህርቱ ንሕዝቢ ዘድኅን ንብዙኃን’ውን ኣቦ ዝኸውን ብሩኽን ቅዱስን ልዑል ውላድ ክህበኪ እዩ” በላ። ቅድስት መግደላዊት እዚ ምስ ሰምዐት ኣዝያ እናተሓጐሰት፦ “ውርደት ባርያኡ ርእዩ ምሕረት ዝገበረለይ ዓስቢ ጸሎተይ ዘይከልኣኒ እግዚአብሔር ኣምላኽ ይመስገን” በለት።
ብድኅር’ዚ መግደላዊት ፀነሰት። ንምውላድ ኣብ ዝቐረበትሉ ጊዜያት ግና በዓል ቤታ ይርድኣነ እግዚእ ዓረፈ። እንሆ ድማ ዕለት 9 ጥቅምት ኣቡነ ፊልጶስ ተወልደ። ቅድስት መግደላዊት ድማ ኣዝያ ተሓጐሰት ንእግዚአብሔር’ውን ኣመስገነት።
ሎሚ ውላድ ስኢነ ኢልካ ምጭናቕ፡ ከምኡ’ውን ተጨኒቐ ኢልካ ካብ ሕግን ፍቓድን እግዚአብሔር ዝወፀ ንሱ ኣብ ዘይከብረሉ ቦታታት ምኻድ ዘይኮነስ “ድሌትኩም ዘበለስ ብጸሎትን ልማኖን ምስ ምስጋና ኣብ ኣምላኽ ደኣ ይፈለጥ እምበር ብሓደ እኳ ኣይትጨነቑ።” (ፊል. 4፡6) ከም ዝበለ ሓዋርያ ቅዱስ ጳውሎስ ከም እኒ ቅድስት መግደላዊት ኣዴና ኣብነት ክንስዕብ ይግባእ።
ኣቡነ ፊልጶስ ካብ ዝውለድ 40 መዓልታት ምስ ገበረ ንኽጥመቕ ናብ ቅድስት ቤተ ክርስቲያን ከዱ። ኣብ ቅድስት ቤተ ክርስቲያን ድማ ቅድስት መግደላዊት፡ “ሓና ንሳሙኤል ወዳ ንእግዚአብሔር መብፅዓ ገይራ ከም ዝሃበቶ፡ ኣነ ድማ ንወደይ ንእግዚአብሔር ኣምላኽ ከገልግል ሂበዮ ኣሎኹ” በለት። እቶም ካህናት ድማ ብሕጊ ጥምቀት ኣብ ልዕሊ ማይ ሥርዓተ ቅዳሴ ኣብጺሖም፡ ብስም አብን ወልድን መንፈስ ቅዱስን ኣጥሚቖም ቅዱስ ሜሮን ቀብእዎ። ዕለቱ 18 ኅዳር በዓለ ሓዋርያ ፊልጶስ ስለ ዝነበረ ድማ ስሙ ‘ፊልጶስ’ ኢሎም ሰመይዎ።
እቲ ንቕድስት መግደላዊት ዝተገልጸላ መልኣከ እግዚአብሔር ካብኣ ከይተፈልየ ይዕቅባ ነበረ። ቅድስት መግደላዊት ድማ “እምበኣር እግዚአብሔር ሓሳብ ልበይ ኣሥሚሩለይ እዩ እሞ ኣነ ድማ ለይቲ ምስ መዓልቲ ምእንቲ ከሥምሮ ምንኵስና ተቐቢለ ፈጣርየይ ምግልጋል ይኅሸኒ” ኢላ ንወዳ ኂዛ መንኰሰት።
እቲ ሕፃን ድማ ብኃይሊ መንፈስ ቅዱስን ጽኑዕ ሃይማኖትን ሠናይ ግብርን ዓብዩ ጽላል ኣቦ ቤተ ክርስቲያን ኮነ። ስብከተ ወንጌል ኣስፊሑ ምእመናን ኣብዚኁ፡ ደቀ መዛሙርት ኣፍርዩ ገዳም ገደመ። እቲ ገዳም ድማ ደብረ ቢዘን ይበሃል።
እቲ ጕንዲ ጥሉል እንተ ኾይኑ እቲ ጨንፈር ድማ ጥሉል ይኸውን እዩ’ሞ ኣቡነ ፊልጶስ ድማ ጥሉል ኮይኑ ንኣና ጠሊ ዚዕድል ቃል ኪዳን ዝተቐበለ ቅዱስ ኣቦ ስለዝኾነ ረድኤቱ ክንቕበልን በረኸቱ ክኃድረናን ብጸሎቱ ኽንምኅፀን ይግባእ።
ረድኤት፡ ጸሎትን በረኸትን ናይ ቅዱስ ኣቡነ ፊልጶስ ኣብ ልዕሊ ኵላትና ዕጽፍን ድርብን ኮይኑ ይውረድ!
ወስብሐት ለእግዚአብሔር!